
Introducere 


In cele ce urmeaza, vi se prezinta elementele de baza ale metodologiei cercetarii 
sociologice. Se vor face referiri la relatiile dintre metodele de cercetare si teoriile 
sociologice, la modul de constructie a unui proiect de cercetare sociologica si mai ales la 
diferentieri si complementaritati ale diverselor abordari sociologice. 


Sociologia, spre deosebire de stiintele naturii, nu dispune de o singura teorie, care ar fi pe 
cat de unitara pe atat de integrativa. Exista mai multe teorii sociologice, unele dintre ele 
concurente, altele complementare, unele centrate pe anumite aspecte ale vietii sociale 
dintr-o societate specifica unui stat national, cum ar fi aspectele economice, politice sau 
culturale sau referitoare la stratificarea si mobilitatea sociala, altele orientate catre 
fenomene sociale globale de genul terorismului sau migratiei transfrontalire. Diversitatea 
teoriilor sociologice nu este un indiciu al unei presupuse subdezvoltari stiintifice. Din contra, 
o astfel de diversitate teoretica impiedica cristalizarea unor tendinte dogmatice de analiza si 
interpretare a vietii sociale si asigura dezvoltarea unor moduri alternative si chiar 
concurente de cuprindere teoretica a societatilor si comportamentelor umane. Mai mult, 
diversitatea teoretica se asociaza cu moduri alternative de abordare sociologica, adica de 
proiectare a unor investigatii si cercetari empirice si de interpretare a datelor, informatiilor 
si mesajelor empirice. In ultima instanta, ceea ce este important rezida in exersarea 
imaginatiei investigative si interpretative disciplinate de rigoarea fundamentarii empirice. 


Obiectivele generale ale acestui curs sunt urmatoarele: 


> Sa releve relatiile dintre teoria sociologica luata ca referinta si demersul de 
investigare empirica, respectiv de analiza si interpretare a datelor si informatiilor 
empirice; 

> Sa prezinte principalele orientari ale practicilor metodologice din sociologie; 

> Sa faciliteze compararea orientarilor metodologice, concomitent cu intelegerea 
specificului fiecarei orientari metodologice; 

> Sa asigure baza de distingere a unei analize sociologice din punctul de vedere al 
metodologiei aplicate; 

> Sa dezvolte gandirea critica si divergenta, ca temei al imaginatiei sociologice; 

> Sa ofere temeiuri pentru cristalizarea optiunilor teoretice si metodologice de 
dezvoltare a unui proiect de cercetare sociologica. 


Odata cu realizarea acestor obiective, cursantii vor ajunge in final sa dispuna de urmatoarele 
competente profesionale: 


Y Caracterizarea principalelor orientari ale practicilor metodologice din 
sociologie; 

y Capacitati de comparare a orientarilor teoretice si metodologice si de aplicare 
concreta si diferentiata a acestora in functie de obiectivele urmarite; 

Y Analiza competenta a unei cercetari sociologice ( a unui raport de cercetare, a 
unui studiu publicat etc.) din punctul de vedere al metodologiei aplicate; 

v Afirmarea gandirii critice si a imaginatiei interpretative bazate pe principii 
metodologice riguroase. 

Realizarea acestor obiective si competente este direct proportionala cu angajarea in studiu 
individual a cursantilor. In cele ce urmeaza, se prezinta mai intai structura tematica a 
cursului. Apoi, dupa prezentarea unui „argument introductiv”, se succed temele cursului. 

Acest curs se bazeaza pe continutul volumului intitulat “Metodologia cercetarii sociologice. 
Orientari si probleme” , publicat de autor la Editura stiintifica si enciclopedica in 1982. 


Argument 


De îndată ce sociologia a aspirat să devină o ştiinţă a început şi reflecția asupra căilor pe 
care să le urmeze pentru a ajunge la poziţia râvnită. Teoriilor sociologice li s-au asociat, în 
forme mai mult sau mai puţin elaborate, metodologii de cercetare. Spre deosebire însă de 
ştiinţele deja consacrate, sociologia a păstrat în cadrul său preocuparea de a-şi clarifica în 
permanenţă presupoziţiile metodologice. Să fie acesta un semn al “adolescenţei sale 
întârziate” sau indiciul perpetuării unei reflexivităţi critice care ar ajuta-o să depăşească 
eventualele ipostaze speculative pentru a ajunge la “cunoaşterea reală”? 

Oricum, această lucrare intenţionează să fie o introducere în metodologia cercetării 
sociologice. In lucrare urmărim să relevăm în ce constă specificul metodologiei cercetării 
sociale pe baza analizei istorice şi epistemologice a orientărilor consacrate în abordarea 
faptelor, fenomenelor, relaţiilor şi proceselor sociale. Numai că optând pentru o astfel de 
desfăşurare a analizei am găsit că cei mai mulţi sociologi contemporani au vocaţia 
începutului. Dacă s-ar putea, fiecare nouă lucrare de specialitate ar institui nu numai o 
direcţie novatoare în teoria sau cercetarea sociologică, dar şi începutul veritabilei şi 
aşteptatei sociologii ştiinţifice. Chiar atunci cînd se proclamă “întoarcerea la clasici” se 
urmăreşte nu atât valorificarea considerațţiilor teoretice, cât invocarea lor pentru a sprijini 
noul “început”. Apelul la clasici se întemeiază pe acea interpretare care să justifice (istoric) 
autoritatea noii inițieri. De aceea, mare parte din sociologia contemporană, mai ales cea 
occidentală, se prezintă ca o suită de începuturi, ca un conglomerat de critici reciproce. 

leşirile din “labirintul controverselor” statornicite în sociologia contemporană nu pot 
eluda conotaţiile ideologice implicite sau explicite ale diferitelor orientări teoretice. Nu se 
mai poate imagina astăzi o sociologie a mijloacelor şi nu a scopurilor, neutrală valoric sau 
neimplicată ideologic. Orientarea constructivă sau practică a cercetării sociale este 
“obiectivă” în măsura în care explicitează valorile la care aderă şi oferă posibilităţi pentru 
construcții sociale alternative în funcţie de valorile statuate. Pentru a se ajunge la o astfel de 
orientare găsim că este necesar ca sociologia să părăsească starea “începutului perpetuu” 
pentru a se încadra în sensul dezvoltării continue şi eventual cumulative. Aceasta nu 
echivalează, desigur, cu excluderea reciprocă a alternativelor explicative, valorice sau 
practice propuse, ci cu aderarea productivă consecventă în vederea finalizării sale prin 
explorarea şi concretizarea multiplelor implicaţii şi dezvoltări actuale sau potenţiale pe care 
le oferă cercetarea omului şi a societății. Avem în vedere controversele bazate pe 
complementaritate, concentrate asupra varietății concepţiilor, dar şi asupra eventualelor 
intercomunicări sau corespondențe. Opţiunea sociologului pentru o teorie de referință nu 
exclude controversa, ci o raportează la un cadru valorizator flexibil, deschis, constructiv, 
receptiv la nou. 

Este general admisă presupoziţia că, într-o fază iniţială a dezvoltării unei discipline, 
acumularea de date, realizarea de descripţii minuţioase sunt întreprinderi utile, deşi prin 
natura lor pot fi considerate ca “preştiinţifice”. În acelaşi timp, mesajul cel mai semnificativ 
derivat din critica empirismului sociologic constă în aderarea necesară la un protocol 
ştiinţific mai general şi integrator, pentru a da sens teoretic datelor empirice, pentru a 
practica selecția, aprofundarea, critica şi evaluarea problemelor sociale. Ne orientăm astfel 
către afirmarea funcţiilor metodologiei de cercetare şi concretizarea ei în proiecte şi 
alternative de realizare. 

A finaliza un proiect metodologic de cercetare sociologică înseamnă a conduce la 
creşterea progresivă a construcției sau reconstrucției sistematice a factualității sociale. 

Totodată, nu putem acumula la nesfîrşit date empirice fără a ajunge la o “mulțime” de date 
care nu ne mai spun mare lucru în afara localizării lor într-un timp şi spaţiu social strict 
limitate, la imposibilitatea de a le putea integra într-o explicaţie mai generală. De aceea, 
este necesar să identificăm o arie problematică şi s-o investigăm în mod sistematic şi 
aprofundat, atât prin extindere factuală, cât şi prin corelaţii interfactuale. Aceasta însă nu 
este şi suficient, pentru că trebuie să ne raportăm la o teorie mai generală şi să corelăm 
explicaţiile noastre parţiale cu predicții teoretice mai cuprinzătoare. Ne aflăm astfel pe calea 
articulării coerente a structurii conceptuale a teoriei de referință cu rezultatele cercetării 
empirice, în scopul de a elimina treptat unele ambiguităţi, de a dezvolta noi concepte, de a 
aprofunda sensurile unor propoziţii sau predicții. Premisele unor asemenea preocupări 
trebuie să fie afirmate şi metodologic. Rezultă astfel necesitatea elaborării sistematice a 
unei metodologii a cercetării sociologice care să se concentreze asupra următoarelor do- 
menii prioritare: 

a) extinderea şi cuprinderea unui evantai larg de fapte sociale cu ajutorul unor metode 
specifice de investigare; 

b) identificarea corelaţiilor intra sau interfactuale prin tehnici adecvate; 

c) îmbogăţire şi rafinare conceptuală; 

d) construcţie şi integrare teoretică bazate pe descriere, explicație şi predicție sociologică. 

Domeniile specificate nu pot fi ierarhizate într-un tip sau altul de succesiune, atâta 
vreme cât raporturile dintre ele sunt de corespondenţă şi concomitenţă. Numai din raţiuni 
de prezentare sau de specializare a abordării metodologice ele pot fi sau sunt prezentate 
într-o anume ordine. 

Lucrarea de față este aşadar consacrată analizei principiilor metodologice orientative 
în cercetarea socială. Aceste principii îşi afirmă implicaţiile practice în măsura în care se 
concretizează într-un mod de abordare sociologică şi ajung să fie aplicate în proiecte 
metodologice. Intenţia noastră este de a specifica componentele şi activităţile din cadrul 
proiectului metodologic pe baza analizei unei diversităţi de probleme ale cercetării sociale. 
Proiectul metodologic poate fi considerat ca o alternativă între altele posibile, fără pretenţii 
irevocabile de unicitate sau optimalitate absolută. Natura sa de “proiect” îşi are originea în 
caracteristica esenţială a oricărei metodologii de a se realiza prin practica efectivă a 
cercetării. Aşa cum îl vom descrie în partea a l-a a acestei lucrări, “proiectul” este o simplă 
intenţionalitate, propune modalităţi sau căi de aplicare şi realizare, specifică avantajele 
empirice şi teoretice ale modului de abordare care îi este intrisec. În ultimă instanţă, numai 
acumularea de experienţă de cercetare, dezvoltarea abordării pe care o sugerează ar putea 
să-l valideze şi să-l transforme din simplu proiect în alternativă metodologică efectivă. 
consacrarea principiilor unui proiect metodologic într-o practică metodologică efectivă. Am 
considerat necesară prezentarea sa sistematică, în speranța că experienţe viitoare de 
cercetare îi vor releva unele neajunsuri şi direcţii eventuale de dezvoltare. 

Argumentarea menită să fundamenteze principiile metodologice la care aderăm şi 
proiectul de cercetare socială derivabil şi asociat acestora este construită mai ales istoric şi 
sociologic, sau, altfel spus, ţinând seama de istoria dezvoltării sociologiei şi a cercetării 
sociale. Parametri proiectului metodologic de cercetare socială nu sunt formulaţi în funcţie 
de cerinţe epistemologice exterioare sociologiei sau de criterii filosofice privind 
discursivitatea ştiinţifică comparabilă cu cea din ştiinţele naturii. În identificarea lor am 
pornit de la specificul metodologiei, considerată ca parte componentă a sociologiei, şi de la 
modul de particularizare istorică în interiorul sociologiei a diferitelor practici metodologice. 
Ca atare, prima parte a lucrării (capitolele 1-2) este consacrată analizei dimensiunilor 
caracteristice metodologiei sociologice şi practicilor metodologice constituite istoric 
până acum. Din această analiză au rezultat câteva probleme de referință privind 

practicarea cercetării sociale şi elaborarea premiselor unui proiect metodologic. În 
capitolul 3 din partea a doua a lucrării ne referim la aceste premise. În funcţie de 
opţiunile conturate în acest capitol, considerăm că proiectul metodologic se defineşte 
prin referințele sale ontologice, modul de abordare empirică a realităţii sociale şi 
implicaţiile în planul construcţiei teoretice a discursului sociologic. 

Este de înţeles că fundamentarea proiectului metodologic o desfăşurăm în 
idealitatea demersului său. De aici derivă câteva consecinţe: a) rareori o cercetare se 
realizează în aşa fel încât să chestioneze şi să aplice toate principiile metodologice 
referenţiale, ci cel mai adesea le implică în mod tacit; b) proiectul metodologic 
integral dispune de proprietatea decompozabilităţii, astfel că într-o investigaţie 
particulară se poate realiza parţial sau fragmentar; c) investigaţiile segmentate şi 
specializate (descrieri factuale, explicaţii localizate, predicții extrapolate, culegeri şi 
ordonări de date empirice, analiza secundară a unor date etc.) sunt sau pot fi corelate 
între ele prin comunicări între moduri de desfăşurare, concluzii parţiale, elaborări 
teoretice sau explicative fragmentate etc., în aşa fel încât, în ultimă instanţă, se 
reconstruieşte integralitatea proiectului metodologic; d) analiza acestuia permite 
specificarea unor probleme de ansamblu ale cercetării sociale, având implicaţii în 
planul demersului de construcţie ştiinţifică a sociologiei. În principiu, nu ne-am propus 
să prezentăm metode şi tehnici de investigare, ci cum se poate orienta analistul social 
în utilizarea lor, care sunt temeiurile metodologice ale desfăşurării investigaţiei 
empirice şi construcţiei teoretice. Metodologia nu este numai sau în primul rând o 
colecție de metode şi tehnici căreia să i se subordoneze ceea ce Wright Mills a numit 
„imaginaţia sociologică”. Din contră, menirea ei ar fi să se consacre ca unul din 
mijloacele principale de stimulare a imaginaţiei şi creativității în cercetare. Nu orice 
metodă (sau tehnică) de investigare asigură prin ea însăşi succesul unei cercetări sau 
analize sociale. Apoi, metoda de cercetare conduce la acele date care sunt coerente 
cu principiile metodologice ce au fundamentat-o iar tehnicile de prelucrare a datelor 
generează informaţii a căror relevanţă teoretică este sistematizată în concordanţă 
cu modelul general al proiectului de analiză socială. De aceea, dimensionarea unui 
proiect de cercetare solicită clarificări şi opţiuni metodologice prealabile. Intenţia 
lucrării de față tocmai în aceasta constă. 


Partea | Metodologie şi orientări metodologice în sociologie 


Într-o formă sau alta, premisele unui proiect trebuie dezvoltate, particularizate, 
încărcate de semnificaţii care se vor deschizătoare de drum pentru continuarea şi nu pentru 
încetarea investigaţiei. Începutul prefigurează in nuce propria sa devenire, dar numai printr- 
o desfăşurare care nu poate împiedica apariţia surprizelor asociative. De aceea, ne pro- 
punem ca în această secțiune a lucrării să caracterizăm metodologia cercetării sociologice. 
Desfăşurarea premiselor va fi focalizată asupra acelor probleme care enunţă diversitatea 
orientărilor teoretice sau a practicilor de cercetare şi care solicită sinteza posibilă într-un 
proiect metodologic adecvat nivelului de dezvoltare teoretică a sociologiei. 

Pentru detalierea şi aprofundarea acestor premise ne vom referi, în capitolul întâi, la 
înţelesul pe care îl dăm metodologiei, la impactul teoriei sociologice asupra practicii de 
cercetare şi la caracteristicile normative ale metodologiei. 

Dacă admitem că în sociologie nu s-a dezvoltat o metodologie unitară şi universală, 
autonomă faţă de universul teoretic luat ca referinţă, ci mai degrabă metodologii şi strategii 
de investigare specifice diferitelor orientări teoretice şi purtătoare ale ideologiei implicite 
sau explicite din cadrul acestora, atunci este necesar să analizăm (capitolul 2) principalele 
orientări teoretico-metodologice din sociologie şi să sesizăm elementele de diferenţiere şi 
pe cele de convergenţă. Scopul analizelor din această primă parte a lucrării este de a 
specifica acele caracteristici pe care le considerăm fundamentale din punct de vedere 
teoretic pentru definirea (în a doua parte), in termeni generali si initiatici, a unui proiect 
metodologic unitar si sintetic. 


Ca atare, in finalul citirii si invatarii acestei parti, sunteti asteptati sa fiti capabili: 

e Sa definiti metodologia cercetarii sociologice si sa analizati componentele 
metodologiei si relatiile dintre acestea; 

e Sa cunoasteti orientarile metodologice dominante din cercetarea sociologica, 
caracteristicile lor distincte si formele de manifestare ale fiecarei orientari; 

e Saputeti compara intre ele diverse orientari particulare; 

e Sa distngeti orientarea metodologica a unui studiu care vi se prezinta si sa fiti 
capabili sa indicati caracteristicile metodologice care ii sunt specifice; 

e Sa faceti proba capacitatilor critice de analiza metodologica. 


Capitolul 1Metodologia cercetării: Între teorie si 
normativitate 


Este un fapt aproape general admis că în sociologia contemporană diferenţele sunt 
mai proeminente decât convergenţele. Sursele de diferenţiere sunt multiple şi pot fi uşor 
explicate prin invocarea “tinereţii” disciplinei. Mai important însă este să remarcăm că astfel 
de diferenţe au condus la o veritabilă diviziune a muncii în interiorul sociologiei între cei 
care se ocupă cu probleme teoretice (“sociologia generală”), cu cercetarea orientată către 
empiria socială (“sociologia empirică”) şi cu probleme metodologice (“metodologia 
generală”). De regulă, un stadiu al diviziunii realizate atrage după sine un alt stadiu, menit 
sa-l aprofundeze, extindă sau detalieze pe primul. În metodologia sociologică, această 
situaţie a devenit evidentă în măsura în care identificăm metodologi specializați în măsurare 
socială, calcul matriceal, simulări pe calculator, statistică uni- sau multivariată, teoria 
jocurilor, modele stochastice sau lanțuri Markov, probabilități bayesiene etc.. Cândva, R. K.. 
Merton considera că menirea unei metodologii este de a fi generală, întrucât sarcinile sale 
ar “transcende pe cele ale oricărei discipline unice, ocupându-se fie cu probleme comune 
unor grupuri de discipline, fie într-o formă mai generală, cu cele comune întregii cercetari 
ştiințifice”1. Astăzi însă esțe greu de afirmat existenta unei metodologii generale, atât timp 
cât aceasta este suplinită de domenii metodologice specializate. Metodologia cercetării 
sociologice este un tip de metodologie specializată disciplinar, care se dezvoltă în strânsă 
legătură cu teoria sociologică de referință şi cu metodele sau tehnicile de cercetare 
empirică. Diviunea muncii cercetătorilor sau practicienilor sociologiei nu poate fi 
considerată în sensul unui fragmentarism orientat către diferențieri foarte mari. Mai 
degrabă, considerăm necesar să fie pusă în evidenţă comunicarea dintre teoretician, 
cercetator şi metodolog, ca roluri sociale interdependente asociate unuia şi aceluiaşi 
sociolog. În acest sens, vom urmări să argumentăm în acest capitol ce înţelegem prin 
metodologia cercetării sociologice şi care sunt dimensiunile ei fundamentale. 


Ca atare, citind si invatand acest capitol, este de asteptat ca in final: 
e Safiticapabili sa definiti metodologia cercetarii; 
e Sa cunoasteti domeniile constitutive ale metodologiei si relatiile dintre acestea; 
e Sa explicati modul de convertire a enunturilor teoretice esentiale in principii 
metodologice de abordare; 
e Sa cunoasteti in ce consta domeniul tehnico-metodic al metodologiei de cercetare; 
e Sa intelegeti in ce consta spiritul creativ si critic in aplicarea unei metodologii. 


1.1 Unitatea metodologiei 


Preocupările de elaborare a unei metodologii a cercetării sociologice sunt uneori 
considerate ca raportabile mai degrabă la filosofia ştiinţei decât la ştiinţa în cauză. 
Metodologia ar fi în fond normativă, ar indica mai ales spaţiile constitutive ideale ale 
domeniului teoretic de referință, ar fi menită să orienteze căile (cele mai) bune de raportare 

a cercetătorului la realitatea socială, pentru a ajunge la formularea de propoziţii ipotetice, 
testabile empiric şi integrabile în teorii coerente. Teoria ar fi scopul şi premisa cercetării, 
metodologia ar fi sistemul de norme, tehnici şi metode prin care o teorie este testată, 
controlată şi dezvoltată empiric. Prima descrie, reconstruieşte, explică realitatea în termenii 
limbajelor naturale şi/sau artificiale. Cealaltă identifică procedeele de construcţie teoretică 
prin raportare la lumea empirică. 

O astfel de poziție îşi are rațiunile ei şi n-am fi tentaţi să o contestăm dacă nu am 
considera-o într-un fel limitativă. 

Metoda de cercetare nu este integral independentă de teoria în raport cu care se 
dezvoltă şi care-i solicită ajutorul pentru raportarea cercetătorului la lumea empirică. 
Proiectarea unui experiment sau a unei anchete sociale, de exemplu, nu se realizează ținând 
seama doar de reguli metodice sau normative care se referă la controlul variabilelor, 
dispunerea acestora într-o serie de indicatori operaționali, ordonarea spațiului de atribute 
ale faptelor sociale investigate, formularea lingvistică cât mai accesibilă şi exhaustivă etc. 
Numai empirismul a sperat într-o detaşare suverană a metodei de investigare de teoria 
luată ca referință, eşuând până la urmă într-un conglomerat de date concrete care, 
chipurile, vorbeau prin ele însele, fără a fi necesară interpretarea şi integrarea teoretică. 
Într-o formă sau alta, teoria defineşte referinţa empirică a metodei de investigare, modul de 
considerare a realităţii, tipurile de date selectate din mesajul implicit al faptelor sociale. 
Orice metodă “eşantionează” realitatea, o fragmentează şi oarecum o “forțează” să evoce 
semnificaţiile aşteptate prin teoria care a fundamentat-o. Metoda este selectivă; această 
selectivitate îşi are germenii în teoria care a ghidat elaborarea ei ca mod de investigare şi 
ordonare a semnificaţiilor faptelor sociale. Metodele standardizate, adică elaborate în 
formă normativă în manualele de metode şi tehnici de cercetare, numai aparent sunt inde- 
pendente de o teorie referenţială. 

Propoziţiile formulate la nivel teoretic, explicativ, integrate în sisteme logico- 
teoretice coerente se convertesc în principii metodologice. Un exemplu ar fi edificator în 
acest sens. Teoria interacţionist-simbolică a lui G.H. Mead, dezvoltată de H. Blumer, E. 
Goffman, H.S. Becher, T. Shibutani şi alţii, formulează câteva principii generale? menite să 
indice temele investigării realităţii sociale: a) oamenii se raportează la lumea socială pe baza 
semnificaţiilor pe care aceasta le are pentru ei; b) semnificaţiile se constituie şi se dezvoltă 
în procesul interacțiunii sociale; c) interpretările date semnificaţiilor sunt modificate în 
condiţiile interacționale ale situaţiilor concrete în care oamenii sunt implicați. Aceste 
principii teoretice acţionează în procesul cercetării ca termeni referenţiali, în sensul că 
sugerează tipuri şi modalități distincte de investigare. Din ele sunt generate întrebări 
ipotetice de genul: cum se constituie interacțiunea socială, cum se elaborează noi 
semnificaţii sau cum se perpetuează cele existente prin rețeaua de interacțiuni, care sunt 
parametri definitorii ai unei situaţii sociale concrete, cum pot fi identificate interpretările 
semnificaţiilor etc. Interacțiunea, semnificația, interpretarea, situaţia socială sunt concepte 
omniprezente în propoziţiile teoretice interacţionist-simbolice, iar pentru a le conferi 
temeiuri empirice trebuie construite metode adecvate de investigare, care să răspundă la 
cerinţele principiilor statuate. De aceea, G.H. Mead sugerează utilizarea aşa-numitelor 
“metode comprehensive” de investigare, adică a acelor metode care se bazează pe 
observaţia nestandardizată, participarea şi implicarea cercetătorului în situaţiile interacţio- 
nale, reconstrucția introspectivă de către cercetător a semnificaţiilor vehiculate în 
schimburile reciproce dintre participanţi. Principiul teoretic s-a convertit în principiul 
metodologic care ghidează un anumit fel de raportare a cercetătorului la realitatea socială şi 
un mod particular de construcţie teoretică. Nu-ţi poţi imagina un adept al teoriei 
interacționismului simbolic care, utilizând ancheta socială sau chestionarul standardizat 

pentru culegerea de date empirice, să nu se abată de la principiile acceptate iniţial ca 
referinţă teoretică. El va folosi, ca metodă principală, observaţia, astfel încât să fie implicat 
în situaţia socială investigată pentru a reconstrui introspectiv semnificaţiile sociale 
vehiculate. 

De pe o altă poziţie teoretică metoda de investigare ar fi altfel proiectată, iar aceasta 
ar conduce la concluzii teoretice specifice. Astfel, într-o metodologie de orientare 
pozitivistă, observaţia s-ar baza mai puţin (sau în orice caz, nu prioritar) pe implicarea 
participativă a observatorului în situația socială observată şi nu s-ar concentra numai sau 
mai ales pe schimburile de semnificaţii realizate în procesele de comunicare interumană. 
Tehnica observaţiei ar fi astfel proiectată încât să opereze cu un sistem de categorii 
observaționale  preformulate şi standardizate pentru a încadra manifestările 
comportamentale concrete în forma unor date structurate, care pot fi prelucrate cu 
mijloace statistice. Situația socială observată ar fi identificată şi aleasă pe cât posibil ca 
situație “reprezentativă”, cu virtuți de generalizare statistică. Propoziţiile ipotetice testate şi 
validate pe baza datelor empirice culese prin tehnici observaționale structurate sunt 
considerate ca generalizabile în virtutea unei presupuse cumulativitäți a mesajelor implicite 
ale datelor empirice. Acestea sunt generalizări empirice, adică propoziţii mai mult sau mai 
puţin izolate care, pe baza observării faptelor sociale, sintetizează uniformităţile relaționale 
statornicite între variabilele care le identifică. 

Teoria luată ca referință sugerează, deci, ipotezele sau problemele cercetării şi 
modul de formulare a metodei sau chiar a tehnicii de investigare. Aplicația tehnică a 
metodei poartă cu sine temeiurile teoretice care au generat-o. 

Transferurile de metode dintr-un cadru teoretic în altul sunt de fapt transferuri 
metodologice, pentru că oricărei metode concrete de investigare îi sunt intrinsece anumite 
principii teoretice. lgnorarea acestei situații nu generează atât o presupusă permeabilitate 
teoretică a diferitelor structuri conceptual-explicative sau temeiul unei generalizări 
metodologice, cât un transfer al “ideologiei” intrinsece unei teorii sau alteia. Eclectismul 
teoretic în sociologie are şi o sursă metodologică. Aceasta nu înseamnă că nu există o 
comunicare de tip metodologic între diferitele moduri de abordare sociologică. Numai că 
premisele unei intercomunicări metodologice trebuie să fie considerate mai întâi din 
punctul de vedere al regulilor comunicării între teoriile luate ca referință. 

Metodologia cercetării sociologice se identifică cu o logică a analizei ştiinţifice a 
realității sociale. Ea nu se reduce nici la inventarierea metodelor de colectare şi prelucrare a 
datelor empirice, nici la definirea unui procedeu universal sau a unui set de procedee 
particulare de investigare sau rezolvare a unei probleme teoretice şi nici la descrierea 
normativă a regulilor de raportare a cercetătorului la realitatea empirică”. Orice încercare de 
reducere a domeniului de referință a metodologiei la una din preocupările menţionate mai 
sus ar avea efecte negative asupra cercetării metodologice propriu-zise. 

Metodologia cercetării sociologice se ocupă uneori cu studiul aposteriori al 
metodelor şi tehnicilor de cercetare socială în strânsă legătură cu postulatele fundamentale 
ale teoriei sociologice de referință. Alteori dezvoltă sau anticipă utilizarea unor noi metode 
sau tehnici. Ea se finalizează într-o logică adecvată a procedeelor de colectare, prelucrare si 
analiză a datelor empirice, de relevare a semnificaţiilor teoretice ale datelor empirice pe 
baza demersurilor interpretative si de continuare a constructiei teoretice în cadrul 
paradigmei luate ca referinţă. 

În consecinţă, în structura metodologiei cercetării sociologice includem următoarele 
clase de elemente componente: 

a) Ansamblul principiilor teoretice referenţiale, reprezentând concepţia teoretică 
(sociologică) despre faptele, fenomenele, relaţiile şi procesele sociale, principii convertite 

într-un mod de abordare a realităţii sociale. Aproape orice concepţie sociologică, elaborată 
la nivel teoretic, a urmărit să derive sau să-şi formuleze din propria perspectivă şi 
fundamentele metodologice: Durkheim” a formulat Regulile metodei sociologice, V. Pareto” 
a folosit tehnici logico-matematice pentru fundamentarea principiilor teoretice statuate în 
concepţia sa sociologică. Max Weber€ s-a preocupat de construirea unui sistem metodologic 
propriu bazat pe principiile teoretice caracteristice concepţiei sale etc. 

b) Ansamblul metodelor şi tehnicilor corespunzătoare de colectare a datelor 
empirice, adică a operaţiilor sau programelor operaţionale prin care sunt captate mesajele 
realităţii, ale faptelor, fenomenelor, proceselor şi relaţiilor sociale în forma datelor sau 
informaţiilor mai mult sau mai puțin structurate. Observaţia, de exemplu, şi tehnicile de 
observare, experimentul şi modelele experimentale, ancheta, analiza de conţinut etc. se 
înscriu în această clasă de elemente componente ale metodologiei cercetării sociologice. 

c) Ansamblul tehnicilor şi procedeelor de prelucrare a datelor şi informaţiilor 
empirice, adică de ordonare, sistematizare şi corelare a lor, cu scopul de a fundamenta 
deciziile privind semnificaţiile sau relevanţele teoretice ale ipotezei (sau modelului ipotetic). 

d) Ansamblul procedeelor logice de analiză, construcție sau reconstrucţie a teoriei pe 
baza rezultatelor cercetării empirice sau a altor dezvoltări teoretice, în vederea elaborării de 
descrieri, tipologii, explicaţii şi predicții integrabile în teoria mai cuprinzătoare. 

Acestea sunt clasele de elemente componente ale metodologiei cercetării 
sociologice. Acum putem considera relaţiile în care este implicată. Aceste relaţii pot fi 
ordonate pe trei niveluri corelate. 

Primul nivel este reprezentat de domeniul referential al metodologiei, în care 
includem teoria sociologică de referință şi metodele sau/şi tehnicile de cercetare constituite 
în istoria dezvoltării sociologiei. 

La al doilea nivel, domeniul referenţial este particularizat, convertit şi dezvoltat în 
forma domeniului constitutiv al metodologiei cercetării sociologice. El poate fi caracterizat 
prin dimensiunea teoretică sau logică şi prin dimensiunea tehnică, metodică sau normativă. 
Altfel spus, avem în vedere, pe de o parte, impactul teoriei sociologice de referință asupra 
logicii şi tehnicii de cercetare şi, pe de altă parte, implicaţiile normative ale metodologiei. În 
ultimul timp, metodologia se dezvoltă tot mai mult ca o ramură distinctă a sociologiei, fără 
ca aceasta să echivaleze neapărat cu o închidere în sine sau cu transpunerea sa exclusivă 
într-un reţetar normativ exterior sociologiei. Metodologia se construieşte în procesul însuşi 
al cercetării, odată cu dezvoltarea teoriei sociologice, a tehnicilor de investigare, dar şi în 
legătură cu progresele altor teorii sau cercetări specializate disciplinar. 

De aceea, al treilea nivel de caracterizare a metodologiei cercetării sociologice este 
reprezentat de domeniul relational, în care includem teoriile sau disciplinele stiinţifice si 
filosofice exterioare sociologiei cu care metodologia stabileşte relaţii strânse de comunicare 
şi schimb informaţional. La acest nivel am avea în vedere relaţiile pe care le stabileşte cu 
ontologia socială şi epistemologia, teoria măsurării sociale şi a procedeelor de prezentare a 
datelor empirice, matematica şi statistica socială, teoriile limbajelor etc. Analiza acestor 
relații poate fi făcută dintr-o perspectivă dublă: pe de o parte, prin analiza modului în care 
aceste domenii au contribuit sau contribuie la constituirea şi dezvoltarea metodologiei 
cercetării sociologice datorită diferitelor interferenţe problematice; pe de altă parte, prin 
precizarea modului de asimilare în aria problematică a metodologiei a unor construcţii 
dezvoltate în afara sa. Edificator în acest sens este raportul metodologiei cu matematica şi 
statistica. În prima alternativă, considerăm modul în care matematica şi statistica au 
contribuit la formularea unor probleme metodologice particulare privind, de pildă, tehnicile 
de prelucrare a datelor empirice, modelarea matematică a faptelor sociale etc. În a doua 
alternativă, avem în vedere implicaţiile metodologice ale dezvoltării matematicii sociologice 

sau statisticii sociale. Cum se observă cu uşurinţă, cele două alternative se completează 
reciproc şi permit aprofundarea dezvoltări lor metodologice actuale sau posibile. 

Schema redată de fig. 1.1 este menită să ilustreze organizarea pe niveluri a 
referinţelor şi relaţiilor în care este implicată metodologia cercetării sociologice. 

Dintre cele trei domenii menţionate vom avea în vedere numai pe primele două, 
sperând că implicaţiile domeniului relaţional vor rezulta sau vor fi sugerate de contextul 
general al acestei lucrări. Analiza contributiei domeniului referential la constituirea 
metodologiei cercetării sociologice o vom desfăşura în continuare prin relevarea impactului 
teoriei sociologice asupra practicii de cercetare şi specificarea normativității tehnico- 
metodice a metodologiei. 


, Teoria Metode şi tehnici de investigare 
1. Domeniul o gică dane 
i sociologică dezvoltate de-a lungul istoriei 
referențial de referință cercetării sociale 
Metodologia 
cercetării 
sociologice 
2. Domeniul a Se 
ae Impactul teoriei Normativitatea 
Constitutiv 


sociologice asupra tehnico-metodică 
practicii de cercetare 


3. Domeniul relational 


Teorii sau discipline ştiinţifice ale 
căror problematici sunt 


interferente cu metodologia 
cercetării sociologice 


Fig. 1. 1 Schemă privind domeniile de referință şi relaţiile în care este implicată metodologia 
cercetării sociologice 


1.2 Impactul teoriei sociologice asupra practicii de cercetare 


Istoria recentă a sociologiei stă mărturie pentru afirmarea a două categorii de 
cercetători. Chiar dacă cele două categorii nu sunt opuse sau divergente, în orice caz se 
“întâlnesc” destul de rar şi atunci mai ales pentru a se critica reciproc. Pe de o parte, este 

vorba de sociologii preocupaţi să formuleze generalizări teoretice şi să anticipeze asupra 
eventualelor implicaţii practice. Interesul lor este predominant teoretic, problematica 
identificată şi investigată este un pre-text al desfăşurărilor teoretice căutate cu insistenţă. 
Pe de alta parte, sunt sociologi cu o pregătire metodologică aprofundată, preocupaţi mai 
puţin de grandoarea teoretizării şi mai mult de rigurozitatea demonstraţiei. Intenţia 
acestora este de a ajunge la formularea unor generalizări empirice valide, de a pune în 
evidență relația dintre două sau mai multe variabile sociale cu ajutorul unui aparat 
metodologic complex de investigare empirică şi analiză a datelor. Primii sunt interesaţi de 
teorie şi nu au o pregătire tehnico-metodică aprofundată, ceilalți se plasează la polul opus, 
insistând asupra rigurozităţii metodice şi tehnice, fără a căuta neapărat semnificaţii teore- 
tice complexe. 

O astfel de sciziune are repercusiuni negative asupra dezvoltării sociologiei şi credem 
că îşi are originea în modul de înțelegere a relaţiilor dintre teoria şi metodologia sociologică. 
Primii accentuează impactul teoriei asupra metodologiei de cercetare, consideră că 
dezvoltarea teoriei ar conduce şi la autoclarificare metodologică. Ceilalţi insistă asupra 
metodologiei de cercetare, amânând pentru mai târziu construcția teoretică de ansamblu. 
Oricare ar fi argumentele pentru o opţiune sau alta, convingerea noastră este că orice 
metodologie se dezvoltă sub influenţa unei teorii de referință, astfel că se poate vorbi de o 
dimensiune teoretică a metodologiei. Aceasta se constituie prin specificarea structurilor 
conceptuale şi a propoziţiilor teoretice de bază, a modului de teoretizare caracteristic 
stadiului de dezvoltare ştiinţifică a sociologiei şi care oferă temei modului de raportare a 
cercetătorului la realitatea socială. Structura logico-teoretică a unei discipline sociale se 
concretizează metodologic într-un mod particular de abordare a realităţii sociale. De aceea, 
cercetătorii sociali au ajuns să se deosebească şi în privinţa metodologiei aplicate. 
Încercările de dezvoltare a metodologiei în mod independent de principiile teoretice 
referențiale nu pot conduce decât la propria sa transformare într-un sistem normativ, 
tehnic, din ce în ce mai puţin legat de necesităţile dezvoltării teoretice. Se ajunge, în acest 
caz, mai degrabă la un decalaj între metodologie şi teorie, între problemele practice ale 
cercetării şi cele instituite metodologic. Metodologia cercetării sociologice are o relativă 
independenţă față de sociologia teoretică prin modurile sale de construcţie logică şi tehnică; 
nu poate fi înțeleasă decât în contextul legăturilor dintre teoria de referință şi metodologia 
pe care o generează. Relativa autonomie semnifică faptul că teoria socială nu este în nici un 
fel reductibilă la metodologie, iar aceasta din urmă trebuie să evite tendinţa de a se 
transforma într-o piedică a imaginaţiei teoretice prin formularea unor numeroase restricţii 
tehnice şi normative. Practicile de investigare socială trebuie să se desfăşoare în lumina unei 
poziții teoretice, iar teoria socială părăseşte fagaşul tentaţiei speculative în măsura în care 
se fundamentează pe investigarea metodică şi pe analiza reală a activității practice umane. 
Valoarea unei teorii sociologice rezidă între altele şi în capacitatea sa de a conduce la 
dezvoltarea unei metodologii adecvate de cercetare, iar valoarea metodologiei constă şi în 
capacitatea sa de a genera dezvoltarea teoriei de referință. În consecință, una din 
problemele metodologice principale constă în convertirea postulatelor fundamentale ale 
unei teorii sociologice luate ca referinţă în principii metodologice care ghidează modul de 
raportarare a cercetătorului la realitatea socială şi strategiile teoretice-normative de 
abordare a aspectelor empirice ale realităţii sociale. Uneori acest procedeu este exprimat în 
forma unei metode de analiză şi explicaţie socială. De exemplu, funcţionalismul antropologic 
sau funcţionalismul structural din sociologie sunt menţionate, la nivelul analizei 
epistemologice, prin ceea ce se numeşte “metoda” funcţională sau structural-funcţională” - 
sinteză unitară a teoriei şi a tehnicii de abordare a realității. De asemenea, se vorbeşte de 
analiza sociologică prin metoda structurală, sistemică, dialectică etc. Sensul acestei sinteze 

este de natură filosofică sau epistemologică şi mai puţin de natură strict metodologică. 
Ernest Nagel se referă, de exemplu, la metoda funcţională de analiză sociologică, 
considerând-o ca tip distinct de explicaţie ştiinţifică alături de alte tipuri (modelul deductiv, 
explicaţiile probabiliste şi cele genetice), într-o lucrare de epistemologie şi nu într-una de 
metodologie. Din punct de vedere metodologic, o astfel de prezentare generalizată a unei 
“metode” este oarecum improprie, din moment ce în paradigma structuralfuncţională de 
analiză sociologică - de exemplu - s-au dezvoltat şi utilizat mai multe metode si tehnici de 
colectare, prelucrare şi interpretare a datelor empirice. Mai mult, metodologia specifică 
teoriei structural-funcţionaliste s-a identificat în mare parte cu empirismul şi pozitivismul, 
generând un veritabil decalaj între structura sa conceptuală abstractă şi nevoile 
operaţionale ale demersurilor de cercetare empirică”. Metodele funcțională, structurală, 
sistemică etc. sunt metode de abordare teoretică şi explicativă, analizate ca atare într-o 
epistemologie a ştiinţelor sociale. Ele nu sunt metode propriu-zis de cercetare, adică de 
colectare, prelucrare şi interpretare a datelor empirice, aşa cum sunt dezvoltate în metodo- 
logia cercetării sociologice. 

Faptul că în schema de la p. 13 am menţionat teoria sociologică referențială şi nu 
(vag) generală este deliberat, în sensul că, în actualul stadiu de dezvoltare a sociologiei, 
diferitelor curente teoretice le corespund variante distincte de metodologie tocmai datorită 
principiului convertibilităţii menţionat mai înainte. Prin convertirea postulatelor funda- 
mentale ale teoriei sociologice referenţiale în principii metodologice se construieşte 
dimensiunea teoretică a metodologiei. Această dimensiune reprezintă diferenţa specifică 
dintre curentele metodologice din cadrul sociologiei, aşa cum se va demonstra într-unul din 
capitolele următoare ale acestei lucrări. 

Valoarea euristică a unei teorii sociologice se exprimă şi prin capacitatea sa de a 
conduce la realizarea de cercetări empirice care să-i îmbogăţească fundamentul empiric, 
explicativ, predictiv şi teoretic. Lipsa de preocupări pentru a concretiza în detaliu o astfel de 
valoare poate să constituie surse de critică teoretică (exemplul funcționalismului structural), 
de generare a eclectismului sau de ipostaziere dogmatică a unor scheme conceptuale (cum 
s-a întîmplat cu sociologia marxistă în unele din perioadele anterioare de dezvoltare). 
Desigur că în apariţia unor astfel de situaţii au concurat şi alți factori, dar nu putem, totuşi, 
ignora influenţa nevalorificării implicaţiilor metodologice ale teoriei. 

De pe poziţia sa de reinterpretare a scrierilor lui Marx, referindu-se la Cele două 
sarcini strategice ale filozofiei marxiste, L. Althusser”? menţiona ca “sarcină strategică nr. 2” 
refacerea teoretică şi metodologică a marii majorități a ştiinţelor umane sau sociale şi 
„aşezarea lor pe singurele lor baze autentice: acelea ale materialismului istoric şi 
materialismului dialectic”!!. În opinia sa, „majoritatea acestor discipline s-au dezvoltat în 
afara marxismului şi este evident că în «teoria» lor, în «metodologia» lor, în «tehnicile» lor 
de investigaţie şi, în ultimă instanţă, în obiectul lor ele poartă amprenta ideologiei 
burgheze”!?. Faptul că se poate constata o rămânere în urmă, de fapt o incapacitate de 
dezvoltare a sociologiei pe baza exclusiva a materialismului istoric din punctul de vedere al 
cercetărilor empirice şi al interpretării teoretice a unor fenomene specifice dezvoltării 
societăților moderne, se explică nu doar prin inexistența unor preocupări consecvente de 
elaborare a unei metodologii marxiste a ştiinţelor sociale particulare, în speţă a sociologiei, 
ci si prin neexplorarea temeiurilor convertirii postulatelor teoretice fundamentale în 
principii ale unei strategii de abordare empirică a realităţii sociale şi de elaborare sau 
reelaborare a unor metode şi tehnici investigatoare. Sociologia marxista se prezinta mai 
mult ca „teorie”, desi nu este, in mare parte, decat o ideologie. lar ideologiile nu au reusit 
nicicand sa genereze teorii. 

Dimensiunea teoretică a metodologiei sociologice poate fi înțeleasă ca o metateorie 
elaborată din punctul de vedere al modului şi necesităţilor de abordare empirică a 
fenomenelor, proceselor sau faptelor sociale. În acest sens se vizează: a) fundamentele 
cognitive teoretice ale raportării cercetătorului la realitatea socială; b) logica formulării 
ipotezelor sau modelelor ipotetice cu valoare operaţională testabilă ; c) logica analizei şi 
construcției teoretice pe baza rezultatelor cercetării empirice. Dintr-o astfel de perspectivă 
putem distinge între: 

A - mulţimea enunţurilor fundamentale care definesc structura referenţială a teoriei 

sociologice; 

| - mulţimea aplicaţiilor ipotetice ale unei teorii exprimate în forma unor enunţuri 

factuale testabile la nivel empiric. 

În structura referenţială a teoriei sunt incluse: categoriile, conceptele, relaţiile dintre 
concepte, propoziţiile privind dinamica relaţiilor dintre concepte sau dintre enunţuri etc. O 
astfel de structură referențială este definită “ideologic”, de exemplu, de R.K. Merton când 
analizează comparativ funcţionalismul structural şi abordarea materialist-dialectică şi 
istorică!“ a realităţii sociale. 

Enunţurile factuale pot lua forma unor ipoteze sau a unor modele ipotetice. Iniţial, 
acestea sunt enunțţuri provizorii despre modul de rezolvare a unei probleme sociale 
identificate. În sociologie s-au dovedit mai relevante teoretic enunţurile factuale integrate în 
modele ipotetice şi nu cele singulare, de tipul propoziţiilor izolate, care afirmă un anumit 
gen de relaţie între două sau câteva variabile. lpotezele singulare sunt greu integrabile 
teoretic; rămân izolate chiar şi atunci când au fost validate empiric. Dealtfel, ernpirismul a 
dovedit tocmai imposibilitatea integrării teoretice a enunţurilor singulare validate empiric, 
din moment ce s-a redus la o simplă colectare de date şi de enunţuri izolate. Modelele 
ipotetice oferă o explicaţie coerentă provizorie şi sunt asociate cu un mod particular de 
investigare empirică. Pe baza rezultatelor cercetării, modelele ipotetice sunt reconstruite şi 
validate, de cele mai multe ori solicitând noi demersuri investigative pentru propria asertare 
teoretică. Ipotezele şi modelele ipotetice reprezintă domeniul de extindere al structurii refe- 
renţiale a teoriei, nedezvoltându-se, deci, independent de aceasta structura. În cercetare nu 
testăm structura referentială, ci propoziţiile factuale interate în modele ipotetice. În acelaşi 
timp, modelele ipotetice validate teoretic sau/şi empiric nu rămân în afara structurii 
referentiale ci contribuie la dezvoltarea şi extinderea sa. Acesta este dealtfel unul din 
demersurile empirice de lichidare a “rămânerii în urmă” a materialismului istoric de care 
vorbea Althusser. 

Între A — structura referenţială a teoriei sociologice şi | — mulțimea aplicaţiilor 
ipotetice ale teoriei se stabilesc relaţii strânse de tipul următor: 

a) structura teoretică referenţială defineşte domeniul “paradigmatic” al cercetărilor 
empirice. Altfel spus, ne ajută stabilim: în ce constă semnificaţia teoretică a unei propoziţii 
ipotetice cu incidență empirică din punctul de vedere al domeniului teoretic de referință, 
cum se realizează integrarea propoziţiilor singulare într-un model ipotetic coerent, care este 
câmpul valorizării ideologice a rezultatelor cercetării etc.; 

b) mulțimea aplicaţiilor ipotetice se desfăşoară sau se extinde în condţiile acțiunii 
efectelor de constrângere exercitate de domeniul “paradigmatic” statuat de structura 
teoretică referenţială. În cazul în care aplicaţiile ipotetice se depărtează de domeniul luat ca 
referință, efectele constrângătoare devin evidente fie în forma intervenției valorizării 
ideologice a rezultatelor cercetării, fie prin reformularea aplicaţiilor ipotetice. Un rol 
important în controlarea derivaţiilor ipotetice din structura teoretică referentială îl are 
desigur, şi cadrul instituţionalizat în care se desfăşoară cercetarea, acesta urmărind să 
perpetueze sau să reproducă paradigma instituită; 

c) structura referenţială a teoriei sociologice defineşte limitele de toleranță ale 
variabilitătii modelelor ipotetice posibile dezvoltate în |. 

În consecinţă, constituirea dimensiunii teoretice a metodologiei sociologice este o 
condiţie a dezvoltării cercetării şi, în acelaşi timp, un rezultat al acesteia. Aplicațiile ipotetice 
ale structurii teoretice referenţiale se dezvoltă pe baza logicii formulării ipotezelor sau 
modelelor ipotetice cu valoare operaţională derivate din structura teoretică referentială; 
modelele ipotetice validate şi evaluate se convertesc în noi principii teoretice şi totodată 
metodologice menite să contribuie la dezvoltarea structurii teoretice referenţiale. 

O astfel de problemă ar fi însă specifică numai pentru dimensiunea teoretică a 
metodologiei sociologice. Dimensiunea tehnico-metodică a metodologiei nu se poate realiza 
printr-o poziție iconoclastă de înlăturare a unor metode şi tehnici de investigaţie dezvoltate 
şi utilizate în afara sociologiei, de exemplu in economie sau psihologie, pe motivul că ele au 
fost elaborate de pe alte poziţii teoretice si in alte scopuri decat cele sociologice. Totodată 
nu se poate accepta nici tentaţia preluării lor integrale, fără o evaluare critică a postulatelor 
teoretice generatoare, prezente într-o formă implicită în demersurile sau strategiile lor 
investigative. De aceea, a doua problemă a domeniului referențial al metodologiei 
sociologice constă în formularea operațională a principiilor metodologice. Aceasta coincide 
cu elaborarea lor din punctul de vedere al aplicabilității în cercetarea efectivă, al relevanţei 
pentru abordarea empirică a realităţii sociale în vederea “creşterii cunoaşterii” sociologice şi 
permanentei sale reconstrucţii pe baza rezultatelor validate ale cercetării concrete. 
Formularea operaţională a principiilor metodologice se realizează în strânsă legătură cu con- 
trucţia şi reconstrucţia metodelor şi tehnicilor de cercetare-dezvoltate în cadrul sociologiei, 
al altor ştiinţe sociale (econometrie, psihologie, istorie, antropologie etc.) şi chiar în alte 
ştiinţe (cibernetică, matematică, biologie etc.), care propun moduri de abordare relevante 
pentru investigația sociologică. 


1.3 Implicații normative ale metodologiei . 


O altă ipostază a metodologiei este de tip tehnico-metodic şi normativ. Demersurile 
tehnico-metodice se concretizează prin următoarele acţiuni: 

a) Inventarierea si definirea metodelor de colectare a datelor empirice; 

b) Specificarea tehnicilor!” aplicative ale fiecărei metode. În acest caz, este important 
de precizat că simpla enunţare generală a caracteristicilor unei metode de cercetare 
sociologică nu este suficientă pentru aplicarea sa efectivă în planul abordării empirice a 
realităţii sociale. Caracteristicile generale ale unei metode sunt specificate ținând seama de 
cerințele dimensiunii teoretice a metodologiei şi, pornind de aici, este necesar să se 
propună tehnicile aplicative ale unei metode. Cunoaşterea teoriei “generale” despre 
experiment - de exemplu - nu este suficientă pentru realizarea unui experiment social, ci 
trebuie să cunoaştem diferite variante de scheme experimentale, de controlare a 
variabilităţii indicatorilor sociali manipulați etc. 

c) Identificarea modalităţilor de operaționalizare a conceptelor, adică de specificare 
a incidenţei lor empirice în forma indicilor, variabilelor, indicatorilor, itemilor etc. 

d) Definirea căilor sau tehnicilor de măsurare socială a variabilităţii datelor empirice. 

e) Specificarea tehnicilor de inventariere, ordonare şi prelucrare a datelor. 

f) Caracterizarea semnificaţiilor calitative şi/sau cantitative ale datelor prelucrate în 
vederea validării ipotezelor şi eventualei reconstructii a modelelor ipotetice. 

g) Indicarea modului optim de utilizare a tehnicilor de colectare, prelucrare şi 
semnificare a datelor empirice, aceasta reprezentând aspectul normativ al dimensiunii 
tehnico-metodice. 

Elaborarea în detaliu a acestor componente este condiţia tehnică principală a 
desfăşurării unei cercetări sociologice concrete, pentru a oferi răspunsuri fundamentate la 
problemele pe care le formulează sau care i se pun. Uneori însă această dimensiune a 
metodologiei este analizată prin autonomia sa relativă, în sensul că a elabora metodologia 
cercetării sociologice ar echivala cu prezentarea normativă de metode şi tehnici de 
cercetare în care să se indice etapele investigaţiei şi modul de aplicare efectivă a unei 
metode sau a tehnicilor corespunzătoare. Fără a nega importanţa unor astfel de demersuri, 
nu putem să ignorăm efectele inhibitoare ale normelor tehnice sau tentaţia subordonării 
imaginaţiei creatoare faţă de cerinţele metodologice. De aceea pledăm pentru caracterul 
indicativ sau orientativ al metodologiei, pentru experimentarea sa creatoare în rezolvarea 
diversității problemelor cercetării. În acelaşi timp, avem în vedere şi posibilitătile realizării 
unor transferuri metodologice dintr-un sistem în altul sau dintr-o disciplină în alta, în măsura 
în care se: conştientizează şi se controlează efectele probabile (în plan teoretic) ale acestora. 
Într-adevăr, aceleaşi metode sociologice pot fi utilizate în sisteme teoretice diverse, uneori 
chiar contradictorii, în virtutea principiului transferabilităţii de metode şi/sau tehnici de 
cercetare dintr-un sistem metodologic în altul. De regulă, însă, nu se operează transferul 
metodei propriu-zise, ci mai ales al tehnicilor sale aplicative; transferăm şi aplicăm, de pildă, 
anumite tehnici de elaborare sau scheme experimentale particulare care ne conduc la un 
set de date empirice ce urmează a fi interpretate în lumina postulatelor specifice teoriei 
luate ca referință. Transferări tehnico-metodice se pot realiza nu numai în cadrul aceleiaşi 
discipline (de la un mod de abordare la altul), dar şi dintr-o disciplină în alta. De exemplu, în 
sociologie au fost utilizate tehnici de investigare sau prelucrare a datelor dezvoltate în 
econometrie, psihologie, istorie, statistică sau chiar biologie, în masura în care ele s-au 
dovedit adecvate pentru situaţii comparabile; s-a constituit, dealtfel, o statistică socială 
aplicată în sociologie, s-au transferat din econometrie metode de analiză empirică a 
raporturilor cauzale etc.. Astfel, de transferuri s-au dovedit adesea utile. În ştiinţele sociale 
s-a ajuns chiar să se itensifice comunicarea interdisciplinară şi să se încerce constituirea unei 
metodologii a cercetării sociale (nu numai sociologice) oarecum verificată tehnic şi 
diferențiată mai ales în funcţie de cadrele teoretice specifice şi tipurile de variabile 
manipulate în procesul de investigare. 

În principiu, vom admite că aplicaţiile fiecărei metode şi/sau tehnici de colectare şi 
prelucrare a datelor trebuie considerate în legătură cu teoria de referință şi elaborate sau 
utilizate din perspectiva acesteia. Nu se poate deocamdată considera că există o 
metodologie universală, unitară şi generală, care să poată satisface orientări teoretice 
diverse şi care să fie aplicabilă tale-quale în orice proiect de cercetare. Există o diversitate 
ontologică a fenomenelor şi proceselor sociale, o diversitate a problemelor şi perspectivelor 
teoretice de abordare. Acestora însă nu li se poate opune o standardizare metodologică 
unică, ci mai degrabă trebuie militat pentru o metodologie flexibilă, adaptabilă, stimulativă 
pentru rezolvarea substanţială a diverselor probleme teoretice şi abordarea unor fenomene 
multiple şi corelate. În locul standardizării unui proiect metodologic unic, preferăm 
imaginaţia metodologică critică şi creativă. 

Înțelegerea raporturilor dintre dimensiunea teoretică şi cea tehnico-metodică atrage 
atenţia şi asupra unor tendinţe negative, de ipostaziere a metodologiei în forma unei 
instanţe critice menită să decidă asupra demersurilor optime şi unice de cercetare. Desigur 
că dimensiunea tehnico-metodică are un caracter mai pronunţat normativ, dar acesta se 
substanţializează în cercetarea efectivă fără a se substitui sau a frâna imaginaţia analistului 

social. Rosturile normativității tehnice constau sau ar trebui să conste în stimularea şi 
orientarea imaginaţiei cercetatoare, în oferirea unui instrumentar sau a unor mijloace, deja 
probate şi validate ştiinţific pentru realizarea scopurilor proprii cercetarii. Normele 
metodologice nu acţionează sub forma unor noi “idoli”, ci de fiecare dată într-un proiect de 
cercetare ele sunt chestionate si aplicate imaginativ. 

Implicațiile normative ale metodologiei se constituie în cercetarea sociologică 
efectivă, pentru ca apoi să se întoarcă asupra sa cu spirit reflexiv, sporindu-i astfel eficiența. 
Din această reflexivitate critică a rezultat şi actualitatea a ceea ce C. Mamali consideră a fi o 
veritabilă “revolutie metodologică”, a cărei caracteristică principală ar consta în “construirea 
unei noi metodologii, imaginarea unor noi metode şi tehnici capabile să studieze 
dimensiunile specifice ale realității umane şi să stimuleze evoluția acestora”'5. Producerea 
unei astfel de “revoluţii” este aşteptată de mai mult timp şi a fost pregătită în diferite feluri. 
Una din căile de conştientizare a schimbării necesare a modului de abordare şi studiere a 
fenomenelor sociale şi psihosociale este menţionată de C. Mamali atunci când insistă asupra 
“umanizării” cercetării sociale prin dezvoltarea unui model umanist al relației subiect-obiect, 
prin diminuarea distanţei dintre “profesionalismul” teoretic şi cotidianitatea socială sau prin 
accentuarea participării “subiecților” cercetării la realizarea efectivă a acesteia!€. 

În principiu, putem considera că mare parte din criticile formulate recent la adresa 
metodologiei cercetării sociologice vizează abordări “obiectiviste” orientate pozitivist şi apar 
de pe poziţiile unor alte orientări metodologice, care în sociologie se prezintă ca 
“interpretative” sau fenomenologice. Fără să aprofundăm detaliile acestei critici trebuie să 
menţionăm, deocamdată, că cele două pozitii au conturat o veritabilă “schismă” 
metodologică şi au accentuat în mod considerabil implicaţiile ideologice ale unui mod de 
abordare sau altul. În timp ce investigaţiile orientate obiectiv sau pozitivist şi-au continuat 
practica lor de cercetare, cele “interpretative” s-au concretizat mai degrabă în critici 
prelungite ale primelor, fără ca ele însele să fi condus în mod substanţial la o practică nouă 
de cercetare validată de rezultate teoretice comparabile cu pretenţiile statuate. De aceea 
considerăm că tendinţele actuale de dezvoltare a metodologiei cercetării sociologice se 
orientează către dezvoltarea reflexivităţii critice interioare şi legătură cu problematica 
teoretică formulată. Un exemplu poate fi edificator în acest sens. Metodele şi tehnicile de 
cercetare sociologică aplicate cu asiduitate în perioada de “glorie” a empirismului (anii 
cincizeci şi şaizeci) au fost formulate mai ales cu referință la practica metodologică a 
ştiinţelor “exacte” sau “pozitive”. Aşa s-a întâmplat ca in cea mai mare parte a investigaţiilor 
sociale să se ajungă: 

a) la o “obiectualizare” a persoanelor umane sau a fenomenelor sociale în măsura în 
care “subiectul” cercetării este privit ca un “obiect” pe care trebuie “să-i reconstruim” şi 
explicăm în termeni ştiinţifici” 

b) la utilizarea unor tehnici distorsionante şi “reactive”, în sensul că “subiecţii” sunt 
puşi în situaţia de a reacţiona la probe standardizate sau la stimuli generative pentru a le 
măsura comportamentele şi a le integra variabilitatea în modele explicative sau în sensul că 
cercetătorul porneşte în investigație de la o “grilă” conceptuală sau de la un model ipotetic 
depărtat de semnificaţiile cotidiene vehiculate de oameni în interacţiunile sau relaţiile lor 
zilnice, obişnuite, şi deci distorsionant în raport cu realitatea socială cotidiană; 

c) la o aşa-zisă “falsitate a obiectivismului” bazată pe credinţa că din moment ce 
formulările preliminare ale cercetătorului sunt valide teoretic şi metodologic, adică probate 
tehnic în investigaţiile anterioare, ele trebuie să fie relevante pentru lumea empirică. 

În opoziţie cu această orientare a cercetării sociale, la mijlocul deceniului al şaptelea 
se propune o metodologie care se vrea nonreactivă si nedistorsionantă!”, sperând să 
producă aşteptata “revoluție metodologică”. Logica normativă a acestei metodologii este 

relativ simplă: din moment ce prezenţa observatorului social generează efecte reactive, care 
distorsionează naturaletea comportamentelor “subiecților”, este de dorit să recurgem la 
alte căi de observare: prin implicare sau participare efectivă, fără a conştientiza la cei 
observați poziția de observator; prin utilizarea unor mijloace electronice ascunse pentru 
înregistrarea manifestărilor reale; sau chiar prin implicarea “subiecţilor” în cercetare, 
făcîndu-i “coautori”. Cercetătorul trebuie să nu mai inițieze investigația pornind de la un set 
de concepte sau de propoziţii teoretice sau să nu mai utilizeze metode şi tehnici structurate 
pentru culegerea datelor, ci mai întâi să se familiarizeze cu evenimentele supuse studiului, 
să formuleze probleme si întrebări despre acestea, să culeagă date privind situaţiile 
concrete în care oamenii sînt implicaţi, schimbă semnificaţii sau interacționează, să 
considere teoria ca rezultând din chiar această analiză a cotidianului relatiilor umane, astfel 
ca noţiunile cu care va opera să reflecte în final viaţa cotidiană, fără a se depărta de ea. 
Cunoaşterea sociologică rezultată ar fi o reconstrucţie a cunoaşterii comune a “actorilor” 
sociali. 

Dacă vom rămâne la o astfel de desfăşurare a investigatiilor sociale, în cel mai bun 
caz vom ajunge la descriere sau “literaturizare” sociologică, fără a putea spera că vom con- 
strui o ştiinţă socială menită să ofere explicaţii teoretice şi mijloace sau instrumente de 
influențare a construcţiei sau dezvoltării sociale. Criticile antipozitiviste ale tehnicilor de 
cercetare socială au condus totuşi la o revizuire a acestora şi la reelaborări metodologice 
care vor genera fără îndoială proiecte de cercetare mai adecvate studiului aprofundat al 
realităţii sociale, considerată prin specificitatea sa ireductibilă la fenomenele sau obiectele 
fizice. 

În locul orientărilor divergente, vom pleda pentru o construcţie a dimensiunii 
tehnico-metodice a metodologiei cercetării sociologice în care accentul să fie pus pe: 

a) diversificarea ipotezelor sau modelelor ipotetice cu valoare explicativă aplicabile 
unuia si aceluiasi domeniu al realităţii sociale; 

b) corelarea şi integrarea modelelor ipotetice validate empiric în construcţii teoretice 
mai cuprinzătoare, în aşa fel încât să se stabilească circuite informaţionale intense între 
teoria generală, teoriile cu “rang mediu de generalitate”? sau teoriile parţiale aplicabile la o 
problemă particulară sau la un segment al realităţii sociale; 

c) existența unor multiple posibilităţi de operaţionalizare a conceptelor teoretice, 
adică încurajarea definirii incidenţelor empirice ale noţiunilor şi diversificarea modalităţilor 
de captare a mesajelor empirice ale realităţii sociale; 

d) desfăşurarea unor observaţii variate: participante sau/şi neparticipante, 
transversale sau longitudinale, cu participarea sau fără implicarea actorilor sociali investigaţi 
etc., în aşa fel încât să se ajungă la ceea ce Marx numea cândva un “Mont Blanc de fapte”, 
adică la o diversitate şi aprofundare a datelor empirice în asa fel încât să fie reciproc 
confruntate şi să se releve aspectele realităţii sociale din diferite unghiuri de abordare; 


e) extinderea posibilităţilor ca un număr mai mare de observatori, din diferite 
perspective, să analizeze una şi aceeaşi problemă socială sau unul şi acelaşi segment al 
realității, ca o condiţie a creşterii veridicității (realiability) şi validității observaţiilor sau 
instrumentelor de observare şi implicit a valorii teoretice a propoziţiilor formulate; 

f) considerarea complementalității diferitelor metode de investigare, în aşa fel încât 
una şi aceeaşi problemă să fie analizate prin mai multe metode sau printr-o varietate de 
tehnici ale aceleiaşi metode”. 

Dimensiunea tehnico-metodică a metodologiei sociologice nu se poate dezvolta nici 
prin transferări implicite, nici prin excluderi bazate pe principii apriori formulate. 
Experimentarea efectivă şi mai ales explicitarea presupoziţiilor metodologice implicite vor 

oferii temeiuri pentru o aprofundare metodologică a normativitățţii investigaţiilor empirice şi 
pentru evitarea transformării acesteia într-o instanţă critică exterioară cercetărilor efective. 

Ca atare: a) am distins două surse referenţiale ale constituirii metodologiei 
sociologice: teoria sociologică şi metodele şi tehnicile de cercetare consacrate în istoria 
dezvoltarării sociologiei, în alte ştiinţe sociale sau chiar în ştiinţele naturii (dacă acestea 
propun tehnici de investigare relevante pentru abordarea acelor probleme sociologice care 
sînt comparabile - prin raționamente analogice - cu problemele ştiinţelor naturii); b) cele 
două surse sunt raportabile la dimensiunile corelate şi integrate ale metodologiei 
sociologice: dimensiunea teoretică şi dimensiunea tehnico-metodică şi normativă. 
Specificând importanţa teoriei referenţiale a metodologiei, am remarcat totodată 
necesitatea dezvoltarii tehnicilor şi practicilor de cercetare empirică pentru producerea 
cunoaşterii sociologice şi permanenta sa construcţie în funcţie de noile rezultate ale 
cercetării. Ne vom referi, în continuare, la diversitatea orientărilor practicii metodologice 
dezvoltate în cadrul sociologiei. 


Note 


IR. K. Merton, Social theory and social structure, Glencoc, Free Press, 1968, p. 140. 

TR. Vaughan, L.T. Reynolds, The sociology of symbol in interactionism, în L.T. Reynolds, J. M. Reynolds (eds.), 
The sociology of sociology, New York, McKay, 1970. 

“Termenul de metodologie este utilizat astăzi într-un mod extensiv, producându-se o inflaționare a 
semnificaţiilor ce îi sunt ataşate. Alături de metodologia cercetării, se vorbeşte despre metodologia elaborării 
unui referat sau a unui tabel de înregistrare a datelor, despre metodologia redactării şi completării unui 
chestionar sau a construirii unui instrument de rezolvare a unei probleme. În aceste cazuri, este vorba mai 
degrabă de ceea ce F. Machlup numeşte, cu un termen preluat dintr-o comedie a sec. al XVIII-lea, 
“malapropism” (de la expresia franceză mal â propos), care rezidă în substituirea unor semnificaţii tehnice, 
specifice unor concepte precise, cu semnificaţii derivate din limbajul cotidian, ajungându-se la asociaţii 
lingvistice hazardate şi adeseori ridicole. Apud: F. Machlup, Methodology of economics and other social 
sciences, New York, Academic Press Lnc., 1978. Criticând înclinația şi practica unora de a identifica meto- 
dologia cu descrierea unei metode sau de a considera sinonimi termenii de metodă şi metodologie, F. Machlup 
consideră că “adoptarea termenului de metodologie de către persoana care ignoră sensul său originar şi 
specific este un caz de poluare lingvistică, probabil de un tip ireparabil, din moment ce astăzi acest cuvânt îl 
găsim utilizat mai adesea în mod denaturat decât în mod correct” (p. 6). Termenul de metodologie are o lungă 
istorie în filosofie. F. Bacon şi R. Descartes o consacră ca domeniu distinct al reflexiei filosofice, iar Im. Kant îi 
acordă o importanţă deosebită în filosofia sa critică a cunoaşterii. Astăzi însă s-a ajuns ca el să fie utilizat în 
majoritatea domeniilor de cercetare ştiinţifică, vorbindu-se de metodologii specializate pe discipline sau 
interdisciplinar, ca şi de metodologii “generale”. 

“Emile Durkheim, Regulile metodei sociologice, Bucureşti, Editura Ştiinţifică, 1974. 

“Vilfredo Pareto, Traité de sociologie generale, Genève, Droz, 1968 (prima ediţie 1917). 

€ Max Weber , On the methodology of the social sciences, Glencoe, Free Press, 1949. 

7 Bronislaw Malinowski, A scientific theory of culture, Chapel Hill N. C.; 1944; T. Parsons, The social system, 
Glencoe, Free Press, 1951; R. K. Merton, op. cit. 

3 Ernest Nagel, The structure of science. Problems in the logic of scientific explanation, New York, Harcourt, 
Brace & World, Inc., 1961, pp. 20-26. 

? H. M. Blalock, The measurement problem: a gap bettueen the languages of theory and research, în H. M. 
Blalock, A. B. Blalock, Methodology in social research , New York, McGraw-Hill , 1968, pp. 5-27. 

ZAN Althusser, Citindu-l pe Marx, Bucureşti, Editura Politică, 1970, pp. 295-320. 

"1 Ibidem, p. 296. 

za Ibidem, p. 315. 

13 Cf R. K. Merton , Op, cit., pp. 93-95. 

14 Metoda de cercetare reprezintă modul sistematic, controlat, empiric şi critic de raportare a cercetătorului la 
realitatea socială investigată, conducând la obţinerea unor tipuri distincte de date empirice (structurate sau 
nestructurate, individuale sau globale etc.). Metoda se concretizează în tehnici specifice, adică în operaţii 
integrate de identificare, colectare şi prelucrare a datelor empirice. Tehnica este modalitatea particulară de 

aplicare a unei metode. De exemplu, experimentul este metoda cea mai eficientă de cercetare ştiinţifică, 
constând în definirea precisă a variabilelor de identificare a obiectului investigat şi de controlare a variabilităţii 
acestora în condiţii statuate cu claritate. Diferitele modele sau scheme experimentale reprezintă tot atâtea 
tehnici de proiectare şi realizare a experimentelor, rezultând din combinarea variabilelor dependente şi 
independente, din modul de manipulare a acestora, din distribuţia grupurilor supuse experimentării etc. Cf. W. 
G. Cochran, G. M. Cox, Experimental designs, New York, John Wiley and Sons, Inc., 1957. 

PĠ Mamali, Balanța motivaţională şi coevoluție, Bucureşti, Editura Ştiinţifică şi enciclopedică, 1981, p. 31. 

16 Ibidem, pp. 18-35. 

VE], Webb, D. T. Campbell, R. D. Schwartz, L. Sechrest, Unobtrusive measures: nonreactive research in the 
social sciences , Chicago, Rand, McNally, 1966. 

18 Cf, R. K. Merton, op. cit., pp. 39- 72. 

1 Sunt cunoscute deja preocupări în acest sens. Să menționăm numai partea a XII-a (Triangulation: a case for 
methodological evaluation and combination) din culegerea de studii editată de Norman K. Denzin, Sociological 
methods , Chicago, Aldine, 1970. 


Intrebari recapitulative: 


e Cese intelege prin metodologia cercetarii sociologice? 

e Care sunt domeniile constitutive ale metodologiei cercetarii sociologice? Ce 
componente sunt incluse in fiecare domeniu? Ce relatii se pot stabili intre acestea? 

e Cum se converteste un enunt teoretic intr-un principiu metodologic? Va puteti 
imagina un exemplu pe care sa-l analizati? Caracterizati raportul dintre structura 
referentiala a unei teorii si aplicatiile ipotetice ale acesteia. 

e Ince consta structura tehnico-metodica a metodologiei? 

e In ce sens spunem ca metodologia cercetarii este normativa? Ce implicatii are 
normativitatea metodologica? 

e Dece simai ales cum putem fi creativi metodologic? 

Capitolul 2 Orientări ale practicii metodologice 


Mai întâi am considerat că practica teoretică şi cea metodologică sunt sau ar trebui 
sa fie corelate într-o construcție unitară. O teorie socială manifestă totuşi tendinţa de a 
perpetua propriile principii, ipostaziindu-le ca forme reprezentative şi mai ales unice de 
descriere, înțelegere sau explicare a orizonturilor lumii sociale. Apoi, în general, aderarea la 
o practică metodologică şi reflecția asupra ei se referă în aceeaşi măsură şi la condiţiile de 
conservare a practicii teoretice cu care sunt corelate1. În sociologia contemporană este 
greu însă de admis existenţa unei teorii unice si universale detaşată de comunicarea cu alte 
teorii alternative, competitive sau complementare; acelaşi lucru se poate spune si despre 
metodologie. leşirea din situaţia, oarecum paradoxală, în care reflecția asupra condiţiilor 
metodologice de generare a noi descrieri sau explicaţii în cadrul teoriei luate ca referință 
este totodată şi o reflecţie asupra condiţiilor de conservare şi perpetuare ale acestei teorii 
se poate face prin analiza critică a propriilor demersuri metodologice şi a celor alternative 
constituite În istoria dezvoltării sociologiei. Analiza critică a teoriilor şi metodologiilor din 
perspectivă istorică şi comparativă este una din condiţiile principale ale eliminării 
dependenţei noastre, mai mult sau mai puţin pronunţate, de problemele asupra cărora ele 
s-au concentrat în trecut şi relevă una din premisele dezvoltării continue şi creatoare a 
teoriei şi metodologiei sociologice. Analiza critică a teoriilor şi metodologiilor din 
perspectivă istorica şi comparativă este una din condiţiile principale ale eliminării 
dependenţei noastre, mai mult sau mai puţin pronunţate, de problemele asupra cărora ele 
s-au concentrat în trecut şi relevă una din premisele dezvoltării continue şi creatoare a 
teoriei şi metodologiei sociologice. 

Ed. Husserl remarca de pe o poziție fenomenologică că ştiinţelor sociale le este 
intrinsecă reflecția metodologică şi epistemologică asupra cadrelor lor constitutive în 
măsura în care au ca obiect de studiu tocmai condiţiile care.fac posibilă existența şi 
manifestarea “ştiinţifică” a acelui obiect şi a lor ca ştiinţe. Ştiinţele sociale dispun astfel în 
mod necesar de o “tematică ale cărei consecinţe sunt dublu orientate, o tematică prin care 
se leagă într-o manieră consecventă teoria domeniului ştiinţific cu teoria cunoaşterii acestei 
teorii” 2. Cunoaşterea ştiinţifică şi cunoaşterea condiţiilor şi practicilor de producere a ei 
sunt aspecte ale unuia şi aceluiaşi proiect metodologic. Înainte de a ne referi la 
componentele unui proiect metodologic este deci necesar să analizăm particularităţile 
metodologiilor alternative dezvoltate în sociologie. 


Invatand acest capitol, trebuie ca in final sa probati ca sunteti capabili: 

e Sa intelegeti ratiunile de clasificare a orientarilor metodologice; 

e Sa mentionati care sunt formele de manifestare ale orientarii metodologice obiective 
si ale celei interpretative; 

e Sa caracterizati fiecare forma de manifestare corespunzatoare orientarilor 
metodologice mentionate; 

e Sa puteti oferi exemple de cercetari care corespund unei orientari sau alteia; 

e Sacomparati intre ele formele de manifestare ale practicilor metodologice. 


24 


2.1 Clasificarea orientărilor metodologice 


Exerciţiul de analiză critică a orientărilor metodologice implică şi considerarea 
practicilor teoretice la care acestea s-au raportat şi cu care de fapt au fost corelate. Aceasta, 
nu înseamnă că vom urmări să epuizăm analiza orientărilor teoretice din sociologie, ci ne 
vom referi numai la acelea care au generat o metodologie distinctă, în conformitate cu prin- 
cipiul convertibilităţii tezelor teoretice în postulate ale practicii metodologice. Dealtfel, este 
relevant faptul că în sociologie teorii diferite (sau teorii care s-au prezentat. ca diferite) au 
aderat uneori la aceleaşi practici metodologice. De aceea putem identifica un spațiu 
unificator mai coerent la nivelul metodologiei decât la cel al teoriei sociologice propriu-zise, 
în funcţie de metodologia utilizată şi finalitatea practic-politică a discursului teoretic, Brian 
Fay3 restrînge câmpul orientărilor teoretice în sociologie, reducându-le la trei: pozitiviste, 
interpretative şi critice. Sociologia pozitivistă ar avansa modele statistico-matematice ale 
fenomenelor sau proceselor sociale considerate ca obiecte manipulabile, cea interpretativă 
ar implica o metodologie a înţelegerii şi interpretării semnificaţiilor sociale vehiculate în 
intercomunicarea situațională sau grupală, iar cea critică s-ar concentra cu precădere asupra 
sesizării şi conştientizării aspectelor disfuncţionale sau contradictorii din viaţa socială. 
Distincția făcută de B. Fay este evident inconsistentă din moment ce o autentică “sociologie 
critică” nu se poate dezvolta decât pe baza analizei şi “interpretării” diferitelor aspecte ale 
vieţii sociale iar o “sociologie interpretativă” tinde să evadeze din cadrele explicative 
situaționale pentru a ajunge la inferenţe privind fiuncționarea de ansamblu a vieţii sociale. 
Am putea spune că aspectele critice, modelatoare şi interpretative sunt dimensiuni inerente 
oricărei metodologii, calitatea strategiei critice depinzând de înţelegerea, interpretarea şi 
asamblarea euristică a componentelor inițial disparate iar modelarea matematică (de tip 
pozitivist) asimilând principiile interpretării, comprehensiunii şi validării critice. 

De pe cu totul altă poziţie, Mircea Flonta” distinge două orientări metodologice 
dominante in ştiinţele sociale. “Poziţia celor ce afirmă unitatea metodei ştiinţei şi 
necesitatea de a orienta cercetarea în ştiinţele omului după criterii de raționalitate şi 
ştiinţificitate degajate prin analiza metodei ştiinţelor teoretice ale naturii poate fi numită 
«monism metodologic», iar poziţia celor ce susţin autonomia metodologică a disciplinelor 
sociale şi istorice sau a unora dintre aceste discipline - «dualism metodologic»“. O astfel de 
distincție este realizată pe baza unui criteriu epistemologic, ținând seama de căile de 
producere a cunoaşterii în ştiinţele sociale comparativ cu cele din ştiinţele naturii. Punctul 
nostru de vedere, aşa cum vom vedea, este consonant cu cel propus de M. Flonta. 

În funcţie de modul teoretic general aplicat în vederea explicării vieţii sociale, 
Cătălin Zamfir „distinge între “strategia idealistă” şi “strategia materialistă” de analiză a 
societăţii”. Teza fundamentală a “strategiei idealiste” este următoarea: “fenomenele sociale 
sunt determinate de ideile, reprezentările, proiectele subiective ale membrilor respectivei 
colectivități”. Faptele sociale sunt explicate prin fapte mentale, prin analiza conţinuturilor 
conştiinţei membrilor colectivității cercetate. Realitatea socială este o simplă obiectivare a 
idealurilor, scopurilor sau intențţiilor subiective ale oamenilor. “Strategia materialistă”. de 
eplicare a societăţii dezvoltată mai ales de materialismul istoric, explică faptele sociale prin 
alte fapte sociale, fără a recurge la fenomene exterioare sau supraordonate de tip mentalist. 
Faptelor sociale le este specifică o determinare imanentă.” în termeni concreţi, o asemenea 
explicaţie a faptelor sociale prin ele însele s-ar putea formula astfel: date fiind organizarea 
economică, politică, juridică, concepţiile morale, religioase, artistice caracteristice unei 
anumite colectivități, putem să găsim o explicație a acestora prin raportare reciprocă? 

Putem explica tipul de religie prin tipul de organizare politică sau morală sau economică?””. 
Strategia materialistă de analiză răspunde afirmativ la astfel de întrebări şi se orientează 
spre explicarea faptelor sociale unele prin celelalte. 

Cele două tipuri de “strategii explicative” au implicaţii metodologice distincte, 
generând moduri de abordare diferenţiate. Cel mai adesea, “strategia materialistă” se 
asociază cu ceea ce am putea numi, în lipsa unui termen mai adecvat, practică metodologică 
obiectivă, iar “strategia idealistă” cu practica metodologică interpretativă. Spunem “cel mai 
adesea” întrucît, uneori, abordările metodologice “obiective” au fost practicate, cu unele 
amendamente, în sisteme teoretice orientate idealist (de exemplu, aşa cum vom vedea, în 
cazul interacționalismului simbolic sau al funcţionalismului structural), iar alteori abordările 
interpretative au fost practicate în teorii orientate materialist (chiar în cadrul 
materialismului istoric reelaborat din perspectivă fenomenologică)f. 

Restrângerea câmpului orientărilor metodologice aparent diversificate la cele 
dominante în sociologia contemporană nu se poate face prin multiplicarea şi amestecarea 
criteriilor ce derivă când din domeniul strict al metodologiei, când din cel al aplicării 
cunoaşterii teoretice în viaţa socială sau din cel al modului propriu-zis de construcție şi 
prezentare a cunoaşterii teoretice. Indiscutabil că orice clasificare este şi o simplificare, dar 
unele clasificări pot atinge o valoare euristică mai mare atunci când conduc la o analiză mai 
detaliată. Intenţia noastră este de a propune o clasificare a orientărilor metodologice din 
sociologie în aşa fel încât să ajungem să relevăm convergenţele sau tendinţele unificatoare 
mai pronunţate. De aici va rezulta şi că diversitatea orientărilor teoretice în sociologie se 
bazează pe un principiu de diferenţiere conform căruia unele teorii sunt prezentate adesea 
ca diferite, deşi ar putea fi raportate la aceleaşi demersuri de construcţie metodologică. 

Criteriul principal în funcţie de care clasificăm orientările metodologice dominante în 
sociologia contemporană este reprezentat de principiile teoretice care au generat un 
anumit mod de abordare a realității sociale. Acestea au acționat ca principii metodologice. 
Criteriul nostru este deci unul cu relevanță metodologică. În concordanţă relativă cu aceleaşi 
principii au proliferat mai multe orientări metodologice, pentru ca tot în raport cu ele, dar în 
raport de opoziţie, să se dezvolte altele. De exemplu, pozitivismul a statuat încă de la 
începuturile sale anumite principii de abordare sociologică. In concordantă relativă cu 
aceste principii s-au dezvoltat operaționalismul şi empirismul, structuralismul şi analiza 
sistemică, iar în opoziţie cu ele aşa-numita orientare “comprehensivă” (sau interpretativă), 
reprezentată de interacţionismul simbolic, de fenomenologia socială sau de etno- 
metodologie. 

Principiile pozitiviste ale cercetării sociale se perpetuează în forma a ceea ce numim 
practică metodologică “obiectivă”. In cadrul acesteia se urmăreşte dezvoltarea sociologiei 
după modelul ştiinţelor naturii; faptele sau fenomenele sociale sunt considerate ca 
“obiecte” al căror specific nu împiedică o abordare similară (nu neapărat identică) cu analiza 
fenomenelor naturii; analiza se concentrează cu predilecție asupra elementelor 
componente ale realităţii sociale, asupra relaţiilor dintre acestea si asupra cauzelor care 
determină constituirea si evolutia lor; cunoaşterea socială trebuie să ia forma elaborată a 
explicațiilor si predicţiilor, a legilor şi generalizărilor empirice detaşate de eventualele 
implicaţii valorice, pentru a asigura “obiectivitatea” discursului social. Practica metodologică 
“obiectivă”, devenită uneori obiectivistă, a cunoscut o evoluţie permanentă, prezentându-se 
ca operaţionalism (după deceniul al patrulea al secolului nostru) sau ca empirism (în a doua 
jumătate a acestui secol). De asemenea, tot în cadrul său s-au dezvoltat structuralismul, 
analiza funcţională si analiza sistemică a socialului, care s-au concentrat cu precădere asupra 
aplicării aceloraşi principii obiective de abordare a componentelor vieţii sociale şi mai ales 
asupra relaţiilor dintre acestea. In opoziţie şi oarecum paralel cu practica metodologică 

“obiectivă” s-au dezvoltat orientările metodologice interpretative, începând cu interacţio- 
nismul simbolic al lui G. H. Mead (ale cărui lucrări au fost publicate în anii 1930) şi 
continuând cu fenomenologia socială a lui A. Schutz (din anii 1950) sau etnometodologia lui 
H. Garfinkel (din anii 1960). Deşi au apărut în perioadele amintite, aceste orientări continuă 
să se manifeste si astăzi uneori în forma polemică a afirmării ideologiei şi metodologiei pe 
care se fundamentează si pe care o reprezintă, alteori aplicate la rezolvarea unor probleme 
teoretice substanţiale. 

Orientările metodologice interpretative pun accentul pe specificul subiectiv 
ireductibil al fenomenelor sociale sau al comportamentului uman şi de aceea sunt uneori 
considerate ca orientări subiectiviste. Poziţia epistemologică a acestora rezidă după P. 
Diesing, în a considera că “trăsătura esenţială unică a comportamentului uman este 
semnificaţia sa subiectivă. Orice ştiinţă care ignoră semnificaţia şi intenţionalitatea nu este o 
ştiinţă socială. Acţiunea umană este guvernată de factori subiectivi - de imagini, nu de 
stimuli, de motive, nu de cauze - şi, în consecinţă, o ştiinţă adecvată a omului să înțeleagă 
acțiunea din punctul de vedere al actorului, ca un proces de definire a situației, de evaluare 
a alternativelor în termenii scopurilor, standardelor şi predicţiilor de alegere a acţiunii” 9. A 
analiza fenomenele sociale înseamnă a le detecta semnificaţiile, a le înţelege din punctul de 
vedere al actorului social, prin strategii empatice sau intuitive, şi a le interpreta. Dacă 
conceptele epistemologice principale ale poziţiei metodologice “obiective” sunt explicaţia şi 
predicția bazate pe analiza factorilor determinativi sau a cauzelor, în practica metodologică 
interpretativă ele sunt diferite în măsura în care se tinde să se ajungă la înţelegerea şi 
interpretarea semnificațiilor subiective ale comportamentelor situaționale prin considerarea 
scopurilor şi motivelor acţiunii. In consecinţă, având în vedere criteriul menţionat anterior, 
putem diferenţia, pe de o parte, practica metodologică “obiectivă”, preconizată mai ales de 
filosofia pozitivă a lui A. Comte şi continuată prin operaţionalism, empirism, structuralism, 
analiză funcţională si analiză sistemică. Pe de altă parte, distingem practica metodologică 
interpretativă, iniţiată de Max Weber, care a luat ulterior forma preconizată de 
interacționismul simbolic, fenomenologia socială sau de etnometodologie. 

În formularea caracteristicilor metodologice ale fiecărei orientări vom considera mai 
întâi principiile sau tezele metodologice preliminare, care au luat forma unor postulate 
analitice menite să genereze demersul corespunzător de cercetare. Statuând principiile unui 
mod de cercetare socială, ne vom referi şi la opoziţia relativă dintre diferitele orientări rezul- 
tate, considerând: a) instrumentele metodologice utilizate cu precădere pentru a genera o 
anumită practică de cercetare ştiinţifică; b) formele de organizare şi prezentare a 
cunoaşterii sociologice; c) practica de utilizare socială a cunoaşterii teoretice produse. 
Opoziția explicit declarată dintre diversele orientări metodologice (de regulă, sociologii sunt 
tentaţi să sublinieze ceea ce îi diferenţiază de alţii) va fi diminuată de încercarea noastră de 
a evidentia posibilitătile de comunicare implicită dintre ele. Încercarea urmează o astfel de 
desfăşurare nu din dorința de a escamota contradicţiile dintre metodologiile alternative, ci 
din speranţa de a releva unele complementarități inerente oricăror dezvoltări care sunt prin 
natura lor alternative. Aceasta înseamnă că avem în vedere şi ceea ce J. Galtung a numit 
“paza ideologică a unei metodologii”!9, adică specificarea condiţiilor sociale de aplicabilitate 
a unei metodologii sau clase de metodologii. 


2.2 Practici metodologice „obiective” 


Orientarea metodologică „obiectivă” a fost preconizată mal ales de filosofia pozitivă 
a lui A. Comte. Ulterior însă nu s-a identificat în mod integral cu pozitivismul. Noţiunea de 

pozitivism, aşa cum vom vedea, nu are astăzi un sens univoc şi unitar, iar elemente ale 
practicii metodologice „obiective” au apărut şi înainte de A. Comte (de exemplu, în „fizica 
sociala” a lui Condorcet sau în traditia filosofică clasică a empirismului). Odată cu sistemul 
filosofic al lui A. Comte începe să se contureze ceea ce am putea numi „conştiinţa 
epistemologică” implicită a practicii metodologice „obiective” de analiză a fenomenelor 
sociale. Ulterior aceasta s-a concretizat în perpetuarea, dezvoltarea (nuanţarea) şi uneori 
chiar în schimbarea principiilor şi strategiilor de abordare care-i sunt caracteristice. 


Pozitivismul sociologic 


A. Comte a introdus termenul de sociologie (un “neologism barbar”, l-a numit 
Durkheim mai târziu) odată cu cel de “filosofie pozitivă” şi a considerat că sociologia va 
ajunge să reprezinte nivelul cel mai înalt de dezvoltare al cunoaşterii umane, care, în 
evoluţia ei, trece prin fazele succesive ale gândirii teologice, metafizice şi pozitive. Numai că 
dezvoltările teoretice ulterioare au făcut ca termenul de “pozitivist” să fie folosit în 
sociologie mai degrabă ca un epitet saturat cu multiple sensuri, unele din ele chiar uşor 
peiorative, în aşa fel încât şi-a pierdut valoarea descriptivă cât de cât univocă. De aceea 
probabil că astăzi nici un sociolog nu se va considera în mod explicit pozitivist sau susținător 
al unui punct de vedere pozitivist . 

Termenul a dobândit accepţii diferite în filosofie şi în sociologie. În filosofie cel mai 
adesea se are în vedere “pozitivismului logic” al Cercului de la Viena din jurul lui Moritz 
Schlick, apărut în deceniul al patrulea sub influența empiriocriticismului lui Mach, lucrărilor 
lui B. Russell asupra fundamentelor logice ale matematicii sau a operei de tinereţe a lui 
Ludwig Wittgenstein Tractatus logico-Philosophicus şi dezvoltat ulterior prin analizele logico- 
filosofice ale lui R. Carnap, O. Neurath, Ph. Frank, H. Reichenbach etc. Neopozitivismul, cum 
mai este numit pozitivismul logic, se concentreaza cu precădere asupra analizei logice a 
limbajului ştiinţei, urmând astfel o nouă apropiere a filosofiei de ştiinţă. Regula filosofică 
principală a analizei desfăşurate de neopozitivism este aşa-numita “regula a 
fenomenalismului”, care accentuează fundamentul experienţial al oricărei cunoaşteri viabile 
sau valide. În felul acesta, prin asertarea unicităţii experienţei ca bază a oricărei cunoaşteri, 
neopozitivismul se opune filosofiei clasice realiste (realismului: universalia sunt realia) şi 
tuturor “concepţiilor metafizice”, idealiste sau materialiste, care, în viziunea sa, ar formula 
speculaţii “arbitrare”, adică  necontrolabile direct prin confruntarea cu experiența 
nemijlocită a subiectului. De asemenea , neopozitivismul elimină judecâţile de valoare sau 
normative, pornind de la presupoziţia că datorită lipsei lor de conţinut sau de consistenţă 
empirică nu pot deveni propoziţii validate, adică supuse testării experienţiale. Date fiind 
aceste caracteristici, fie ele şi generale, aşa cum spune A. Giddens, “unele din problemele 
ridicate de diferitele direcţii concurente sau convergente ale gîndirii pozitiviste din filosofie 
nu sunt, totuşi, relevante ca atare pentru problemele puse în analiza sociologică. Dacă 
«pozitivismul», a însemnat ceva oarecum diferit pentru filosofi şi sociologi, acestea se 
datorează în parte faptului că introducerea presupoziţiilor pozitiviste în sociologie creează o 
serie de dificultăti specifice, care nu pot fi rezolvate la nivelul cercetării filosofice 
generalizate”? . Aceasta nu înseamnă neapărat că orientările pozitiviste in filosofie şi 
sociologie nu au unele elemente comune, ci mai degrabă că specificul pozitivismului socio- 
logic nu este reductibil la cel filosofic. 

Pozitivismul sociologic a condus la instituirea unei practici metodologice “obiective” 
în măsura în care s-a concentrat asupra dezvoltării sociologiei ca “ştiinţă socială” asemană- 
toare prin strategiile de cercetare şi de prezentare a cunoaşterii cu ştiinţele naturii. 

28 


Specificul practicii metodologice “obiective” rezultă din opţiunea pentru o anumită variantă 
din sensurile polare următoare: prezenţa filosofiei sau “desfilosofarea” discursului 
sociologic; propoziţii teoretice cât mai generale sau generalizări empirice ce au sau pot avea 
valoare legică; formulări verbale mai mult sau mai puţin speculative, produse ale 
“imaginaţiei sociologice”, sau formulări precise, integrate eventual în modele logico-mate- 
matice ale fenomenelor sociale; emiterea de judecăți normative şi de valoare sau asertarea 
caracterului neutral al cunoaşterii sociologice; ştiinţificizarea discursului sociologic în funcţie 
de specificitatea “obiectului” studiat, a cărui natură este eminamente socioumană, sau 
urmînd modelul ştiinţelor naturii. Opțiunile pozitivismului sociologic s-au orientat către a 
doua variantă a acestor formulări polarizate, ajungând să iniţieze şi să stimuleze dezvoltarea 
metodologiei “obiective” şi să susțină principii metodologice generale de genul la care ne 
vom referi în continuare. 

1. Metodele, tehnicile, procedeele şi chiar unele din conceptele dezvoltate şi aplicate 
în ştiinţele naturii pot fi direct adaptate şi utilizate în sociologie. Dacă sociologia 
intenţionează să devină o ştiinţă, atunci trebuie să urmeze modelele de cercetare specifice 
ştiintelor naturii, care s-au dovedit în practica ştiinţifică valide şi au condus la constituirea 
unui corpus de propoziții teoretice în continuă dezvoltare. Aceasta implică, între altele: 
considerarea fenomenelor sociale sau umane, a proceselor caracteristice subiectivității 
umane, voinţei, dorințelor, aspirațiilor sau fanteziilor individuale şi sociale ca “obiecte” ce 
pot fi analizate în mod similar cu investigarea obiectelor naturale, neînzestrate cu conştiinţă 
sau cu orice alte trăiri subiective conştiente; viața socială se constituie ca o “realitate” 
specifică, deosebită de alte realităţi “naturale”, dar care poate fi studiată ca atare, respectiv 
ca realitate, prin “punerea intre paranteze” a conştiinţei sociale sau individuale despre 
această realitate. 

2. Faptele, fenomenele sau procesele sociale sunt, din punct de vedere 
epistemologic, independente de teoria care-şi propune să le descrie, adică intre experiența 
socială existentă şi reconstrucţia teoretică a acestei experienţe nu există o relație de 
derivare sau de comunicare directă, ci fiecare îşi are propria existență independentă. O 
astfel de poziţie poate fi realizată cel mai bine prin eliminarea consideraţiilor filosofice 
generale din discursul sociologic şi elaborarea de generalizări empirice sau de enunţuri 
similare legilor din ştiinţele naturii. Rezultatele cercetărilor sociologice pot fi formulate în 
termenii “legilor” sau ai “raporturilor legice” În măsura în care cercetătorul social se 
consideră analist obiectiv, detaşat, neimplicat în realitatea socială, el trebuie să utilizeze 
mijloace sau tehnici metodologice de controlare si eliminare a eventualei sale implicări în 
realitatea investigată. Independenţa dintre “fapte” şi “teorii” odată realizată, pasul următor 
constă în identificarea metodei de verificare a teoriei prin apel la faptele despre care ea 
asertează ceva. Aceasta înseamnă că se testează ipoteza în raport cu faptele independente 
pentru a-i stabili validitatea şi obiectivitatea, pentru a formula generalizări empirice sau legi 
menite apoi să raționalizeze experienţa socială. O astfel de tendinţă s-a dezvoltat mai ales în 
cadrul empirismului şi al metodologiei empiriste. 

3. Cunoaşterea sociologică are un caracter tehnic, instrumental, in sensul că tinde să 
conducă la o “inginerie socială” asemănătoare celei de tip tehnic. Sociologia se preocupă în 
special de domeniul mijloacelor şi nu de cel al scopurilor, ea oferă mai degrabă instrumente 
de rezolvare a problemelor decât puncte de vedere normative sau valorice pentru orien- 
tarea şi evaluarea practicilor în care agentul social este implicat. Raţionalizarea practicii 
sociale este înțeleasă numai prin aspectul său tehnic, nu şi prin cel normativ-valoric. Aceasta 
înseamnă că, prin natura sa, cunoaşterea sociologică este instrumentală si neutrală valoric. 
Dacă reluăm distincţia kantiană dintre „este” şi “trebuie”, atunci cunoaşterea socială se 
construieşte despre şi în forma lui “este”. Max Weber a pornit tocmai de la o astfel de 

distincţie (sub influenţa filosofiei neokantiene reprezentată de Rickert sau Windelband), 
pledând pentru “neutralitatea etică” sau ideologică a discursului sociologic'?. Numai că 
orientarea pozitivistă a preluat de la Weber doar postulatul “neutralității etice” corelat cu 
cerința asigurării obiectivității cunoaşterii, ignorând, aşa cum vom vedea, poziția mult mai 
nuanţată a acestuia. 

4. Metoda istorică, atât de importantă pentru oricare cercetare sociologică, este 
înlocuită cu istoricitatea metodei de investigare într-un dublu sens: a) metoda este 
fundamentală pentru producerea de cunoaştere şi se verifică pe sine în însuşi procesul 
cercetării; b) cunoaşterea generată în mod fragmentar - prin testarea ipotezelor parțiale 
care asociază două sau mai multe variabile - ajunge să fie cumulată în elaborări din ce în ce 
mai complete şi mai complexe. Cum evenimentele petrecute în istoria trecută nu pot fi 
cercetate cu ajutorul metodelor empirice disponibile, sociologul trebuie să se preocupe de 
consolidarea metodei sau metodelor de investigare deoarece prin aceasta ajunge să 
producă ştiinţa sau cunoaşterea ştiinţifică. Metoda îşi constituie astfel propria istoricitate 
reflectată metodologic în modul de producere a cunoaşterii şi în cunoaşterea produsă. 
Metoda poate servi la clarificarea si rezolvarea tuturor problemelor cercetate, pe care le 
prezintă însă într-o formă statică; e suficient să se identifice problema, pentru ca printr-o 
metodă disponibilă să fie abordată, analizată si rezolvată, prezentându-se, de fapt, o 
imagine statică şi abstractă a acesteia. Metodele devin metodologie, iar metodologia se 
substituie cunoaşterii sociale efective atâta vreme cât se preocupă mai mult de validitatea 
sa decât de analiza substanţială a câmpului social investigat. De cele mai multe ori, 
eforturile de analiză obiectivă a faptelor sociale s-au concentrat asupra condiţiilor de 
asigurare a obiectivității metodologice, ajungând să producă propoziţii teoretice simple, 
chiar triviale, dacă le comparăm cu aparatura metodologică pusă în mişcare. 

Raportarea la/şi urmarea acestor principii, fie în totalitatea lor, fie în mod individual, 
caracterizează atitudinea pozitivistă în cercetare. Desigur că acceptarea unuia dintre 
principii nu presupune acceptarea necesară a celorlalte. De fapt, tocmai de aici rezultă 
ambiguitatea aplicării termenului de pozitivism sociologic şi aria largă de referinţă care i se 
subordonează. Această remarcă este fundamentală pentru înțelegerea sensurilor 
termenului de “pozitivism” aplicate cu scopul de a caracteriza metodologic un demers de 
cercetare. Pe de o parte, am constatat existenţa unui set de principii metodologice care sunt 
caracteristice abordării pozitiviste. Pe de altă parte însă aceste principii sînt aplicate rareori 
intr-un proiect de cercetare în integralitatea lor. De exemplu, un sociolog poate să susțină 
caracterul instrumental al cunoaşterii sociale convertită într-o veritabilă “inginerie socială”, 
fără ca aceasta să implice în mod necesar aderarea la alte principii metodologice cum ar fi 
cel al neutralității valorice. De aceea, aplicarea atributului de “pozitivist” este oarecum 
eluzivă şi se consideră că atitudinile metodologice pozitiviste sunt mai generalizate decât 
practicile integral pozitiviste de cercetare. Astfel, Durkheim aderă la principiile metodologice 
pozitiviste în Regulile metodei sociologice sau în analiza sociologică a factorilor (cauzelor) 
care determină rata sinuciderilor într-o comunitate socială (Sinuciderea, un studiu de 
sociologie), dar analiza din Diviziunea muncii sociale sau din Formele elementare ale vieții 
religioase se depărtează mult de preceptele obiectiviste sau pozitiviste. Acesta-i un caz tipic 
de depăşire a metodei prin “imaginaţia sociologică”. Max Weber, pe de altă parte, a iniţiat o 
aşa-numită “metodologie interpretativă” de studiere a socialului, care s-a vrut de la început 
diferită de practicile pozitiviste, pentru ca în acelaşi timp să formuleze principiul pozitivist al 
“neutralității axiologice” a cunoaşterii şi a demersului de cunoaştere sociologică. În 
consecinţă, practici metodologice care se prezintă ca diferite dintr-un anume punct de 
vedere ajung să fie identice dintr-o altă perspectivă; mal mult, în acelaşi discurs teoretic sau 
metodologic, pot fi prezente principii care aparţin unor şcoli diferite de gândire, ceea ce 

înseamnă că relaţionarea si comunicarea metodologică sunt procese destul de active, ce 
trebuie considerate ca atare. 

În general, afirmarea şi practicarea oricăruia dintre principiile metodologice 
pozitivista au avut o evoluţie teoretică şi istorică sinuoasă, chiar contradictorie. Pozitivismul 
a urmărit tocmai să se adapteze la specificul epocii şi al noilor probleme ale dezvoltării 
ştiinţei, conservându-şi caracteristicile de practică metodologică obiectivă în forme noi. 


Operaţionalismul 


Forma de prezentare a pozitivismului sociologic de după deceniul al patrulea al 
acestui secol îşi găseşte expresia în operaționalism, care, de fapt, continuă, amplifică şi 
concretizează practica metodologică “obiectivă”, formulată înainte mai degrabă la nivelul 
dezirabilității. Poziţia lui George A. Lundberg, iniţiator al operaţionalismului sociologic, este 
interesantă pentru înţelegerea trecerii de la pozitivismul “clasic” la “noua” formă a practicii 
metodologice “obiective”: “... datorită curioaselor asociaţii care se fac în legătură cu 
termenul de «pozitivism», am preferat întotdeauna să caracterizez punctul meu de vedere 
ca fiind cel al ştiinţelor naturii, în loc să risc o identificare a acestuia cu vreuna din şcolile 
filosofice tradiționale printre care se situează şi pozitivismul, cel puţin de la Comte 
încoace”. Lundberg se consideră nu numai sau nu în primul rând reprezentant al cercetării 
sociologice, ci pur şi simplu cercetător ştiinţific asemănător celor din ştiinţele naturii, fără ca 
aceasta să-l împiedice să nege subordonarea față de poziţia “pozitivistă . 

Punctul de vedere operaționalist a fost preconizat în cercetarea din ştiinţele naturii 
de către fizicianul Percy W. Bridgman. După el, “esenţa unei explicaţii constă în reducerea 
unei situaţii la elemente cu care suntem atât de familiarizați că le acceptăm ca atare, iar 
curiozitatea odată cu aceasta ni se odihneşte”!“. Conceptele nu trebuie definite în termenii 
proprietăților care le aparţin, pentru că atunci nu mai pot fi testate empiric, ci prin operaţiile 
pe care le folosim pentru concretizarea lor. Schimbarea operaţiilor atrage după sine 
schimbarea conceptului, astfel că ideal ar fi să utilizăm pentru fiecare operaţie un nou 
concept. Poate că în practică acest lucru este dificil, dar importanţa principiului operatio- 
nalizării nu trebuie nici un moment uitată. Un exemplu din fizică este edificator în acest 
sens: “conceptul de lungime este determinat de îndată ce operaţiile prin care este măsurată 
lungimea sunt determinate”*. Ştiinţa nu ne răspunde la întrebări de tipul “ce este 
realmente lungimea (sau inteligenţa, sau grupul social)”, pentru că propoziţiile sale se referă 
la natura proceselor noastre descriptive şi nu la fenomenele naturale ca atare. A înțelege şi 
caracteriza semnificaţiile conceptelor înseamnă, deci, a identifica operaţiile de măsurare a 
entităților definite de aceste concepte. 

G. A. Lundberg a pornit de la operaționalismul fizicist al lui Bridgman, considerând că 
măsurarea socială este calea principală de definire a conceptelor sociologice. Nu ar trebui să 
existe concepte sociale care să nu caracterizeze entităţi măsurabile. Sociologul nu ar trebui 
să aibă în vedere “esențe comune” sau “entităţi ipotetice”. La întrebarea “ce este 
inteligența?” răspunsul este clar: “inteligenţa este ceea ce măsoară testul de inteligență”. 
Cercetarea începe nu o dată cu definirea “lucrului” ce trebuie măsurat, pentru că procedeul 
de măsurare este definiţia însăşi a “lucrului”!€. Numai că în felul acesta operaţionalismul 
ajunge la un relativism extrem (schimbarea operaţiilor de măsurare atrage după sine 
schimbarea conceptelor) sau la o rigidizare a procedeelor de măsurare pentru păstrarea 
unei stabilități a coerenţei conceptuale. Totuşi, operaționalismul lui Lundberg porneşte de la 
o problemă fundamentală pentru sociologie: formularea de propoziţii teoretice testabile 
prin raportare la realitatea socială empirică. Trecerea de la teoria generală la teoria cu 

referințe empirice a actualizat problema măsurării sociale, a modului de raportare a 
cercetătorului la realitatea investigată, iar operaţionaliştii au găsit şi aplicat formula 
epistemologiei pozitiviste propusă de Bridgman. Punctul de vedere operațţionalist s-a 
dezvoltat independent de teoria sociologică referenţială, considerând că prin însuşi 
demersul său de cercetare va conduce la genul de teorii existente în ştiinţele naturii. In 
evaluarea operaţionalismului trebuie să considerăm câteva premise semnificative: în orice 
teorie există concepte nemăsurabile; măsurarea se diferențiază în funcţie de contextul 
social în care se desfăşoară şi, în acest caz, conform punctului de vedere operaţionalist, ar 
trebui schimbate nu numai procedeele de măsurare, ci şi conceptele care le corespund, ceea 
ce conduce la relativism exagerat; apoi rămâne deschisă problema modului în care ajungem 
la constituirea operaţiilor înseşi; în sfârşit, procedeele de măsurare socială sînt prea puţin 
dezvoltate în stadiul actual ca să ne putem aştepta că pe baza lor va progresa teoria socio- 
logică. In consecinţă, operaţionalismul vizează problema reală a măsurării şi operaţionalizării 
conceptelor în cercetarea sociologică, însă nu o dezvoltă în sensul identificării consecinţelor 
sale practice, oferă soluţii insuficiente şi o consideră ca independentă de teoria sociologică. 

Problema formulată de operaţionalism a fost, ulterior, continuată în forma analizei 
operaţionale a conceptelor. Dar această continuitate implică statuarea clară a unei distincţii 
între cele două direcţii. O. Hoffman consideră, pe bună dreptate, că “uneori se confundă 
operaționalismul cu analiza operaţională (la fel cum se confundă structuralismul cu analiza 
structurală). Cercetarea operațională este mult anterioară lui Bridgman şi nu este legată de 
operaţionalism. Este adevărat, unii dintre operaţionalişti au merite reale în dezvoltarea 
teoriei şi metodelor operaționale, dar aceasta nu stabileşte o legătură «consubstanţială» 
între operaționalism (ca sistem şi metodologie neopozitivistă) şi analiza operațională ca 
atare”!. Dezvoltarea analizei operaţionale se realizează în strânsă legătură cu problematica 
măsurării sociale, a desfăşurării cercetărilor empirice şi a construcţiei teoretice pe baza şi în 
legătură cu rezultatele acestora. Ea porneşte de la premisa necesităţii stabilirii referinţelor 
operaţionale pentru desfăşurarea cercetărilor empirice ca premise ale fundamentării 
construcţiilor teoretice mai elaborate, în timp ce operaţionalismul se opreşte la nivelul 
operațiilor concrete de măsurare, identificându-le cu însăşi “metoda ştiinţifică” de cercetare 
sociologică. 

Operaţionalismul a condus oricum, între altele, la amplificarea şi, într-o măsură, la 
substanţializarea cercetărilor empirice în sociologie, asociindu-se însă mai ales cu orientarea 
pozitivist-empiristă decât cu intensificarea comunicării dintre nivelul teoretic şi cel concret- 
social. Operaţionalismul a formulat în mod explicit problema măsurării fenomenelor sau 
faptelor sociale, dar prin strategia metodologică pe care a practicat-o s-a închis în propriile 
premise. Empirismul va prelua şi dezvolta aceste premise, continuând într-o nouă formă 
practica metodologică obiectivă. 

Empirismul 


De fapt, empirismul este nu atât o orientare în metodologia sociologică, cât un gen 
de practică metodologică deosebit de influentă mai ales în sociologia anglo-saxonă (cea 
americană în special). Mai precis, empirismul este practica metodologică aplicată în 
conformitate cu principiile orientării obiective de natură pozitivistă din sociologie. 
Empirismul a dezvoltat analiza operațională a conceptelor teoretice deşi rareori empiristul 
consecvent s-a re întors la conceptul pe care-l considera punct de plecare, a aplicat o 
epistemologie inductivistă în aşteptarea acelei acumulări masive de date şi propoziţii 
verificate şi validate care vor sprijini o construcţie teoretică integrală, s-a preocupat intens 
de măsurarea fenomenelor sociale si de elaborarea instrumentelor de măsurare sau a 
metodelor de colectare a datelor, ajungându-se ca metoda să se substituie problemelor sau 
problematicii cercetate. Empirismul s-a interesat mai mult de fundamentarea empirică a 
unei probleme decât de implicaţiile ei teoretice (de aceea empirismul poate fi considerat ca 
o practică metodologică fără o teorie referențială explicită). Prin empirism s-a dat o largă 
aplicabilitate cercetărilor sociale, mai ales pentru sectoare interesate de eficienţa 
publicităţii, de orientările opiniei publice sau ale comportamentului electoral, de 
receptivitatea publicului fața de mesajele transmise de mijloacele de comunicare de masă 
etc. 

Empiriştii nu propun noi teorii sau dezvoltări teoretice, ci instituie o nouă practică 
ideologică a filosofiei ştiinţelor naturii în domeniul ştiinţei sociale. De aceea s-a ajuns ca 
uneori nu realitatea socială să fie sursa unor noi probleme teoretice, ci metodologia să fie 
aceea care dictează problemele. Stilul empirist de cercetare socială nu aderă la o “filosofie 
socială”, ci, ca şi pozitiviştii, empiriştii îşi fixează etaloanele cercetării pe baza “filosofiei 
ştiinţelor naturii”, sperând ca prin colectarea de date şi informaţii empirice să construiască 
eşafodajul descriptiv al ştiinţei sociale. Pentru aceasta a urmărit să se detaşeze de orice 
metafizică socială, a eliminat cunoaşterea de natură istorică si reflecţiile psihologice mai 
profunde, tinzând să fragmenteze realitatea socială prin tehnici de eşantionare pentru a 
reda prezentul social. Când spunem că empirismul este practica metodologică concordantă 
cu principiile pozitiviste avem în vedere nu numai orientarea sa în funcţie de realizările 
teoretice si metodice ale ştiinţelor naturii, considerate cadru de referință, ci si accentul pe 
care-l pune pe caracterul “instrumentul” al cunoaşterii sociale, aderarea la principiul 
“neutralității valorice” a demersului de investigare socială, tentaţia eliminării propoziţiilor 
generale, teoretice, în favoarea formulării de generalizări empirice sau de “legi” 
fundamentate, prin inducţie, de informaţiile empirice cumulate. 

Empirismul se dezvoltă ca practică metodologică mai ales începând cu deceniul al 
cincilea, perioadă în care încep să capete consacrare lucrările lui P. Lazarsfeld, ca unul din cei 
mai influenţi cercetători din domeniul metodologiei cercetării sociologice. Pornind de la 
premisa că este necesar ca sociologia să se dezvolte ca ştiinţă socială, Lazarsfeld consideră 
că “din punct de vedere istoric trebuie să distingem trei forme majore de examinare a 
obiectului social: analiza socială, aşa cum este practicată de observatorul individual; ştiinţele 
empirice organizate, mature, şi o fază de tranziție pe care o vom numi sociologia oricărei 
zone speciale a comportamentului social..;”1%. Consacrarea naturii ştiinţifice a sociologiei 
rezidă în realizarea tranziţiei de la filosofia socială şi analiza practicată de observatorul 
individual la ştiinţa empirică organizată şi matură prin: a) “deplasarea accentului de la istoria 
instituţiilor şi a ideilor la comportamentul concret al oamenilor”; b) “tendinţa de a nu studia 
un sector uman izolat, ci de a încerca în permanenţă să-l raportezi la alte sectoare”; c) 
“preferința pentru studiul situațiilor şi problemelor sociale care se repetă faţă de cele care 
nu survin decât o singură dată”; d) analiza preferenţială a evenimentelor sociale 

contemporane şi nu a celor istorice’. Totuşi tocmai această preocupare a consacrării 
sociologiei ca știință empirică a condus la pierderea dimensiunii istorice a cercetării sociale, 
la cufundarea ei în culegerea unor serii nesfirşite şi fragmentate de date empirice 
neintegrate în viziuni mai cuprinzătoare, la decalajul dintre formulările teoretice generale şi 
datele empirice disponibile. 

Practicat cu fervoare după 1940 pentru a atinge apogeul în anii '60, empirismul are 
trei surse de originare. Prima şi de fapt cea mai directă sau apropiată sursă este 
reprezentată, aşa cum am văzut, de metodologia pozitivistă, care proclamă imperativul 
ştiinţificizării sociologiei după modelul ştiinţelor naturii. Acest model de “ştiinţă” rezidă în 
formularea de explicaţii teoretice şi predicții ale evenimentelor empirice observabile, în 
stabilirea de raporturi izomorfice între teorie şi observaţie (experimentare) sau de 
similarităti structurale între nivelurile teoretice si cele observationa'le ale cunoasterii. Un 
astfel de model al: “ştiintei” a condus la elaborarea unor consideraţii critice de către 
empiriştii sociali cu privire la ceea ce se considera înaintea lor teorie socială şi la modul de 
raportare a teoreticienilor clasici la realitatea socială observabilă. Ceea ce trecea drept 
“teorie socială clasică” nu se fundamenta pe observarea sistematică a realităţii sociale 
concrete, ci avea un caracter speculativ si deci neştiintific. În consecintă, sustin empiristii, 
trebuie construită o nouă teorie, care să fie în primul rînd ştiinţifică, iar pentru aceasta este 
nevoie de analiza concretă a evenimentelor şi comportamentelor sociale. Totodată, analiza 
concretă trebuie să dispună de metode şi tehnici adecvate, care să ghideze cercetătorul în 
raportarea la universurile observabile, Din moment ce nu există o teorie de referinţă ci ea 
trebuie construită, menirea cercetătorului social constă în formularea de ipoteze care, prin 
verificare, pot deveni generalizări empirice. Acumularea progresivă de generalizări 
empirice va conduce treptat la elaborarea teoriei ştiinţifice. Practica metodologică 
empiristă porneşte de la un model al ştiinţei, elimină consideraţiile generale de tipul 
propoziţiilor specifice filosofiei sociale clasice, se ancorează în prezentul social, pe care-l 
consideră dintr-o perspectivă anistorică, fragmentează realitatea până acolo încât seg- 
mentul investigat să încapă în referinţa unei ipoteze singulare şi fabrică date şi informaţii 
empirice cât mai detaliate. Numai că empirismul a pornit de la o premisă a angajării 
pe un nou drum al cercetării sociale, abandonându-se însă în impasul propriei 
premise. Dacă vom considera două niveluri ale cunoaşterii, cel teoretic şi cel 
observaţional, empirismul şi ştiinţa vor apărea ca radical diferite în demersurile lor 
de cunoaştere (fig. 2.1). 


NIVELUL O ——0 
TEORETIC 


NIVELUL OBSERVAȚIONAL 
O O 


EMPIRISMUL ŞTIINŢA 


Fig. 2.1 Diferenţa între forma logică a cunoaşterii în empirism şi ştiinţă 


Empirismul se limitează la stabilirea de conexiuni între entități observabile. 
Ştiinţa include relaţiile dintre entităţile observabile într-un circuit informaţional mult 
mai complex, în care relaţiile dintre entităţile teoretice şi dintre acestea şi 
observabilele empirice care le corespund au o importanţă fundamentală. Pentru 
empirism este caracteristică confuzia dintre obiectul real şi obiectul cunoaşterii. În 

ştiinţă, cercetătorul se raportează la obiectul real din perspectiva teoriei sale de 
referință, considerându-l astfel ca obiect al cunoaşterii. Neavând sau refuzând o 
teorie de referință, empiristul se raportează direct la obiectul real, pe care nu ajunge 
nici măcar să-l aproximeze empiric. El speră să “citească” nemijlocit în “vizibilul” 
social fenomenele, relaţiile sau faptele sociale ca “date” concrete, existente prin ele 
însele. Neavând o concepţie despre obiect, identifică obiectul cunoaşterii sale cu 
obiectul real existent şi, în consecinţă, niciodată nu ajunge la cunoaşterea propriu- 
zisă a obiectului, ci la perpetuarea propriilor premise empiriste. Cunoaşterii 
obiectului i se substituie metoda (empiristă) de cunoaştere, iar în cercetare se 
testează nu cunoaşterea, ci metoda de cunoaştere. În acest sens se poate vorbi de 
veritabila “inhibiţie metodologică” generată de ideologia epistemologică a empirismului. 
În ştiinţă metoda este o cale de apropriere cognitivă a obiectului cunoaşterii, pe când 
în empirism obiectul cercetării se confundă cu metoda sa de cercetare în măsura în 
care empiristul se interesează în primul rând de calea de investigare şi nu de obiectul 
problematizat teoretic. Deşi a pornit de la un model al “ştiinţei”, empirismul sociologic a 
eşuat astfel într-o pseudoştiință?”. 

Prin consideraţiile de mai sus am anticipat o altă sursă, mai îndepărtată, a 
empirismului sociologic, reprezentată de şcoala filosofică britanică a empirismului clasic 
(J. Locke, G. Berkeley, D. Hume) sau de cea inițiată mai recent de B. Russell în forma 
empirismului (sau pozitivismului) logic. Filozoful empirist care a exercitat însă o 
influenţă mai directă asupra cercetării sociologice a fost J.S. Mill, prin sistemul său de 
logică inductivistă?1. Urmând distincţia operată de Kant între propoziţiile sintetice şi 
cele analitice, Mill acceptă numai enunţurile sintetice ca “propoziţii reale”, întrucât se 
bazează pe fapte. În consecință, preocupările sale se concentrează asupra modalităţilor 
de construire a raționamentului inductiv înţeles ca “generalizare pe baza experienţei”, 
adică inducția “este acea operaţie a minţii prin care inferăm că ceea ce ştim a fi 
adevărat despre un caz sau cazuri particulare va fi adevărat despre toate cazurile care 
se aseamănă cu primele în anumite privințe detectabile”?*?. Mill a elaborat astfel o 
metodă empirică sistematică pentru detectarea şi formularea generalizărilor empirice 
de tip logic. Acestea pot fi de două tipuri: cele caracterizate prin relaţia de 
simultaneitate şi cele caracterizate prin relația de succesiune. De exemplu, cauzalitatea 
se manifestă prin relaţii de succesiune în care cauza rezultă din suma condiţiilor în 
funcţie de care se produce un eveniment-efect. Ele pot fi cercetate prin metoda 
experimentală. Aceasta se supune față de ceea ce Mill numit canons of proof sau 
metodele inducției: metoda acordului, metoda diferenţei, metoda reziduurilor, metoda 
variaţiei concomitente etc. Metodele lui Mill ar fi fost totuşi insuficiente prin ele însele 
pentru un empirism sistematic elaborat. Ulterior s-a dezvoltat statistica, prin cercetările 
lui Fr. Galton, K. Pearson şi R.A. Fisher, aceasta constituind o altă sursă de 
fundamentare a empirismului sociologic. Pentru Pearson legile ştiinţifice sunt 
generalizări, “expresii concentrate ale relaţiilor şi succesiunilor”?%, astfel că progresul 
ştiinţei este identificat cu descoperirea generalizărilor înlănţuite. În concepţia sa, 
dominarea clasică a experienţei de către concepte trebuie înlocuită cu dominaţia 
experienţei asupra conceptelor, astfel ca orice relaţie stabilită ştiinţific să fie cea dintre 
lucruri nu dintre concepte. În consecinţă, generalizările ştiinţifice sunt considerate a fi 
de tip probabilist, iar relaţiile dintre lucruri ca reprezentate prin numere, în forma 
coeficienţilor de corelaţii sau contingenţă. “Problema fundamentală a ştiinţei este de a 
descoperi cum este corelată sau contingentă variația dintr-o clasă cu variaţia dintr-o 
altă clasă”. Coeficientul de corelaţie se referă la: probabilitatea statistică (cu un 
anumit grad de semnificaţie) a relaţiei dintre două clase de lucruri sau evenimente. 

Cunoscând corelaţia statistică, ajungem să inferăm asupra relaţiilor dintre evenimente, 
iar pe baza experienţei trecute putem elabora predicții asupra evoluţiei viitoare a 
acestora şi asupra conduitei noastre în raport cu ele. Ulterior, Fisher a dezvoltat 
metode de asociere statistică bazate pe practicile de măsurare şi experimentare, 
considerând că tehnicile statistice şi proiectul de experimentare sunt părți 
componente ale aceluiaşi sistem de investigare”. Metoda sa de asociere empirică 
rezidă într-un proces de inferență asupra valorilor de adevăr sau semnificaţie ale 
ipotezelor pe baza observaţiilor atent planificate în forma experimentelor. Prin 
“planificarea atentă a experienţei” se poate ajunge la elaborarea de inferenţe generale 
pe baza cunoaşterii evenimentelor particulare. Rigoarea ştiinţifică implicată în astfel de 
inferențe este rezultatul unei calculări riguroase a gradului de incertitudine specific 
fiecărui coeficient de asociere statistică. 

K. Pearson a dezvoltat, între altele, tehnica statistică a calculării coeficientului 
de corelație, R.A. Fisher a propus asocierea tehnicilor statistice cu proiectarea 
modelelor experimentale, iar ulterior s-a ajuns la proliferarea statisticilor sociale şi a 
aplicabilității lor sociologice. Desigur că, prin ele însele, tehnicile statistice 
corelaționale sau de altă natură pot fi utilizate instrumental în cercetarea socială, 
psihologică, economică etc., fără ca prin aceasta să se considere că se realizează 
presupoziţiile practicii metodologice empiriste. Numai că, dacă avem în vedere modul 
în care Pearson sau Fisher le-a considerat din punctul de vedere al contribuţiei lor la 
dezvoltarea ştiinţei, putem înţelege cu uşurinţă multiplele posibilităţi pe care le-au 
oferit extensiunii empirismului. Pearson însuşi pretinde că, prin concepţia sa privind 
înlocuirea în ştiinţă a cauzalităţii cu contingenta şi corelația, generează o nouă epocă a 
cercetării”. De aceea îndemna fizicienii să părăsească lumea conceptelor şi să se 
întoarcă la cea a realităţii, urmând procedeele sale tehnico-statistice Analiştii sociali le-au 
preluat rapid, considerând că prin ele într-adevăr vor ajunge să producă autentica ştiinţă 
socială. 


Empirismul s-a dezvoltat pe baza surselor menţionate având drept model ştiinţele 
naturii, considerate ca ştiinţe empirice mature, dar mai ales prin aplicarea tehnicilor 
statistice. Ideologia filosofică empiristă (de genul celei propuse de Mill) putea duce la un 
mod de abordare sociologică, dar avea prea puţine şanse de a genera o practică empiristă 
de cercetare aşa de extinsă,dacă nu s-ar fi sprijinit pe tehnicile statistice puse la dispoziţie 
de Pearson sau Fisher. Dealtfel, numai efectele cumulate ale celor trei surse pot explica 
afirmarea practicii metodologice empiriste, în timp ce extinderea sa în spaţiu şi timp trebuie 
pusă în legătură cu aparenta şi poate uneori reala utilitate socială a rezultatelor proiectelor 
empiriste de cercetare. Dintre cele trei surse acordăm un credit mai mare dezvoltării şi 
aplicării tehnicilor statistice,întrucât acestea au condus la o standardizare şi o extremă 
uniformizare în elaborarea cercetărilor sociologice, facilitând astfel recunoaşterea unui 
proiect empirist de cercetare. Orice nou proiect consta în alcătuirea instrumentului de 
colectare a datelor (de regulă, chestionar), definirea eşantionului (nu prea mare: datorită 
limitelor materiale şi de timp), culegerea datelor şi prelucrarea lor statistică. Rezultatele 
statistice erau confruntate cu câteva enunţuri ipotetice care, de regulă, trebuiau să fie 
confirmate. Un studiu făcut după procedeele empiriste avea aceeaşi structură standard: 
analiza rezultatelor celorlalte cercetări (de acelaşi tip), formularea ipotezelor şi a 
procedeelor de cercetare, raportarea datelor (accentuându-se semnificaţiile testărilor 
empirice) şi eventuala prezentare a unor implicaţii practice. În unele lucrări metodologice 
chiar se prezintă, etapizat, componentele unui proiect de cercetare. Îndemnului la folosirea 
imaginaţiei cercetătoare i se substituie astfel cerința de a urma aceste etape, deoarece vor 

conduce la studii “publicabile”. Metodologia devine normativă prin excelenţă, oferind cheia 
succesului profesional (empirims). 

Limitele practicii metodologice empiriste rezultă astfel cu claritate: a) tipizarea 
proiectelor de cercetare şi inhibare a imaginaţiei creatoare; b) subordonarea problematicii 
investigate față de tehnicile statistice de prelucrare a datelor, care în realitate nu au decât 
un rol strict instrumental, de auxiliar al cercetării; c) fragmentarea ipotetică exagerată, care 
„a condus nu numai la segmentarea realității investigate, dar şi la greutăţi în cumularea 
rezultatelor teoretice disparate; d) ignorarea perspectivelor teoretice mai cuprinzătoare. 
Desigur că limita cea mai importantă a empirismului rezidă în caracterul său ateoretic, care 
se manifestă într-un dublu sens: pe de o parte, prin ignorarea deliberată a oricărei 
perspective teoretice, ceea ce a condus la întreruperea tradiţiei sociologice, la ruperea cu 
teoriile clasice sau chiar la criticarea acestora pentru că nu ar fi surse de formulare a unor 
ipoteze cu relevanță empirică; pe de altă parte, considerarea experienţei ca singura sursă de 
construire a conceptelor teoretice. Empirismul a sperat în elaborarea nivelului descriptiv al 
ştiinţei sociale prin desfăşurarea extensivă a cercetărilor concrete, considerând că pe 
această bază va fi posibilă trecerea la construcţii teoretice autentice. Prin cercetările 
empiriste s-au acumulat într-adevăr date descriptive şi s-au dezvoltat metode şi tehnici de 
investigare socială. Modelul de ştiinţă empirică matură nu a fost însă ştiinţa reală a naturii, 
ci una pe care empirismul şi-a construit-o ad-hoc. In această construcţie, probabil că ar fi 
fost posibilă elaborarea teoretică mai cuprinzătoare şi autentic ştiinţifică dacă “obiectele” 
cercetării sociale ar fi fost analoage cu obiectele cercetării din ştiinţele naturii. Intre cele 
două tipuri de “obiecte” există însă deosebiri fundamentale. “Obiectul” sociologic cercetat 
este identic (din punct de vedere generic) cu cel care întreprinde cercetarea; în însuşi 
procesul cercetării cei doi interacționează într-o asemenea măsură încât tocmai aceasta 
influențează rezultatele cercetării; activitățile de cercetare empirică implică aceleaşi 
procese sociale care sunt prezente în situaţiile sociale investigate; metodele de cunoaştere 
socială sunt dependente de cunoaşterea socială preexistentă, la fel de adevărată fiind şi 
reciproca. Empirismul nu numai că a identificat obiectul cunoaşterii cu obiectul real, dar l-a 
considerat pe acesta ca fiind similar cu obiectele investigate de ştiinţele naturii în numele 
asigurării obiectivității. Ca practică metodologică obiectivă, empirismul a sperat în 
efectuarea de cercetări care să conducă la explicaţii şi predicții prin controlul sistematic al 
variabilelor considerate ca relevante; a urmărit să identifice factori şi cauze, nu motive şi 
interpretări umane supuse varietăţii individuale; pe baza cunoaşterii factorilor invarianţi a 
căutat să stabilească generalizări empirice. Pretenţiile empirist- pozitiviste n-au fost însă 
urmate de realizări teoretice remarcabile, Aşa cum se exprimă D.L. Phillips într-o 
fulminantă critică a acestui gen de investigaţii, “cercetătorii sociologi trebuie să înceapă 
să ia în considerare ceea ce aduc cu ei în proiectarea, executarea şi analiza 
investigaţiilor lor. Pur şi simplu nu mai putem continua să ne angajăm în aceleaşi tipuri 
de investigaţii sterile, neproducitive, lipsite de imaginaţie care au caracterizat mult timp 
cercetarea sociologică. O « ştiinţă » (chiar dacă este o ştiinţă socială) care conţine puţine 
generalizări valide sprijinite de date empirice despre comportamentul şi interacţiunea 
umană şi care nu reuşeşte să ajungă la înţelegere pentru că evită cu insistenţă 
observarea directă a comportamentului însuşi îşi onorează prea puţin pretenţia la 
statut ştiinţific” 7. Noua abordare pentru care pledează Phillips este evident opusă 
pozitivismului sau practicii empiriste de cercetare, încadrându-se în practica 
metodologică interpretativă. Formele practicii metodologice obiective la care ne-am 
referit până în prezent au impulsionat prea puţin dezvoltarea teoretică a sociologiei. Ele 
au propus un model teoretic care le este exterior, cel al ştiinţelor naturii, si au urmărit 
adesea să-l practice, ignorând istoria teoretică pe care se bazează. De aceea empirismul 

a ajuns să fie practică metodologică fără istorie sau cu o istorie care nu-i a sa, întrucât 
îşi reproduce propriile premise, este fragmentat, iar rezultatele cercetărilor pe care le 
generează sunt necumulative. Mare parte din progresele recente ale ştiinţelor sociale 
se explică printr-o schimbare metodologică de paradigmă, respectiv prin aplicarea unor 
metode care permit analizele globale şi relaționale, sistemice si structurale. Avem în 
vedere  structuralismul, analiza sistemică şi analiza funcţională. Deşi practica 
metodologică specifică acestora păstrează caracteristicile analizei obiective, modul de 
aplicare este diferit în măsura în care urmăreşte să se asocieze cu o perspectivă 
teoretică inedită şi cu o tehnică de cercetare corespunzătoare. Acesasta nu înseamnă 
că în teoriile sociologice considerate clasice (Marx, Durkheim, Weber, Pareto etc.) nu ar 
fi fost avută în vedere perspectiva global-integratoare de explicare a fenomenelor 
sociale. Am spune că, din contră, una din caracteristicile acestor teorii tocmai în aceasta 
a constat. Numai că, dacă avem în vedere dimensiunea tehnico-metodică a 
metodologiei, orientările din planul practicii efective de cercetare socială au fost mai 
degrabă atomiste, fragmentate şi diversificate într-o asemenea măsură încât ipotezele 
formulate şi verificate eludau consecinţele sistemice şi structurale ale socialului. 
Practicile metodologice structuraliste şi sistemice propun tehnici adecvate de analiză a 
unor astfel de consecinţe, şi în aceasta rezidă noutatea lor. 


Analiza structurală 


O primă formă, mai nuanţată, a practicii metodologice “obiective”, care a urmărit să 
conducă la analize sociologice bine întemeiate, substanţiale si, indiscutabil, uneori a reuşit, 
este reprezentată de analiza structurală. Intenţia analitică a structuralismului în domeniul 
sociologiei este de a depăşi atât teoretizarea nefundată pe date concrete a filosofiilor 
sociale de tip speculativ, cât şi diversitatea de date şi ipoteze necorelate, specifică 
demersurilor empiriste mai recente. Structuralismul vrea să ofere posibilități de construcție 
teoretică şi, în acelaşi timp, de analiză empirică, după modelul ştiinţelor exacte, pentru ca 
într-adevăr sociologia să ajungă la statutul ştiinţific râvnit. Structuralismul demonstrează 
virtuțile teoretice ale unui concept fundamental al sociologiei moderne - cel de structură - şi 
foloseşte un mod de abordare care, chiar dacă nu-i deosebit de original“, se dovedeşte 
productiv din punct de vedere teoretic şi metodologic. 

Analiza structurală n-a fost preconizată în sociologie, ci în lingvistică prin F. de 
Saussure şi continuată, între alții, de Trubetzkoy şi Harris în fonologie sau de Hjelmslev şi 
Chomsky în gramatică”. Ulterior a fost preluată în antropologie, mai ales prin C. Levi- 
Strauss, care a aplicat în analizele etnologice sau antropologice, ca şi în cele sociologice (de 
sociologie a comunităţilor primitive) aceeaşi metodă sau acelaşi mod de abordare prin care 
s-a asigurat progresul ştiinţific al lingvisticii. Intrebarea pe care şi-o pune Levi-Strauss este 
următoarea; “poate oare sociologul, folosind o metodă analoagă în ceea ce priveşte forma 
(dacă nu şi conţinutul) aceleia introdusă în fonologie, să determine ca ştiinţa sa să realizeze 
un progres analog aceluia care a avut loc în ştiinţele lingvistice?” *. lar răspunsul său se 
orientează către acceptarea unor analogii ale analizelor specializate disciplinar şi axate pe 
aplicarea aceleiaşi “metode structurale”, întrucât, în felul acesta, “la nivel « microsociologic» 
va exista speranţa de a discerne legile de structură cele mai generale, aşa cum lingvistul le 
descoperă pe ale sale la nivelul infrafonemic sau fizicianul la nivelul inframolecular, adică la 
nivelul atomului”5?. 

Pentru a înțelege specificul structuralismului ca practică metodologică “obiectivă” 
trebuie, mai întâi, să precizăm sensul noțiunii de structură şi pe cel al metodei structurale”?. 
Un astfel de demers pare, la prima vedere, foarte simplu. Termenul de structură se referă la 
modul de stabilire a relaţiilor dintre elementele integrate într-o “totalitate ireductibilă la 
suma părților”. O definiție de acest tip este oferită de Jean Piaget: “există structură (sub 
aspectul său cel mai general) când elementele sunt reunite într-o totalitate care prezintă 
anumite proprietăţi în calitatea sa de totalitate şi când proprietăţile elementelor depind, în 
întregime sau parţial, de aceste caracteristici ale totalității”"*. În altă parte, acelaşi autor 
consideră că “la o primă aproximare o structură este un sistem de transformări care, în 
calitatea sa de sistem, comportă existenţa unor legi (în opoziţie cu proprietăţile elementelor 
acestui sistem) şi care se conservă sau se dezvoltă prin chiar jocul transformărilor sale, fără 
ca acestea să ducă la depăşirea graniţelor sistemului respectiv sau să apeleze la elemente 
exterioare. Într-un cuvânt, o structură cuprinde trei însuşiri: de totalitate, de transformări şi 
de autoreglaj”*. Astfel de definiţii surprind, desigur, câteva din caracteristicile de bază 
ale noţiunii de structură. Numai că ele sunt departe de a acoperi diversitatea modurilor de 
folosire practică a aceleiaşi noţiuni în contexte analitice diferite. în această privinţă, Levi- 
Strauss are o poziţie deosebită, considerând că “din punct de vedere structuralist '“ 
noţiunea de structură nu ţine de o definiţie inductivă, bazată pe compararea şi pe 
abstragerea elementelor comune tuturor accepţiilor termenului, aşa cum este el 
întrebuințat în mod obişnuit”. Neputându-se oferi o definiţie inductivă a noțiunii de 
structură, de tipul gen proxim-diferenţă specifică, calea cea mai adecvată de înțelegere a 
structuralismului rezidă în concentrarea atenţiei asupra demersului propriu-zis de analiză 
structurală, urmărind să detectăm câteva particularități distincte, care-i conferă 
specificitate în comparaţie cu alte moduri de abordare. Specificul structuralismului nu 
rezultă atât din modul de înţelegere a noțiunii de structură şi din aplicarea acesteia în 
diferite contexte empirice, cât din însăşi analiza structurală aplicată; mai ales că structura 
nu se referă la o realitate concretă dată, vizibilă, direct accesibilă, ci la un model (eventual 
formalizat) al acelei realități care-i supusă investigării. 

Structura este coextensivă analizei structurale. Sensul său derivă din context, nu îl 
precede, şi poate de aceea s-a ajuns la o diversificare a sennsurilor aceleiaşi noţiuni. 

Să urmarim acum caracteristicile metodologice ale analizei structurale. 

1) Prin analiza structurală se marchează trecerea de la studiile comparative şi 
istoriste la studiile analitice. Studiile comparative se concentrează asupra detectării 
condiţiilor comune de apariţie a unor fenomene similare, asupra descrierii similarităţilor şi 
diferențelor dintre ele, apelând adesea la factori explicativi exteriori fenomenelor 
investigate. Studiile istorice sunt individualizate şi seriate în funcţie de timpul devenirii sau 
de evoluţia presupusă sau constatată a evenimentelor. Adeseori evenimentele prezente 
sunt invocate pentru selectarea şi justificarea evoluţiei evenimentelor trecute. Atât unele, 
cât si celelalte oferă serii individualizate de date mai mult sau mai puţin integrate, fără să 
identifice constituția internă a evenimentelor sau a nivelurilor generative profunde. Analiza 
structurală se concentrează asupra fenomenelor considerate global, adică prin natura lor 
esențială de totalităţi ireductibile la elementele componente. Totalităţile sau sistemele sunt 
analizate din interior, adică structural, pentru a pune în evidenţă constituţia lor internă 
relevată prin relaţiile dintre elemente. Analiza structurală este o analiză sistematică tocmai 
pentru că se referă la structura internă a sistemului, la caracteristicile constitutive şi 
permanente. Variaţiile observate sau observa bile sunt interpretate în termenii 
transformărilor din structură sau, altfel spus, ai autoreglajului intern al structurii. Obiectivul 
analizei constă în construcţia unității integrale a variațiilor diferențiale specifice elementelor 
corelate. 

2) Analiza structurală introduce ordine explicativă într-un univers caracterizat la 
nivelul său de suprafaţă prin diversitate şi incoerenţă fenomenală. Dacă avem în vedere 
nivelul de suprafaţă al fenomenelor sociale, atunci suntem confruntaţi cu o mare diversitate 
de manifestări, cu un evantai de proprietăți mai mult sau mai puţin coerent. In analiza 
structurală nu aplicăm termenul de structură nivelului constitutiv al realității empirice, ci 
modelelor teoretice construite despre sau după această realitate. Ca atare, ea se 
concentrează asupra modelului despre realitate şi nu asupra realităţii însăşi, astfel că 
descrierea structurală a unui obiect supus, analizei constă în “ansamblul teoremelor care 
rezultă din aplicarea unei axiomatici privind acest obiect, axiomatica şi teoremele 
constituind o teorie a obiectului considerat ca sistem”?®. Analiza structurală debutează cu 
propunerea unei teorii explicative care este menită să introducă ordine în manifestările 
aparent inexplicabile şi prin care faptele disparate să devină coerente datorită integrării lor 
structurale sau datorită demonstrării implicaţiilor reciproce dintre elementele obiectului 
cercetării. Principiul demonstraţiei rezidă în deducerea interdependenţei dintre elementele 
totalității pe baza unei teorii sau a unui set de propoziţii apriori, presupuse sau considerate 
ca acceptabile. Experimentarea cu modelul propus, de exemplu, prin modificarea unuia sau 
unora din elementele sale, permite atât identificarea faptelor generative sau 
transformatoare, care iau forma “teoremelor”, cât şi previzionarea modificărilor posibile din 
structură. În consecință, analiza structurală presupune elaborarea prealabilă a unei 
construcții logice adecvate, de tipul modelului formalizat. 

3) Analiza structurală este formalistă în sensul că separă forma de conținut şi 
conferă prioritate formei. Chiar atunci când nu face abstracţie de conţinut, ea se 
preocupă mai mult de formele conţinutului, decât de conţinutul propriu-zis 
independent de formă. Astfel, în analiza relaţiilor, structuralismul se referă la relațiile 
interumane sau interinstituționale si face abstracţie de elementele care intră în relaţie. 
Intenţia este aceea de a detecta caracterul constitutiv şi permanent al sistemului de 
relaţii, adică al structurii sale relationale, considerând că structura determină viaţa 
umană sau socială individuală. Persoanele care intră în relație ne apar ca trăind în si 
prin structuri, în aceeaşi măsură în care structurile apar ca 'trăind în şi prin 
interacţiunile umane individuale. A înţelege viata socială înseamnă a detecta 
mecanismele şi codurile de funcţionare a structurilor şi caracterul lor determinant în 
raport cu elementele componente. A înţelege viata individuală înseamnă a o integra în 
universul de relaţii care îi este specific şi a o explica prin structura generativă. Acestea 
sunt sensurile diferenţei dintre analiza de suprafață, fenomenală, dispersată şi analiza 
de profunzime, esenţială, generativă, structurală. Modelul teoretic este o reprezentare 
a structurii, iar cercetătorul social un observator “obiectiv” al faptelor explicate prin 
model. Demersul de cercetare structurală devine astfel clar: a) formularea teoriei de 
referință în forma modelului ipotetico-deductiv ; b) observarea obiectivă a faptelor 
subsumate, explicate şi prezise prin model sau experimentarea cu modelul prin modificarea 
unora din elementele sale; c) verificarea modelului, adică a modului său de reacţie la 
modificările introduse sau a felului de explicare-prezicere a faptelor constatate în mod 
obiectiv. Observarea obiectivă este eliberată de orice preliminarii teoretice. Prin ea faptele 
sunt integrate în relaţia cu ansamblul circumstanțelor globale ale apariţiei lor. în felul 
acesta apare corelaţia dintre fapte şi modelul propus, modelul tinzând să fie 
atotcuprinzător (introduce ordine în diversitatea faptică), iar observația procurând 
materialul faptic al integrării fenomenale în structură. 

4) Analiza structurală se concentrează mai ales asupra statornicitului decât 
asupra devenirii. Evoluţia sau procesul sunt privite ele însele ca având o structură cu o 
dinamică distinctă relevată de autoreglajul structural. A analiza procesualitatea socială 

din punct de vedere structuralist înseamnă a studia modul în care se structurează 
structurile, adică efectele structurante ale structurilor. Prin aceasta însă am distins o 
variantă de structuralism pe care Piaget o numeşte structuralism genetic pentru că 
accentuează dinamica diacronică a structurilor. F. de Saussure considera, în cursul său 
de lingvistică generală, că orice ştiinţă urmăreşte să plaseze evenimentele pe care le 
studiază de-a lungul a două axe (vezi fig. 2.2): a) axa simultaneităţii (A-B), privind 
raporturile dintre evenimentele care coexistă în timp; b) axa succesiunii (C-D) pe care 
sunt plasate evenimentele de pe prima axă, unul câte unul, din perspectiva schimbării 
lor. 


Fig. 2.2 Axa simultaneităţii (sincroniei) şi axa succesiunii (diacroniei ), după F. de Saussure 


Prima este axa sincroniei, unde timpul este exclus, evenimentele sunt 
coexistenţiale, iar analiza construieşte structura statică. A doua este axa diacroniei, 
unde timpul este cel al structurării, evenimentele sunt privite prin dimensiunile lor 
evolutive în contextul structurării, destructurării, restructurării etc. Analiza 
proceselor sau evoluţiei nu constă atât în sesizarea succesiunilor, cât a modului în 
care structurile se articulează si ierarhizează într-o serie a permanentelor care 
uneori apar sau alteori dispar. Istoria nu mai rezidă în prezentarea evenimentelor în 
succesiunea lor, ci în determinarea modurilor de structurare, în derivarea 
modalităților de realizare a totalităţii structurale, adică permanentizate. Odată ce 
permanenta s-a constituit istoria a dispărut, adică se opreşte. Structuralismul 
înlocuieşte subiectul istoric, creator al istoriei, cu propriul său obiect, care-i 
structura statornicită în permanenţa integrativă a relaţiilor sale. Şi din această 
perspectivă M. Foucault putea spune că “omul e mort”? în ştiinţele sociale. 

Marea controversă a structuralismului este aceea a relaţiei dintre structură şi 
proces. Evitând istoricitatea sau istorismul, analiza structurală este anistorică şi 
neprocesuală. Omul individual participă la viața structurilor şi le dă sens prin 
intenţionalitatea acţiunilor sale, le face să funcţioneze. Structuralismul nu se 
preocupă de funcție? sau de individul singular în măsura în care consideră că 
structura îşi are propriul mod constitutiv şi generativ. În felul acesta, din practică 
metodologică “obiectivă” devine practică obiectivistă, împărtăşind acelaşi punct de 
vedere ca şi perspectiva tehnologică sau managerială asupra societăţii. 

La nivelul practicii efective de cercetare analiza structurală în sociologie s-a 
prezentat în mai multe forme. Una dintre acestea a constat în studiul rețelelor sociale 
din cadrul grupurilor 39 sau al comunităţilor urbane“, utilizând tehnici matematice 
(teoria grafurilor sau a jocurilor) şi aşa-numita teorie a echilibrului social. Tot în 
această categorie pot fi incluse şi cercetările privind mobilitatea ocupaţională din 
punctul de vedere al relaţiilor dintre persoanele implicate“!. Interesul nu se 
concentrează asupra factorilor care determină mobilitatea (în general, relaţia cauză- 
efect este eliminată din analiza structurală), ci asupra modului în care se stabilesc 
modele sau structuri de relaţii între persoanele antrenate în mobilitate în aşa fel încât 
să explice o largă varietate de raporturi sociale. În astfel de cercetări au fost utilizate 
ca metode de cercetare observaţia (precategorizată) şi ancheta sub formă de chestionar 

adresată indivizilor integrați într-o anume reţea de relaţii, iar ca tehnici de prelucrare şi 
prezentare a datelor diferite instrumente matematice (matrice, grafuri, jocuri). Direcţia 
de cercetare este strâns corelată cu teoria psihosocială a grupurilor mici. 

O altă formă de analiză structurală, cu un caracter operaţional mai evident, este 
desprinsă din practica metodologică empiristă. De regulă, variabilele implicate în 
cercetare sunt fie dependente (a căror variaţie ne propunem să o explicăm), fie 
independente (pe care le invocăm pentru a explica variația specifică primelor). De 
exemplu, dacă ne propunem să explicăm absenteismul (variabila dependentă), ca 
fenomen caracteristic unei organizaţii industriale, atunci presupunem că acesta este 
influenţat în variabilitatea sa de factori cum ar fi: vechimea în întreprindere a 
muncitorilor, nivelul de calificare, ruta profesională precedentă etc. (variabile 
independente). O cercetare orientată atomist va înregistra caracteristicile fiecărei 
persoane investigate şi va asocia variabilele independente una câte una cu variabila 
dependentă. Se poate însă întâmpla, şi adeseori aceasta-i realitatea, ca absenteismul să 
nu fie influenţat de fiecare variabilă independentă luată în parte, ci de un anumit mod 
de corelare a tuturor acestor variabile într-o rezultantă specifică. Sau se poate întâmpla 
ca tocmai variațiile caracteristice factorilor luați ca independenţi să confere o anumită 
individualitate socială întreprinderii prin modul lor de combinare la nivel instituțional şi 
aceasta să influenţeze proporţiile absenteismului. De aici rezultă câteva combinaţii 
între variabila dependentă (VD) şi variabilele independente (Vi); 

a) corelaţii de tipul unul-câte-unul între prima şi celelalte. în acest caz avem de- 
a face cu o perspectivă atomistă asupra cercetării: 

b) corelaţii între variabila dependentă şi interacțiunea (adică efectele cumulate 
ale acţiunilor individuale) rezultată din un anumit mod de combinare a efectelor 
cumula te specifice variabilelor independente. În acest caz se are în vedere nu numai 
efectul individual al fiecărei variabile independente, ci şi interacțiunea dintre 
influenţele cumula te ale unora sau altora: 


PE 
Ca 
PE mii) Vina 


c) variabilele independente individualizează o organizaţie în care sunt integrați 
indivizii (de exemplu, în forma climatului organizaţional), iar organizaţia ca întreg (07 ) 
generează nivelurile şi formele de manifestare ale absenteismului : 


În prima alternativă demersul de cercetare este nu numai atomist dar si 
abstract, în măsura în care ignoră efectele cumulate, combinate sau integrate ale unui 
ansamblu de caracteristici specifice mediului social de referință. De aceea, în a doua si 
a treia variantă sunt avute în vedere efectele contextuale: compoziționale, 

interacționale sau structurale“. Aceste efecte sunt generate de mediul social 
considerat în totalitatea sa si interferează cu caracteristicile individuale pentru a 
forma: un sistem de determinanţi ai comportamentului individual. Studiul se 
concentrează nu numai asupra efectelor individualizate ale variabilelor independente, 
ci şi asupra ansamblului social de referință, considerat ca o totalitate de elemente 
interdependente, care în această calitate influenţează comportamentele individuale, 
performanţele aşteptate sau manifestările mediului social. Prin astfel de demersuri 
analiza structurală este particularizată şi practicată în mod efectiv, adică se oferă 
instrumentele tehnice adecvate pentru studierea implicaţiilor reciproce (logice şi 
empirice) dintre diferitele variabile care caracterizează domeniul social privit în 
integralitatea sa. 

Structuralismul s-a impus ca practică metodologică în sociologie abia recent, 
mai precis în deceniul al şaptelea, de;i contribuţiile structuraliste sunt mai vechi. 
Influența sa a fost mai puternică în Franţa şi mult mai redusă în alte tări’. Marxismul 
însuşi a fost considerat ca o variantă de analiză structuralistă sau ca o direcţie de 
“actualizare” a conceptelor şi implicit a teoriei integrale“. Contribuţia principală adusă 
de perspectiva structuralistă rezidă în accentul pe care-l pune pe analiza detaliată a 
relaţiilor sociale, considerate ca relaţii interacționale sau de interdependenţă, şi pe 
caracterul integrator (de totalităţi) al structurilor. Neajunsul fundamental al oricărei 
analize structurale rezidă în transformarea (metodologică) a structurii într-o entelehie 
care se dezvoltă prin ea însăşi în forma unui proces de autorealizare, reducând agenţii 
istorici creatori la rolul de simpli produşi ai structurii, iar acţiunile lor sociale la 
manifestări epifenomenale ale legilor structurale. Viaţa socială obiectivată apare astfel 
ca un proces fără subiect. In numele unei analize obiective a fost eliminată participarea 
subiectivă a actorului sau agentului social, structuralismul urmărind, cum ar spune 
Bourdieu, să opună “antropologiei imaginare a subiectivismului” tentaţia de “a 
obiectiva obiectivarea”*. 


Analiza funcţională 


Analize structurale specifice întâlnim şi în cadrul teoriei sociologice formulată de T. 
Parsons sub forma funcţionalismului structural. Spre deosebire de celelalte moduri de 
analiză structurală, în cazul funcţionalismului structural trebuie să menţionăm câteva 
probleme particulare. Mai întâi, analiza structurală este subsumată considerațţiilor 
sistemice generale. T. Parsons însuşi consideră că a formulat o “teorie a sistemului 
social” încadrată într-o schemă conceptuală mai cuprinzătoare numită teoria acţiunii 
46. Analiza structurală se referă, deci, într-o primă accepţiune, la independenţa şi 
interdependenta sistemică dintre trei subsisteme referenţiale, supraordonate şi 
corelate ale acţiunii sociale: personalitatea, subsistemul social şi cultura. Într-o altă 
accepţiune, ea vizează relaţiile dintre componentele fiecărui subsistem. Astfel, se 
menţionează analiza structurală subordonată analizei integrale a sistemului social, care 
are în vedere “categorisirea structurii sistemelor sociale, modurile de diferenţiere 
structurală din cadrul unor astfel de sisteme si limitele de variabilitate dintre sisteme cu 
referință la fiecare categorie structurală”. Din punctul de vedere al acestor două 
accepţiuni, în funcţionalismul structural se pot distinge diferite niveluri ale analizei 
structurale, după cum se au în vedere relaţiile de interdependenţă dintre subsistemele 
sistemului global sau relaţiile dintre componentele categoriale ale aceluiaşi subsistem. 
Diferenţierea pe niveluri a analizei structurale conduce la formularea unor teorii 

parțiale, fiecare din ele explicând un aspect particular al sistemului sau un număr 
restrâns de evenimente sociale. Aceasta însă împietează asupra speranţelor de 
generalitate şi generalizare specifice oricărei analize structurale. De aceea 
funcţionalismul structural a putut să se asocieze mai degrabă cu practicile empiriste de 
cercetare, decât cu cele structuraliste, care îşi propun să introducă ordine în 
diversitatea manifestărilor fenomenale prin considerarea structurilor şi a relaţiilor 
interstructurale mai cuprinzătoare. In al doilea rând, funcţionalismul structural se 
concentrează şi asupra analizei funcţiilor sociale, urmărind să răspundă la întrebarea: 
“Care ar fi consecinţele diferenţiale pentru sistem, consecințe specifice uneia sau mai 
multor rezultate alternative ale unui proces dinamic?”%. Dinamica sistemului ar rezulta 
din analiza consecinţelor funcţionale ale structurilor considerate, iar consecinţele sunt 
particularizate în termenii menţinerii stabilităţii sau producerii schimbării, integrării sau 
dezintegrării sistemului. Prin introducerea noţiunii de funcţie, T. Parsons intenţionează 
să realizeze trecerea de la analiza statică (structurală) la cea dinamică (funcţională). 
Numai că dinamica analizată este cea a ordinii sau stabilităţii, adică a acelor funcţii care 
concură la conservarea sistemului, Schimbarea apare ca “deviantă”, ca o tulburare a 
integralității sistemului social, sensul său nu-i de transformare, ci de integrare în 
funcţionarea optimă şi stabilă a aceleiaşi ordini conservate. 

În principiu, T. Parsons consideră că termenul de funcţie “nu este corelativ cu cel 
de structură, ci este conceptul de referință pentru cadrul de analiză al relaţiilor dintre 
oricare sistem viu si mediul său. Funcţiile sunt realizate sau cerinţele funcţionale sunt 
întâmpinate de către o combinaţie de structuri şi procese”. Pentru Parsons structura 
nu este o entitate ontologică, ci pur şi simplu este postulată cu scopul de a prospecta 
sau investiga ordinea funcţională din realitatea socială. Structura este definită cu scopul 
de a preciza rosturile funcţionale constituite social. Termenul de structură este corelat 
cu cel de proces, care se referă la “schimbarea stărilor” într-o perioadă de timp 
semnificativă din punctul de vedere al cercetării. Procesul poate fi analizat prin referire 
la relaţiile dintre intrările şi ieşirile unui sistem, ca un tip de comunicare între unităţi, 
sau prin mecanismele care se desfăşoară la nivelul relaţiei însăşi dintre instanţele care 
interacționează. Atât structura, cât şi procesul sunt analizate funcţional. Analiza 
structurală este integral subordonată scopurilor analizei funcționale. De aceea putem 
spune că funcţionalismul structural a instituit o direcţie metodologică nouă în forma 
analizei funcţionale. 

Analiza funcţională a fost practicată iniţial în biologie, apoi în antropologie şi de 
aici a fost transferată în sociologie, unde a suscitat şi cele mai multe controverse”. În 
cadrul sociologiei s-a dezvoltat în legătură cu analiza structurală şi cu cea sistemică, fără 
să fi ajuns la identificare metodologică cu ele sau la realizări metodice comparabile în 
privinţa gradului de elaborare. Aşa cum spune R.K. Merton, analiza funcţională s-a 
dezvoltat ca o “schemă interpretativă” a cărei coerenţă interioară depinde de “alianța 
triplă dintre teorie, metodă şi date”"!. În opinia sa, metoda este cel mai puţin elaborată. 
din moment ce mulţi dintre practicienii analizei funcţionale si-au consacrat eforturile 
clarificărilor conceptuale şi formulărilor teoretice. Ca practică metodologică, analiza 
funcţională se distinge de orientările structurale şi sistemice printr-o caracteristică 
oarecum unică: este relativ elaborată la nivel teoretic (în calitatea sa de “schemă 
interpretativă” indică un mod specific de abordare şi teoretizare sociologică"?), dar în 
plan tehnico-metodic s-a asociat mai degrabă cu practici empiriste de cercetare. Aici se 
găseşte originea unui decalaj considerabil între nivelul teoretic al interpretării pe care o 
oferă şi datele empirice culese în practica de cercetare funcționalistă modelată de o 
strategie empiristă. Această situaţie a condus la numeroase dezbateri metodologice 

despre sociologie, în general, şi despre analiza funcţională, în special, cu scopul de a 
clarifica raportul dintre teorie, metode şi date intr-un proiect metodologie de cercetare 
socială. 

Schema  metodologică funcționalistă a fost precedată de funcţionalismul 
sociologic de tip matematic al lui V. Pareto şi de funcţionalismul organicist al lui H. 
Spencer. Influența cea mai directă a exercitat-o însă analiza funcționalistă din 
antropologia socială engleză (Radcliffe Brown, Bronislaw Malinowski) şi din 
antropologia culturală americană (R. Benedict, C. Kluckhohn, R. Linton), care se baza pe 
analogia dintre viața socială şi viaţa organică şi pe considerarea culturii ca un tot organic 
în care fiecare cutumă, normă, idee etc. îndeplineşte o funcţie bine stabilită. Analiza 
funcţională din cadrul funcţionalismului structural a fost treptat elaborată pentru a se 
ajunge la ceea ce Merton şi apoi Parsons au numit “paradigma analizei funcţionale”, 
menită să fie reprezentată printr-o “codificare a acelor concepte şi probleme care au 
fost impuse atenţiei noastre de analiza critică a cercetării curente şi a teoriei din analiza 
funcțională”? 

Analiza funcțională este teleologică. Ea începe prin a postula o stare de fapt, 
pentru ca apoi să o reconsidere, avînd în vedere condițiile antecedente de bază. Este, 
deci, o teleologie condițională, în sensul că dacă se pune problema menţinerii unor 
structuri sau realizării unor scopuri, atunci trebuie îndeplinite anumite condiții 
preliminare. Sistemul social dispune de capacitatea de a se construi pe sine în 
conformitate cu o logică specifică. El este format din entități sau elemente sociale care 
îndeplinesc anumite roluri sau funcții sociale, adică se manifestă prin anumite 
consecințe obiective pentru sistemul total. 

După Merton, prima cerință metodologică a analizei funcționale este aceea de a 
stabili elementele investite cu funcții determinate în sistemul social considerat, adică a 
acelora care au consecinţe pentru menţinerea sau schimbarea sistemului. Aceste 
elemente nu trebuie considerate în mod singular, ci într-o formă standardizată sau, cum 
spune Parsons, ca structuri: roluri sociale corelate, scheme (patterns) instituţionale, 
procese sociale, modele culturale etc. A doua cerință metodologică se referă la 
considerarea structurilor de elemente standardizate prin consecinţele lor obiective 
pentru sistem şi prin dispoziţiile subiective (motive scopuri, atitudini etc.) ale actorilor. 
sociali implicaţi în sistem. Dispoziţiile subiective sunt individualizate, se referă la 
semnificaţiile investite de actorii sociali în acţiunile, interacţiunile sau comportamentele 
lor. Analiza funcţională nu se limitează la investigarea dispoziţiilor subiective, întrucât 
finalitatea constituirii faptelor sociale nu este căutată în subiectivitatea actorilor, ci în 
consecinţele obiective ale elementelor sau fenomenelor sociale. Prin aceasta, analiza 
funcţională se afirmă ca o orientare metodologică obiectivă, care însă nu ignoră 
manifestările subiective ale actorilor sociali. Acestea din urmă pot fi considerate prin 
ele însele sau ca derivate, respectiv, asociate consecinţelor obiective. Pentru Merton, 
mai ales, o problemă metodologică importantă a analizei funcționale este operarea 
“distincţiei conceptuale dintre cazurile în care perspectiva subiectivă avută în vedere 
coincide cu consecință obiectivă si cazurile în care cele două sunt divergente”? 

Consecințele obiective observate se pot manifesta: ca funcții sociale, având 
rostul de a asigura adaptarea unui sistem dat; ca disfunctii, menite să împiedice sau să 
diminueze adaptarea sistemului; sau pur şi simplu ca nonfuncţionale, în măsura în care 
sunt irelevante pentru sistem. Funcţiile sau disfuncţiile pot fi manifeste sau latente 
după cum consecinţele obiective sunt sau nu intenţionat vizate sau recunoscute ca 
atare de actorii sistemului social. Prin aceasta, analiza funcţională conferă un rol activ 
agenților sociali, considerându-i ca implicaţi în funcţionarea sistemului considerat. 

Cercetarea sociologică nu se limitează doar la inventarierea elementelor 
standardizate şi la definirea structurilor unui sistem, ci urmăreşte să deceleze 
mecanismele prin care se realizează funcţiile sau disfuncţiile, procesualitatea relaţiilor 
sau interacțiunilor, demersul construcției sociale. In timp ce structura este postulată, 
funcţia este demonstrată, explicată, desfăşurată prin mecanisme sociale procesuale 
adecvate. Structura este privită ca un ansamblu de elemente interdependente în cadrul 
căruia se manifestă variația elementelor cate pot îndeplini funcţia scontată. 
Interdependenţa elementelor limitează posibilităţile alternativelor, substituirilor sau 
echivalenţelor funcţionale. Analizele empirice sunt menite să stabilească atât domeniul 
de variație al elementelor echivalente funcţional, cât şi constrângerile structurale 
exercitate de contextul sistemului asupra substituirilor funcţionale. Metoda de cercetare 
cea mai propice pentru realizarea unor asemenea analize este experimentul sau 
cvasiexperimentarea socială. Mecanismele explicate funcţional nu sînt psihologice, ci 
sociale, în măsura în care se au în vedere fenomene sociale de tipul diviziunii muncii, 
ordonării ierarhice a valorilor. ritualurilor şi ceremoniilor, cerinţelor instituţionale etc. In 
desfăşurarea sa metodologică, analiza funcţională începe cu descrierea în termeni 
structurali a entităţilor sau elementelor care se anticipează că îndeplinesc anumite cerinţe 
funcţionale ale sistemului. Aceasta înseamnă că se au în vedere raporturile sau relaţiile 
reciproce dintre rolurile şi statusurile sociale interconectate, întrucât, după Merton, 
“descrierea structurală a participanţilor la activitatea analizată procură ipoteze pentru 
interpretările funcţionale care urmează”. Interpretarea funcțională se realizează teoretic 
de către analistul social pe baza descrierilor structurale inițiale în care se au în vedere 
relaţiile dintre rolurile sociale, raporturile dintre elementele sistemului, semnificaţiile 
(afective şi cognitive) investite de actorii sociali în activitatea lor alternativele sau 
echivalentele modelelor de activitate practica te. Descrierea este fundamentală pentru 
interpretarea funcţională, întrucât ea oferă indicaţii despre constituirea structurii şi despre 
semnificaţiile sociale ale activității dintr-un grup social. Interpretarea funcţională este 
teoretică şi explicativă. Datele ordonate descriptiv sunt considerate din perspectiva 
consecinţelor obiective pentru sistem ca funcţii, disfuncţii sau irelevante funcţional, ca 
manifeste sau latente, generatoare de echilibru sau de schimbare a ordinii stabilite. De aici 
rezultă că între descrierea şi explicaţia funcţională se stabilesc raporturi de condiționare 
reciprocă. Cercetătorul social propune iniţial un cadru ipotetic de analiză teoretică a unui 
segment al realității sociale. Apoi trece la descrierea amănunțită a structurii elementelor 
observate, având în vedere elementele şi grupul de elemente (actori) relaționate, 
comportamentele  obiectivate şi semnificațiile investite subiectiv în modelele 
comportamentale structurale, normele, valorile şi  regularitățile comportamentale 
recunoscute sau nu de participanţii la sistem. Ulterior, datele procurate prin descriere sunt 
reconsiderate şi interpretate în termenii analizei funcționale cu scopul de a specifica 
funcţionalitatea socială a sistemului, consecinţele obiective ale faptelor cercetate pentru 
ordinea, echilibrul sau cerințele de schimbare ale sistemului analizat. 

T. Parsons a elaborat concepţia sa sociologică urmând tradiţia teoriilor sociale integrale, 
globale. Dezvoltarea cercetărilor empirice, mai ales începând cu deceniul al cincilea, au 
relevat existența unor dificultăți considerabile, aproape insurmontabile, în corelarea 
concepției teoretice parsonsiene cu necesitățile concrete şi imediate ale interpretărilor 
funcționale din cadrul cercetării empirice. In această situație, R. K. Merton a propus 
dezvoltarea sociologiei prin „teorii cu nivel mediu de generalitate”, care ulterior să fie 
integrate cu scopul de a elabora teorii mai generale. Scopul propunerii lui Merton era acela 
de a lichida decalajul dintre teorie şi cercetarea empirică sau dintre metoda de cercetare şi 
interpretarea teoretică sau conceptuală a datelor empirice. Totuşi, analiza funcţională nu a 

urmat decât ocazional o astfel de cale a dezvoltării. Din punct de vedere metodologic, îi este 
caracteristică o contradicție fundamentală între paradigma teoretică interpretativă pe care 
o propune şi orientarea predominant empiristă a cercetărilor asociate. Multe critici au fost 
formulate şi în privinţa perspectivei teoretice a analizei funcţionale. Cercetătorul 
funcţionalist tinde să se concentreze cu prioritate asupra staticii sociale, asupra condiţiilor 
de generare şi construire a echilibrului social. Chiar şi atunci când se au în vedere disfuncţiile 
sociale, intenţia cercetării nu constă în analiza dinamicii şi schimbării eventuale a sistemului, 
ci în specificarea surselor de generare a tensiunii în sistem cu scopul de al elimina şi 
reconstitui echilibrul tulburat. De aceea ideologia asociată analizei funcţionale este una de 
tip conservator. 

În planul interpretării teoretice analiza funcțională se orientează mai ales către 
valorile, normele, modelele culturale (în sens antropologic). Chiar dacă faptele sociale nu 
sunt explicate predominant psihologic, ele sunt considerate ca fapte culturale 
antropologice. De aici derivă şi un relativism funcţional marcant, avându-se în vedere 
varietatea antropologică a culturilor constituite grupal sau societal. Unele structuri pot fi 
funcţionale într-un subgrup, grup sau societate şi disfuncționale în altele; manifeste în unele 
şi latente in altele. Stările sistemelor analizate se asociază cu o varietate aproape nelimitata 
a cerinţelor funcţionale de conservare a echilibrului social, ceea ce face ca analiza 
funcţională să ajungă să fie relativizată în privinţa generalităţii concluziilor sale. În 
evaluarea contribuţiilor metodologice ale analizei funcţionale trebuie să evidențiem 
exagerările sale funcționaliste sau ceea ce Bourricaud numea hiperfuncţionalismul 
sociologic“. În ipostaza sa extremistă, funcţionalismul consideră orice 
comportament ca integrabil în practica de executare a rolurilor şi de realizare a 
funcţiilor. În felul acesta este elaborat un model ultrasocializat de individ uman”, iar 
societatea este redusă la o schemă simplificată de totalitate nu numai organizată, ci 
şi organică. În realitate omul dispune permanent de o autonomie socială, oricât de 
relativa ar fi aceasta; nu doar se conformează la normativitatea socială existentă, ci 
se află adeseori în situaţii de alegere, decizie, manifestare a independenţei 
individuale. La rândul său, societatea nu este în mod integral o totalitate organică, 
superorganizata funcţional şi omogen, atâta vreme cât în cadrul sau apar tensiuni, 
contradicții, stări incerte sau situaţii care îşi aşteaptă instituționalizarea. 

În ipostaza sa de “schemă de interpretare” teoretică, analiza funcţională, 
când nu este exagerată funcţionalist. oferă posibilitatea unei analize metodologice 
pertinente. Chiar dacă există dificultăţi în operaţionalizarea enunţurilor funcţionale, 
calea de analiza pe care o fundamentează a condus la cercetări interesante privind 
statica echilibrului social. Analiza funcţională s-a asociat într-un fel cu analiza 
sistemică a socialului. Aşa cum vom vedea, cele două tipuri de analiză nu numai că 
nu se identifică, dar dispun şi de demersuri destul de diferite, analiza funcţională 
fiind mai degrabă un caz particular al analizei sistemice formalizate. Accentul în 
analiza sistemică este pus pe practica metodologică de cercetare, în timp ce în 
analiza funcţională demersul este mai ales de tip teoretic, explorându-şi doar 
implicaţiile metodologice. 


Analiza sistemică 


O altă variantă de practică metodologică “obiectivă”, care s-a dezvoltat uneori 
independent de structuralism, iar alteori împreună, sau odată cu acesta, este analiza 
sistemică. Ca atare, putem menţiona, pe de o parte, analiza structurala independentă, sau 

analiza sistemică independentă, iar pe de altă parte, analiza structurală a unor relaţii 
intrasistemice. În a doua variantă, structura ar reprezenta aspectul invariant al 
sistemului; analiza structurală ar consta în determinarea analitică a relaţiilor dintre 
subsistemele considerate prin calitatea lor de elemente componente invariante ale 
structurii sistemului integral sau total. În felul acesta analiza structurală si analiza 
sistemică sunt complementare. Complementaritatea poate fi pusă în evidenţă prin 
modul similar in care este înţeles sistemul comparativ cu sensurile structurii. Sistemul 
constă în mulțimea de elemente componente, in ansamblul relaţiilor dintre aceste 
elemente structurate multinivelar si ierarhic si în constituirea unei integralităţi 
specifice, ireductibile la componentele sau chiar la relaţiile individuale dintre ele. 
Sistemul, ca şi structura, este ireductibil la componentele sale în măsura în care se 
constituie ca o totalitate de elemente interdependente. Totuşi, dacă ne vom limita 
numai la aceste sensuri “verbale” (să le zicem) ale sistemului si structurii cele două 
noţiuni ne apar mai degrabă identice prin conotaţiile lor şi nu doar complementare. 
Alteori, neclaritatea este detaliată prin faptul că o noţiune este definită prin cealaltă, 
aşa cum procedează Piaget când spune că “structura este un sistem de transformări”*, 
iar Parsons că sistemul social rezidă în organizarea structurală si funcţională. Intenţia 
noastră este de a remarca atât complementaritatea analizei structurale şi sistemice, 
cât şi independenţa lor, acolo unde există. 

Elementele sistemului se află în diferite relaţii unele cu altele, dispun de o 
topologie distinctă. Unele elemente ale sistemului se manifestă ele însele ca structuri 
distincte (de exemplu, structura socială ca element component subsistem al sistemului 
social global); sau elementele intră in relații unele cu altele în cadrul sistemului în aşa 
fel încât constituie alte structuri ale sistemului, solicitând decompozabilitatea acestuia 
în vederea facilitării analizei (de exemplu, structura unui grup social sau a unei 
organizaţii integrate în sistemul social). În cadrul sistemului apar relaţii între structuri 
(relații  interstructurale sistemice) sau între elementele structurilor (relații 
intrastructurale). Intrările sistemului pot consta în structuri sau în elemente cu o 
topologie specifică. Acelaşi lucru se poate spune şi despre ieşirile sistemului. Schema 
redată în fig. 2.3 este menită să ilustreze aceste consideraţii. 


Structură[i) şi relaţii intrastructurale, elemente sistemice şi relaţii sistemice 
precise 


Fig. 2.3 Organizarea intrărilor, componentelor şi ieşirilor sistemului 


În consecinţă, analiza structurală se poate desfăşura odată cu analiza sistemică, 
prima subordonîndu-se celei de-a doua; sistemul dispune de o structură, include 
diferite structuri sau intrările-iesirile sale constau atât din structuri, cât şi din elemente 
cu o organizare topologică distinctă. Analiza sistemică este globală, în timp ce analiza 
structurală vizează componente ale sistemelor complexe. De aici nu rezultă în nici un 
fel că practica metodologică structuralistă si cea sistemică sunt identice. Interferenta 

sau convergenta unora din demersurile lor nu anulează specificul tehnicilor care s-au 
dezvoltat în mod separat. Tehnicile analizei sistemice au o extindere mult mai mare 
atâta vreme cât se aplică nu numai în domeniul social, lingvistic sau cultural, ci şi (sau 
mai ales) în cel tehnic sau economic. S-au afirmat astfel atât o “inginerie a 
sistemelor”*”, cât şi o “teorie a sistemelor generale”. Prima a dezvoltat aplicații în 
domeniul proiectării, organizării, conducerii, planificării, dezvoltării şi evaluării 
sistemelor tehnice complexe. In acest context s-a urmărit uneori să se afirme 
necesitatea unei “inginerii sociale” care să constea în utilizarea metodologiei sistemice 
de analiză pentru dirijarea, conducerea, planificarea sau dezvoltarea sistemelor sociale. 
Deocamdată însă avem de-a face cu o propunere de proiect a cărui realizare ar fi 
indiscutabil conexă cu o metodologie obiectivă de cercetare socială. 

Teoria sistemelor generale s-a dezvoltat în mod rapid în legătură cu cibernetica, 
teoria informaţiei şi a comunicaţiei, progresele recente ale matematicii (teoria 
grafurilor, a matricelor, a jocurilor, reţelelor etc.), teoria deciziei, cercetarea 
operaţională şi utilizarea pe scară largă a calculatoarelor. 

Premisele unei astfel de teorii au fost formulate mai întâi de L. von Bertalanffv, 
care a demonstrat, între altele, că “există modele, principii şi legi care se aplică 
sistemelor generalizate sau subclaselor acestora indiferent de tipul lor particular, de 
natura elementelor componente şi de « forțele» sau relaţiile dintre ele. Noi postulăm o 
nouă disciplină, numită teoria sistemului general. Teoria sistemului general este un 
domeniu logico-matematic a cărui sarcină constă în formularea şi derivarea acelor 
principii generale care sunt aplicabile «sistemelor » în general”®*. O astfel de teorie a 
fost dezvoltată din diferite perspective“?, neexistând încă o teorie generală unitară a 
sistemelor, ci mai degrabă abordări diferenţiate ale sistemelor generale care pornesc 
de la aceleaşi premise. S-au formulat idei, s-au elaborat modele formalizate, dar încă 
nu s-a conturat o metodologie integrală şi unitară a abordării sistemice. Pledoaria 
pentru matematizarea teoriei sistemice s-a asociat uneori cu ideea dezvoltării unei 
matematici specifice, care să nu se reducă la simpla aplicare a unei ramuri a teoriei 
matematice, oricare ar fi aceasta. Detalierea metodologiei de analiză sistemică nu ar 
duce doar la specificarea intrărilor si ieşirilor sau la stabilirea cuplurilor de 
corespondențe dintre acestea, ci şi la dezvoltarea unor tehnici din interiorul teoriei 
sistemelor generale - care să conducă la elaborări teoretice originale şi la aplicaţii 
practice sau la implementări sistemice adecvate, adică optime şi eficiente“?. 

Prin afirmaţia că nu s-a ajuns la o metodologie sistemică unitară şi elaborată în 
detaliu nu vrem însă să diminuăm originalitatea noii perspective. Aceasta “în primul 
rând pentru că noul adus de teoria generală a sistemelor îl reprezintă nu construcţia 
matematică (aceasta constituie un auxiliar), ci construcţia unor scheme conceptuale, 
implicând o nouă tidee directoare» (noţiunea de sistem) şi o nouă perspectivă 
metodologică. In al doilea rând, pentru că prin teoria generală a sistemelor «explicaţia 
de principiu» nu este speculativă şi declarativă, ci dobândeşte statutul şi structura unei 
teorii ştiinţifice”**. 

Teoria sistemelor generale îşi afirmă noutatea ştiinţifică, menită a fi 
revoluţionară, prin înlocuirea vechilor paradigme si prin facilitarea comunicării între 
ştiinţele tradițional clasificate în fizice, biologice şi sociale, dacă avem în vedere şi 
principiile sale epistemologice novatoare. În acest sens, ideea de bază este aceea a 
eliminării sau înlocuirii tradiţiei ştiinţifice clasice, newtoniene, atomiste, care considera 
obiectul investigaţiei ca o colecţie de părţi izolate şi încerca să derive proprietăţile 
obiectului integral din proprietățile părților sale fără a analiza interacţiunile dintre părți. 

În domeniul biologiei, L. von Bertalanffy pledează încă in anii '20 pentru o “teorie 

sistemică a organismului” sau pentru o “biologie organismică” menită să cerceteze 
“coordonarea părţilor şi proceselor”. În domeniul fizicii, W. Weaver considera că 
ştiinţa clasică s-a preocupat de cauzalitatea lineară sau de relaţii dintre două variabile, 
oferind descrierile statistice ale “complexităţii neorganizate”, în timp ce ştiinţa modernă 
pune problema studierii “complexităţii organizate”, adică a _ interrelaţiilor dintre 
componentele multiple (fără a fi infinite) ale totalităţii“€. În locul abordărilor atomiste 
clasice, perspectiva sistemică susține necesitatea studierii totalităţilor care dispun de o 
integralitate ce conferă noi proprietăți componentelor. Mai mult, noua paradigmă 
susţine transcenderea graniţelor dintre disciplinele tradiţionale prin studiul sistemelor 
generale. Aceasta a însemnat, mai întâi, identificarea similarităţilor dintre sistemele 
individuale, pentru ca apoi să se ajungă la formularea de analogii pentru partiționarea şi 
clasificarea sistemelor individuale în clasele de echivalență ale sistemelor generale. În 
consecinţă, rezultatele obţinute din investigarea anumitor proprietăţi ale unui sistem 
reprezentativ pentru o clasă de echivalență pot fi transferate dintr-o disciplină în alta 
sau încorporate într-o teorie a sistemelor generale “. Pentru aceasta a fost necesar să 
se dezvolte modele matematice ale sistemelor generale pe baza principiilor 
izomorfismului matematic. În acest caz, elaborarea modelului matematic al unui sistem 
permite stabilirea raporturilor izomorfice dintre sistemele ce pot fi incluse în aceeaşi 
clasă de echivalență. Altfel spus, două sisteme concrete ajung să fie izomorfice unul cu 
altul din punct de vedere conceptual dacă ambele pot fi reprezentate prin acelaşi model 
matematic. Conceptul de sistem general este elaborat în sensul său propriu atunci când 
modelul este generalizat în forma unui model homomorfic pentru a include orice relaţii, 
fie că sunt, fie că nu sunt exprimate prin ecuaţii. Prin modelul homomorfic clasificăm 
fără a partiţiona sistemele, în timp ce prin modelul izomorfic partiționăm sistemele şi le 
analizăm în detaliu. Primul este fundamental pentru elaborarea teoriei sistemelor 
generale, al doilea creează premisele construirii unui model homomorfic. 

Extinderea şi aprofundarea cercetărilor din domeniul teoriei sistemelor generale, 
gradul de precizie conceptuală şi analitică pe care încă de la început îl promitea o astfel 
de teorie, posibilitățile de aplicare prin analogie a modelelor conceptuale şi 
matematice din ştiinţele mai dezvoltate (cele tehnice şi biologice în special) în 
modelarea fenomenelor şi proceselor sociale sunt câteva din premisele care au stat 
la baza dezvoltării analizei sistemice în sociologie. De asemenea, nu poate fi ignorată 
nici noua perspectivă epistemologică deschisă de pledoaria pentru depăşirea 
analizelor atomiste şi fragmentate de tip empirist inspirate de o tradiţie ştiinţifică 
clasică. Aşa se explică apariţia unor lucrări care susţin fundamentarea teoretică a 
sociologiei de către teoria sistemelor generale, folosirea tehnicilor sau metodelor 
sistemice pentru studierea“ sistemelor sociale sau comportamentale. Este 
remarcabilă în acest sens poziţia lui V. Buckley“, care consideră că sociologia 
empiristă se află într-o “stare critică” datorită metodologiei de care face uz şi datorită 
raportării sale la ştiinţele mai avansate pe care le urmează însă din punctul de vedere 
al modului lor tradițional de constituire şi nu din cel specific paradigmei sistemice 
recent afirmate. După Buckley, ar fi nevoie să se dezvolte o sociologie încadrată în 
modul de abordare specific teoriei sistemelor generale şi fundamentarea 
metodologiei acesteia de o nouă epistemologie a proceselor de cunoaştere 
desfăşurate sau practicate de “actorii sociali” la nivelul “construcţiei sociale a 
realităţii” cotidiene, a situaţiilor sociale microstructurale'%. Strategia de abordare 
proclamată de Buckley este însă departe de a avea caracterul novator afirmat şi 
aşteptat, atâta vreme cât conceptul de “sistem social” are o istorie teoretică mult mai 
veche în sociologie. Încă în tradiţia teoriilor sociologice aşa-zis clasice din secolul 

trecut sau din prima jumătate a secolului nostru analizele sociale se desfăşurau din 
perspectiva implicării sau raportării la sistemul social general. Teoria materialist- 
dialectică şi istorică a lui K. Marx a oferit un model integral al societăţii prin care 
poate fi înţeleasă atât dialectica dezvoltării sau transformării sale istorice, cât si 
mecanismele interioare de constituire şi funcţionare. Deşi de pe alte poziţii, 
explicaţiile sociologice propuse de Weber sau Durkheim pot fi şi ele considerate ca 
sistemice atâta vreme cât raportează permanent analizele microsociale la societatea 
privită în totalitatea ei ireductibilă, la componente sau la relaţiile dintre acestea. 
Numai că în această privință este necesară realizarea unei distincţii între abordarea 
sistemică implicită şi dezvoltarea explicită a sistemismului în sociologie. Într-adevăr, 
marile teorii sociologice menţionate mai sus pot fi considerate ca implicit “sistemice” 
prin demersul lor cognitiv specific de stabilire a relaţiilor între mecanismele de 
constituire si funcţionare ale diferitelor componente microsociale şi societatea ca 
întreg sau ca totalitate care conferă o anumită specificitate primelor. Remarca 
dobândeste consistentă dacă avem în vedere că Marx compară modurile de producţie 
sclavagist, feudal sau capitalist atât din perspectiva funcţionării lor globale, cât şi din 
cea a componentelor lor şi a relaţiilor care se stabilesc între ele în cadrul unui mod de 
producţie istoriceşte determinat; sau faptul că Durkheim compară solidaritatea 
mecanică şi cea organică în dinamica devenirii istorice pentru a releva caracteristici 
ale diferitelor componente microsociale. Este greu însă de admis că ei au dezvoltat o 
metodologie sistemică propriu-zisă de analiză sociologică. Cei care au procedat la o 
teoretizare explicită a sistemului social ca atare sunt V. Pareto şi T. Parsons. V. Pareto 
este considerat”! ca primul sociolog care a formulat în mod explicit conceptul de “sistem 
social” şi l-a dezvoltat în teoria sa despre societate. Pentru a caracteriza “forma 
generală a societăţii” Pareto porneşte de la premisa că aceasta este “determinată de 
toate elementele care acţionează asupra sa şi ca urmare ea reacționează asupra 
elementelor”. In marea lor majoritate elementele sunt reciproc dependente între ele 
şi față de societatea a cărei formă o determină, constituind astfel “sistemul socia 
Forma şi caracterul sistemului social se schimbă continuu şi de aceea este necesar să 
se precizeze atât starea sa la un moment dat, cât şi transformările succesive prin care 
trece în diferite momente de timp, conservând în esenţă starea de echilibru atâta 
vreme cât “starea reală, statică sau dinamică a sistemului este determinată de 
condiţiile sale”. Pentru a cunoaşte anumite proprietăţi ale sistemului social şi variațiile 
specifice elementelor componente ale acestuia este necesar să se cunoască toate 
aceste elemente prin proprietăţile lor cantitative, ceea ce va conduce la formularea 
ecuațiilor de echilibru ale sistemului social. Chiar dacă nu se va ajunge la formularea şi 
rezolvarea tuturor ecuațiilor, cel puţin unele din ele ne vor oferi o înţelegere a unor 
probleme particulare din cadrul sistemului social”. V. Pareto formulează astfel in nuce 
câteva din premisele principale ale oricărei metodologii de analiză sistemică a 
socialului: a) considerarea relațiilor de  interdependenţă dintre elementele 
componente ale sistemului social; b) identificarea şi caracterizarea stărilor de echilibru 
ale sistemului: c) folosirea unui limbaj sau a unei abordări matematice pentru 
caracterizarea acestor stări. 

La începutul deceniului al şaselea (1951) T. Parsons publică lucrarea sa 
fundamentală - Sistemul social - în care, încă din prima pagină, afirmă că este o 
“încercare de a continua intenţia lui Pareto, utilizând o abordare nouă, nivelul 
structural-funcţional de analiză, care este destul de diferită de cea a lui Pareto, şi 
beneficiind, desigur, de avantajul progreselor reale considerabile ale cunoaşterii 
noastre, care au fost acumulate de generaţia ce i-a urmat lui Pareto”'%, Parsons şi-a 


51 


ig 


propus să elaboreze teoretic “sistemul total al acţiunii”, pe care-l consideră format din 
mai multe sisteme. Dintre acestea se prezintă în detaliu sistemul social, cel cultural şi 
cel referitor la personalitate. Parsons lasă de-o parte intenţia lui Pareto de a formaliza 
matematic teoria sociologică sistemică şi se orientează către analiza ordinii sociale si a 
stărilor de echilibru ale sistemelor considerate. Metodologia de analiză este însă mai 
puţin de tip sistemic. Aşa cum deja am menţionat, şi cum Parsons însuşi specifică, 
analiza sa este de tip structuralist şi funcţionalist (urmând tradiţia antropologiei 
funcționaliste inaugurate de B. Malinowski) si se desfăşoară pe temeiul postulării 
componentelor şi relaţiilor din cadrul sistemului global al acţiunii sociale. Adică, într-un 
cadru sistemic general, Parsons aplică o variantă de analiză structurală. In consecinţă, 
chiar dacă Pareto si Parsons au procedat la o teoretizare explicită a sistemului social, ei 
au dezvoltat doar premise ale analizei sistemice propriu-zise. Metodologia analizei 
sistemice aplicată sau care s-a încercat să fie aplicată în sociologie în cursul deceniilor al 
şaptelea si al optulea este derivată mai ales din teoria sistemelor generale, dispunând 
de limbaje particulare (în mare parte formalizate), tehnici de analiză operaţională a 
izomorfismelor sistemice, strategii aplicative în forma unei “inginerii sociale” sui- 
generis. 

Pentru înţelegerea specificului aplicativ al analizei sistemice în sociologie este 
necesar să pornim de la definiția sistemului, aşa cum aceasta se configurează în teoria 
sistemelor generale. În principiu, putem considera orice sistem, indiferent de natura sa 
fizică (sau concretă), din punct de vedere relațional sau funcţional. 

1. Un sistem (general) este o relație între mulțimile abstracte X şi Y, astfel că: S s X- 
Y, unde X şi Y sunt obiectele sistemului: X = mulţimea intrărilor (input), iar Y 
= mulţimea ieşirilor (output). 

2. Sistemul este funcţional dacă S este o funcţie, astfel că s:X-— Y. în acest caz, X 
(mulțimea input) poate fi considerată, de exemplu, drept cauză în raport cu Y 
(mulțimea output). 

Sistemul se identifică prin caracteristicile sale specifice sau prin relaţiile dintre 
aceste caracteristici, având în vedere natura concretă a componentelor sistemului (care 
pot fi de tip biologic, tehnic, social etc.). In analiza sistemică generală vizăm organizarea 
sistemului şi interrelațiile dintre componente. Sistemul este considerat ca totalitate din 
punctul de vedere al caracteristicilor acestei organizări. De aceea, o .altă definiţie a 
sistemului poate lua forma: 

SC X{V; i€l} 
unde X se referă la un produs cartezian, iar | la o mulțime care indexează caracteristicile 
sistemului descris. Când | este o mulțime finită, atunci: 
SCVXV2X...X Vp» 
unde V, reprezintă totalitatea căilor alternative (variabile) de manifestare a unei 
caracteristici a sistemului. 

În consecință, sistemele pot fi studiate din perspectiva relației input-output sau 
dintr-o perspectivă teleologică. În prima alternativă descriem, partiţionăm, specificăm 
raporturile dintre o topologie dată a intrărilor şi topologia rezultată a ieşirilor, în 
condiţiile desfăşurării unor anumite mecanisme interne din cadrul “cutiei negre”. În a 
doua alternativă, considerăm intrările şi ieşirile sistemului nu atât din punctul de vedere 
al relaţiilor dintre topologia “stimulilor” şi “răspunsurilor”, cât din cel al proceselor 
direcționate de realizarea unui scop, adică al transformărilor produse în sistem pentru a 
se ajunge la o anumită performanţă. 

A caracteriza un sistem înseamnă a avea în vedere următoarele: 

a) identificarea obiectelor, adică a relaţiilor din cadrul sistemului ; 

b) observarea sau măsurarea valorilor (cantitative sau calitative) specifice 
atributelor obiectului; 

c) considerarea valorilor din perspectiva unei referințe spaţiale şi temporale 
date; 

d) specificarea activității sau comportamentului sistemului, constând în 
dimensionarea valorilor în funcţie de timp şi includerea lor într-o matrice sintetică; 

e) organizarea sistemului, adică ansamblul de proprietăţi care sunt specifice 
comportamentului dat al acestuia; 

f) structura sistemului, adică acel aspect al organizării care rămâne constant 
sau permanent în timp şi care formează baza comportamentului (relativ) permanent 
al sistemului; 

g) partiţionarea comportamentului integral al sistemului în activități mai 
simple, ceea ce conduce la identificarea de subsisteme ale sistemului total, fiecare din 
acestea urmând a fi caracterizate pe baza punctelor precedente; 

h) starea unui sistem este determinată prin analiza valorilor (cantitative sau 
calitative) specifice caracteristicilor unui sistem la un moment dat. A considera 
schimbarea valorilor de la un moment la altul înseamnă a identifica tranziția de la o 
stare la alta a sistemului. Mulțimea completă a stărilor şi a tranziţiilor de la o stare la 
alta relevă programul sistemului. 

Din punct de vedere metodologie, sistemul social considerat este caracterizat 
mai întâi la nivel verbal. Aceasta implică: opţiunea pentru un punct de vedere 
relațional sau teleologic în definirea sistemului; utilizarea unor concepte din teoria 
sistemelor generale şi din domeniul sociologic de referință; caracterizarea verbală a 
sistemului numai pe baza trăsăturilor sale sistemice. Următoarea etapă constă în 
construcţia unei diagrame care să ilustreze interrelaţiile dintre subsisteme sau dintre 
mulțimea intrărilor şi mulţimea ieşirilor. Diagramei îi sunt asociate propoziţiile 
descriptive fundamentale, formulate în termenii conceptelor sistemice şi sociologice. 
După aceasta se trece la stabilirea corespondenţelor dintre sistemul particular 
considerat şi sistemul general din teoria sistemelor generale luată ca referinţă. Altfel 
spus, prin analogie se precizează izomorfismele dintre modelul sistemului general şi 
sistemul particular pe care ne-am propus să-l analizăm. Cu aceasta ajungem la nivelul 
formalizat de analiză a sistemului particular considerat (Sı) prin specificarea 
raporturilor sale izomorfice cu sistemul general de referință (S2), Schema din fig. 2.4 
este menita să ilustreze unul din procedee”?. 

Corespondenţe 
între 
intrări Tı 


Corespondenţe 
Intre 


ieşiri 


Fig. 2.4 Corespondenţe izomorfice între un sistem particular (S4) şi un un sistem general (S») la 
nivelul comportamentului acestora 


Sistemul general S, constituie un model pentru sistemul particular Sı dacă: 


1) Ti:x>x (1<i<m; 1<j<n) precizează corespondenţele dintre variabilele input ale lui S4 şi S3 
XX, şi dintre valorile lor; 


2) T-:YOY'e(lsks<ses<q; 1<e< r) precizează corespondențele dintre variabilele output ale lui S4 
Yk>Y'e şi S2 şi dintre valorile lor. 


3) S, produce ieşiri similare cu cele ale lui S4 pentru fiecare intrare (sau secvenţă de intrări) atunci 
când sunt considerate din punctul de vedere al corespondenţelor T; şi T3. 


Pentru desfăşurarea acestui procedeu: a) definim sistemul particular Są prin 
însuşirile care stau la baza stabilirii analogiilor; b) definim sistemul general prin acele 
caracteristici care ne conduc la izomorfisme; c) precizăm mulţimea de homomorfisme 
prin transformarea T la componentele lui S. la cele ale lui Sp, astfel că prin această 
transformare rezultă izomorfismele dintre trăsăturile lui Są şi S», Atingând nivelul 
formalizat specific sistemului general S2, putem caracteriza sistemul particular Sı prin 
caracteristicile sale sistemice de bază, adică în mod independent de unele semnificaţii 
accidentale, dar nu şi de semnificaţiile sale esenţiale, care ţin de conţinutul său 
particular. 

Etapele specificate mai înainte pot fi prezentate şi schematic (vezi fig. 2.5). 

Rezultatele cercetării astfel desfăşurate sunt relevante pentru teoria sistemelor 
generale, în măsura în care oferă. noi informaţii privind subclasele incluse în acelaşi 
model general homomorfic, ca şi pentru sociologie, întrucât utilizăm informaţii dintr-o 
teorie mai dezvoltată pentru a caracteriza sistemele sociale. 

Consideraţiile sistemice s-au dezvoltat în sociologie în diferite forme. O primă 
formă de analiză s-a concentrat, aşa cum am spus, asupra sistemului social total. Totuşi, 
rezultatele obținute la acest nivel sunt mai puţin relevante pentru metodologia propriu- 
zisă a analizei sistemice, aşa cum aceasta s-a conturat în teoria sistemelor generale. In 
principiu, se poate spune că nici un sociolog, clasic sau modern, nu a ignorat efectele 
totalității sociale asupra componentelor sale. Diferenţieri apar numai în privinţa 
gradului de accentuare sau de luare în considerare a acestor efecte. De aceea se poate 
spune că la acest nivel nu se poate vorbi de o originalitate specifică a abordării 
sistemice. Apoi, este prematur să spunem că la nivelul actual de dezvoltare a teoriei 
sistemelor generale poate fi manipulat un număr aşa de mare de variabile pentru a 
ajunge la o caracterizare integrală şi adecvată a stărilor au comportamentelor specifice 
sistemului social total, a acţiunilor si re-acţiunilor desfăşurate în cadrul său, a 
autoreglajelor sociale generate etc. 

Metodologia analizei sistemice a fost aplicată cu precădere în caracterizarea 
unor componente ale socialului, cum ar fi sistemul şcolar, economic, tehnic etc. 
Domeniul aplicativ cel mai intens frecventat a fost cel al organizaţiilor sociale, adică al 
sistemelor instituţionalizate de desfăşurare a diverselor activități umane (educative, 
productive, culturale etc.)”. Omniprezenta organizaţiilor a orientat cercetarea 
sociologică spre analiza componentelor şi proceselor sociale din cadrul lor dintr-o 
perspectivă globală şi sistemică. De exemplu, o organizaţie de tip industrial poate fi 
caracterizată sistemic din punctul de vedere al activităţilor tehnice şi umane din 
cadrul său; o organizaţie şcolară îşi relevă trăsăturile prin corespondenţele dintre: 
fluxurile umane de intrare şi ieşire; fluxurile de cunoaştere (disciplinele şcolare) ale 
intrării şi capacităţile sau abilităţile formate într-o perioadă dată de şcolarizare ca 
fluxuri ale ieşirii etc. Într-o abordare sistemică a organizaţiei industriale: a) 
participanţii nu sunt recunoscuţi ca atare, funcţionarea organizaţiei este descrisă 
prin modele simulatorii sau prin ecuaţii adecvate, fără a se avea în vedere implicarea 
elementului uman; b) obiectivul de bază al analizei este identificarea stării de 
echilibru funcţional definit prin raportare la un criteriu de optimalitate; c) relaţia de 
bază se stabileşte între mulţimea input şi mulţimea output, procesualitatea fiind 
inferată pe baza analizei acestei relaţii şi nu a ei ca procesualitate; d) problema 
echilibrului, odată formalizată, este comparată cu una similară din teoria sistemelor 
generale sau este formulată în termenii acestei teorii, fiind derivate concluzii prin 
analogie. Dacă vom avea în vedere o organizaţie şcolară, ne va interesa mai puţin 
sau chiar deloc procesualitatea pedagogică a educaţiei dirijate şcolar şi ne vom 
concentra asupra corespondenţelor dintre fluxurile de intrare şi cele de ieşire din 
punctul de vedere al unui criteriu de optimalitate (de exemplu, profesionalizarea 
şcolară a forţei de muncă). Şcoala apare ca o organizaţie de “prelucrare umană”, 
inferând asupra procedeelor de “prelucrare” fără însă a le studia în mod nemijlocit. 
Analiza sistemică a organizaţiilor sociale rezultă oricum ca fiind ilustrativă pentru 
aplicarea acestei practici metodologice în sociologie. Dacă la nivel epistemologie o 
astfel de analiză promitea depăşirea atomismului empirist, realizările efective s-au 
dovedit limitate din mai multe puncte de vedere. 

1. Teoria sistemelor generale şi mai ales metodologia sa sunt încă insuficient 
elaborate pentru a permite modelarea fenomenelor sociale. De aceea aplicaţiile sale 


sunt deocamdată premature. Ar fi utilă în acest sens combinarea conceptelor 
sistemice cu cele tradiţional sociologice şi caracterizarea diferitelor sisteme sociale 
din ambele perspective, având în vedere mai ales acele sisteme generale care sunt 
mai bine elaborate. Totuşi, trebuie ținut seama de faptul că “oricât de mare ar fi 
tentaţia de a dori să obținem pe cale deductivă din proprietăţile generale ale 
sistemelor concluzii asupra comportamentului sistemelor particulare, ea este o linie 
de cercetare plină de riscuri şi erori pentru cercetătorii din domeniul ştiinţelor 
sociale”. Analiza de tip input-output presupune linearitatea relaţiilor şi serii 
temporale cvasistaționare; nu are valoare predictivă în privinţa schimbărilor atâta 
timp cât vizează mai ales stările de echilibru homeostatic; agentul uman particular 
este eliminat din analiză. Deocamdată încă nu dispunem de modele sistemice ale 
comportamentului uman, ale relaţiilor sociale din cadrul organizaţiilor sau ale 
organizaţiilor în contextul social mai larg. 

2. Abordarea sistemică practicată în sociologie este mai mult de tip descriptiv; 
ea oferă posibilitatea integrării componentelor şi a relaţiilor dintre ele într-un sistem 
integral. Ca instrument descriptiv este indiscutabil utilă şi dezirabilă. Ca instrument 
analitic conduce doar la predicții privind stările de echilibru şi structurile invariante, 
fără a da posibilitatea elaborării de predicții privind schimbarea şi sensurile schimbării. 

3. Conceptele utilizate în analiza sistemică tind către sensuri precise şi univoce, 
în timp ce conceptele sociologice sunt încă vagi. Dezvoltarea unei teorii sistemice care 
să incorporeze logica specifică pentru conceptele vagi” va crea probabil mai multe 
posibilități de aplicare a analizei sistemice în sociologie. Această aplicare este 
condiționată în acelaşi timp de pregătirea matematică adecvată a sociologilor şi de 
utilizarea extensivă a metodelor de simulare în sociologie. 

4. Există un relativism considerabil al definirii sistemelor şi subsistemelor. în 
funcţie de referinţa aleasă, ceea ce pentru cineva apare ca sistem într-o altă analiză 
devine subsistem sau suprasistem. Relativitatea atrage adesea dezbateri asupra 
criteriilor de distingere şi mai puţin asupra gradului de profunzime a analizei propuse. 

Teoria sistemelor generale este considerată: teorie formală (Mesarovic, 
Wymore), metodologie (Ashby, Klir) , mod de gîndire (Bertalanffy, Churchman), 
metalimbaj etc. Fiecare din aceste perspective îşi are “adevărul” său şi căi proprii de 
dezvoltare. În sociologie s-a urmărit ca teoria sistemelor generale să fie aplicată 
urmând calea specificată mai înainte, fără a ajunge încă la realizări aprofundate. 
Analiza sistemică a permis mai mult în mod implicit depăşirea practicilor empirice 
limitative a stimulat considerarea totalităţii sociale în locul fragmentarismului atomist, 
şi acesta este un câştig metodologic indiscutabil. Ca metodologie de analiză însă a 
rămas mai mult în domeniul dezirabilului decât al realizărilor propriu-zise. Singurele 
aplicaţii consistente sunt de tip descriptiv şi nu analitic. Demersurile practicilor 
metodologice “obiective” de tip-pozitivist, operaţionalist, empirist, structuralist sau 
sistemic s-au consacrat în teorii sau/şi în metodologii sociologice. în opoziţie cu 
acestea s-au constituit practicile metodologice interpretative, iniţiate în sociologie mai 
întâi de Max Weber prin aşa-zisa “sociologie comprehensivă” şi dezvoltate sau extinse 
apoi în forma metodologiei interacţionismului simbolic, a fenomenologiei şi 
etnometodologiei. 


2.3 Practici metodologice interpretative 


Metodologia interpretativă a urmărit încă de la început să evidenţieze 

specificul ireductibil al ştiinţei sociale, independenţa sa față de ştiinţele naturii, 
caracteristicile elaborărilor teoretice despre societate. Iniţiatorul acestei metodologii 
este Max Weber, sub influenţa filosofiei neokantiene promovate, între alţii, de 
Dilthey, Rickert şi Windelband. Aceştia urmăreau să întemeieze filosofic cunoaşterea 
din Geisteswissenschaften în aşa fel încît să-i confere o validitate comparabilă cu cea 
din Naturwissenschaften. Elaborarea unei filosofii critice a ştiinţelor sociale care să 
aibă aceeaşi valoare pe care o avea cea kantiană din Critica rațiunii pure pentru 
ştiinţele naturii era unul din scopurile neokantianismului dilteyan. Nu înseamnă însă 
că Max Weber, sub influenţa neokantianismului, ar fi încercat să fundamenteze 
filosofic sociologia. Intenţia sa a constat în elaborarea unei ştiinţe sociale care să aibă 
o consistență logică asemănătoare cu a ştiinţelor naturii şi a unei metodologii 
specifice de investigare ireductibilă la cea pozitivistă. Ca atare, ni se propune o nouă 
înțelegere a sociologiei, care se vrea interpretativă şi nu normativă'&, precum şi o 
metodologie adecvată noului demers teoretic. Să o prezentăm, deci, în suficiente 
detalii, pentru ca pe această bază să statuăm principiile generale ale practicii 
metodologice interpretative. 


“Sociologia interpretativă” a lui Max Weber 


Pentru Max Weber “sociologia (în sensul în care este utilizat aici acest cuvânt 
foarte ambiguu) este o ştiinţă care urmăreşte înţelegerea interpretativă a acţiunii 
sociale, pentru ca prin aceasta să ajungă la explicarea cauzală a cursului şi efectelor 
sale”'%. Conceptele centrale ale acestei sociologii sunt acţiunea socială şi înţelegerea 
interpretativă. Acţiunea se referă la acel comportament uman care include semnificaţii 
subiective investite de către individul singular. Acţiunea este socială în măsura în care 
semnificaţia subiectiva investită de unul sau mai mulţi “actori” individuali este 
elaborată în funcţie de comportamentul celorlalți şi este orientată relațional. 
Semnificaţia unei acţiuni poate fi analizată în două feluri, excluzând sensul metafizic al 
unei semnificaţii obiective “corecte” sau “adevărate” atribuite din afară, adică 
nederivată din acţiunea însăşi. După Weber, “termenul se poate referi mai întâi la 
semnificaţia efectiv existentă într-un caz concret dat al unui actor particular sau la 
semnificaţia medie sau aproximativă atribuibilă unei pluralităţi date de actori; sau, în al 
doilea rând, la un tip pur, conceput teoretic, de semnificaţie subiectivă atribuită unuia 
sau mai multor actori implicaţi într-un tip de acţiune”. Mare parte din acţiunile umane 
se derulează ca şi când ar fi semiconştiente sau inconștiente de sensurile care le animă, 
(acțiunea pur raţională este un caz-limită, mai degrabă construit teoretic decât existent 
real.) Aceasta nu împiedică însă sociologia să-şi formuleze conceptele clasificând 
semnificaţiile considerate ca posibile. Sociologul reconstruieşte sensul care orientează 
acțiunea actorului individual în raporturile acestuia cu altul prin elaborarea tipurilor 
ideale de acţiuni raţionale. Acestea nu sunt ipoteze, ci oferă indicaţii privind construcția 
ipotezelor, nu descriu realitatea, ci oferă mijloace expresive precise pentru aceasta. 
Tipul ideal este un construct mental, o “utopie”, pentru că nu există ca atare în 
realitate. Este un “construct analitic” care are atributul de “ideal” numai în sens strict 
logic (nu evaluativ), fiind obiectiv posibil şi adecvat din punct de vedere nomologic. În 
structura sa logică, tipul ideal se bazează pe concepte generice, în măsura în care are 
un conținut flexibil şi clasifică diversitatea manifestărilor empirice. 

Formularea tipurilor ideale nu este un scop în sine, atâta vreme cât utilitatea lor 
este apreciată prin referință la o problemă concretă sau la un domeniu de probleme. 
Scopul construirii lor este de a facilita analiza problemelor empirice. Un tip ideal este 

creat prin analiza empirică a problemelor concrete, adică nu rezultă dintr-o combinare 
conceptuală pură, detaşată de real. Totodată, el oferă posibilitatea de creştere a 
preciziei analizei empirice. Tipul ideal este opus conceptului descriptiv, care pur şi 
simplu însumează caracteristicile comune ale unei grupări de fenomene empirice. Un 
“tip ideal este format prin accentuarea unilaterală a unuia sau mai multor puncte de 
vedere şi prin sinteza fenomenelor individuale concrete, difuze, discrete, mai mult sau 
mai puţin prezente şi uneori absente, care sînt ordonate în conformitate cu acele 
puncte de vedere unilateral accentuate intr-un construct analitic unificat”. Conceptul 
descriptiv rezultă din “sinteza abstractă a acelor trăsături care sunt comune 
numeroaselor fenomene concrete”. Un concept descriptiv poate fi transformat în tip 
ideal prin abstractizarea şi recombinarea anumitor elemente, ceea ce echivalează cu 
trecerea de la clasificarea descriptivă a fenomenelor la analiza lor teoretică şi 
explicativă: Construcţia tipurilor ideale coincide şi cu un proces de selecţie a unor 
manifestări (ale acţiunilor şi semnificaţiilor), din diversitatea reală a acestora, în 
vederea accentuării lor şi a unei raționalizări utopice (în forma idealului tipic). adică 
mai mult sau mai puţin depărtate de realitatea socială trăită. In acest proces un rol 
important este jucat de interpretarea sau înţelegerea raţională a acțiunilor saturate de 
semnificație. Inţelegerea poate fi de două feluri. In prima alternativă ia forma 
înţelegerii observaţionale directe a semnificației subiective a unei acțiuni date, inclusiv 
a rostirilor verbale. Prin observaţie directă se poate înţelege fie o propoziţie de forma 
2 X 2 = 4 (“înţelegere raţională directă a ideilor”), fie izbucnirile de mânie (de 
exemplu) manifestate prin expresivitatea facială, exclamaţii etc. (“înţelegerea 
observaţională directă a reacţiilor emoţionale iraționale”). În a doua alternativă 
înțelegerea este de tip explicativ, de data aceasta vizând motivele acţiunilor 
(“înţelegerea raţională a motivaţiei”) prin plasarea actelor singulare în contexte 
inteligibile şi mai cuprinzătoare de semnificare. O astfel de înţelegere, rațională, a 
motivaţiei, poate fi considerată ca o explicaţie a acţiunii intenţionale. 

Construcţia teoretică în sociologie debutează, deci, cu înțelegerea 
(interpretarea) subiectivă, bazată pe observarea directă a semnificațiilor implicate în 
situaţii sociale. La acest nivel ajungem la ipoteze plauzibile despre acţiunile raționale 
intenţionale, adică orientate de scopuri, în măsura în care sunt rezolvate două 
probleme. Prima constă în înţelegerea complexelor şi/sau a contextelor de semnificare 
în care este implicat un curs dat al acțiunii intenţionate, acestea putându-se referi la: 
a) semnificaţia efectiv intenţională pentru o acţiune individuală concretă; b) media 
aproximată a semnificaţiilor intenţionate investite de un grup sau o masă de actori 
individuali; c) semnificaţia ştiinţific formulată şi ataşată tipurilor ideale. A doua 
problemă se referă la claritatea, distincţia şi certitudinea interpretării propuse. Pentru 
rezolvarea acesteia, sociologul observator trebuie să fie conştient de propria sa 
poziţie, de semnificaţiile pe care el însuşi le investeşte în acţiune, de natura diferită sau 
contradictorie a modurilor de implicare a actorilor într-o situaţie socială dată. Se 
realizează prin observare şi introspecţie. Totodată este necesară verificarea 
interpretării subiective propuse prin compararea sa cu demersul concret al 
evenimentelor la care se referă, ceea ce solicită fie experimentarea reală, fie 
experimentarea imaginară, care constă în aproximarea probabilistică mentală a 
demersurilor acţionale. 

Al doilea nivel al construcţiei teoretice constă în elaborarea explicaţiilor cauzale. 
Interpretarea unei succesiuni de evenimente va fi considerată cauzală atunci când, 
pornind de la generalizările stabilite prin experienţă, putem anticipa cu probabilitate 
că respectiva succesiune se va produce în acelaşi fel în condiţiile concrete date. 

Aceasta înseamnă a opera cu termenii probabilității statistice şi a considera erorile 
tipice implicate. Ca atare, “explicaţia cauzală depinde de capacitatea de a determina că 
există o probabilitate prin care, în cazul ideal rar, poate fi numeric stabilit, că un 
eveniment observabil dat (vizibil sau subiectiv) va fi urmat sau însoţit de un alt 
eveniment”&?. Pe această cale stabilim “uniformităţi statistice” sau “generalizări 
sociologice”, care trebuie înțelese ca “tipuri interpretabile de acțiune”, adică 
manifestări ale “semnificației subiective interpretabile specifice unui curs al acţiunii 
sociale”. Deşi admite existenţa unei statistici sociologice, Max Weber o consideră ca 
fiind validă şi adecvată numai atunci când se referă la fenomene saturate de 
semnificații subiective şi interpretabile, fiind deci obiect al înţelegerii subiective. 
Fenomenele care nu pot fi incluse în această categorie trebuie tratate printr-o altă 
metodă şi considerate ca stimuli, condiţii etc., adică exterioare sociologiei comprehensive, 
care vizează acţiunile intenționale şi subiective ale actorului individual. Ceea ce este specific 
pentru abordarea (explicația) sociologică şi o diferenţiază de abordarea ştiinţifică a 
fenomenelor naturii rezidă tocmai în înțelegerea subiectivă a acţiunii individuale, pentru a 
ajunge la formularea de tipuri ideale şi uniformităţi generalizate ale proceselor empirice. 

Consideraţiile sociologice weberiene mai sus menţionate, fără a fi exhaustive, sunt, 
totuşi, suficiente pentru precizarea principiilor practicii metodologice interpretative. Să 
încercăm acum să le prezentăm într-o formă sistematizată şi deschizătoare de perspective 
pentru dezvoltările sale ulterioare. 

1. Metodologia cercetării fenomenelor sociale este diferită de cea practicată în 
ştiintele naturii. Max Weber subliniază în mod clar că “În ştiinţele sociale ne preocupăm de 
fenomene mentale a căror «întelegere» empatică este în mod natural o sarcină de un tip 
specific, diferit de cele pe care schemele științelor naturale exacte în general pot şi caută să 
le rezolve”. Sociologia este menită să facă inteligibilă în mod obiectiv baza subiectivă a 
fenomenelor sociale prin interpretare şi înțelegere sau printr-o înţelegere interpretativă a 
semnificaţiilor acţiunilor sociale. Pentru aceasta sociologul poate face uz, mai întâi, de 
empatia sau intuiţia sa, adică de capacitatea sa de a se transpune în rolul actorului social, 
întrucât cineva “nu trebuie neapărat să fi fost Cezar pentru a-l înțelege pe Cezar”. intuiţia 
empatică nu este însă singura cale de înțelegere, căci sociologia interpretativă trebuie să se 
bazeze, fie şi în al doilea rând, pe tehnici de interpretare a semnificaţiilor care să fie 
aplicabile in situaţii diversificate şi verificabile prin canoanele cunoscute ale cercetării 
ştiinţifice. Ca atare, Weber distinge: a) înțelegerea raţională a relațiilor logice de tipul 
teoremelor matematice, al propoziţiilor de genul 2 X 2 = 4 sau al oricărei succesiuni logice 
de argumentare; b) înțelegerea prin empatie, care solicită din partea observatorului 
sentimente de tip emoţional-simpatetic, pentru a ajunge la surprinderea inteligibilităţii 
subiective a unei acţiuni desfăşurate Într-un context emotiv. Pe lângă acestea, în cercetare 
trebuie să avem în vedere factorii (obiectele sau evenimentele exterioare acțiunii umane şi 
care pot fi de natură climatică, geografică şi biologică) ce influențează activitatea umană în 
calitatea lor de condiţii, fără a avea o semnificaţie subiectivă sau vreo legătură cu vreun 
scop uman. Numai relaţia cu scopul acţiunii conferă unui eveniment semnificaţie şi devine 
astfel component al acțiunii. Deocamdată însă ne aflăm la nivelul descriptiv al analizei 
ştiinţifice a acţiunii umane, care se realizează prin înţelegere directă, adică prin 
observarea nemijlocită a acţiunilor raționale sau emotive. Al doilea nivel al analizei ia 
forma înţelegerii explicative (erklărendes Verstehen), care se poate realiza prin: a) 
formularea tipurilor ideale; b) elucidarea motivaţiei care se interpune între activitatea 
observată şi semnificaţia sa pentru “actor”; c) identificarea cauzelor care generează 
un anumit curs al acțiunii, prin observarea diversităţii potenţiale a motivelor. 
înțelegerea explicativă. se finalizează în generalizări empirice care relaționează semni- 

ficația subiectivă a unei acţiuni cu consecinţele determinabile. O generalizare 
empirică este adecvată în 'măsura în care corespunde semnificației reale investite de 
actorii sociali într-o acțiune dată. Ea are atribute statistice sau de probabilitate 
statistică. Totuşi, “generalizări sociologice sunt numai acele regularităţi statistice care 
corespund unei semnificaţii comune interpretabile a unui curs al acţiunii sociale şi 
care constituie tipuri interpretabile de acțiune”*€. Metodele de investigare sociologică 
sunt: introspecţia (în forma intuiţiei empatice) observaţia, experimentul (real sau 
imaginar), iar în prelucrarea datelor intervine statistica şi calculul probabilităților. 

Dacă acesta este demersul metodologie general al sociologiei weberiene, 
problema următoare este de a stabili raporturile sale cu metodologia cercetării din 
ştiinţele naturii si din psihologie. Demersul interpretativ de cercetare are conotaţii 
psihologice evidente, dar nu poate fi caracterizat prin reducționism psihologic sau 
prin psihologism. între sociologie şi psihologie există o comunicare interdisciplinară. 
firească. Rezultatele lor teoretice sunt reciproc relevante. Weber menţionează că în 
tipul de cercetare pe care-l propune nu se începe cu “analiza calităţilor psihologice, 
deplasându-se apoi spre analiza instituţiilor sociale, ci, din contră, pătrunderea 
precondiţiilor şi consecinţelor psihologice ale instituţiilor presupune o cunoaştere 
precisă a ultimelor şi analiza ştiinţifică a structurii lor”. Ca atare, “nu vom deduce 
instituţiile din legile psihologice sau nu le vom explica prin fenomenele psihologice 
elementare”. După Weber, sociologia sprijină mai mult psihologia decât invers, 
întrucât explicarea vieţii psihice umane se bazează pe cunoaşterea factorilor sociali şi 
culturali modelatori. 

Totuşi, este de remarcat că metodologia interpretativă folosită în sociologie se 
aproprie în mod considerabil de procedeele cercetării psihologice, mai ales de cele 
provenite din psihologia socială. Dacă avem în. vedere interacţionismul simbolic al lui 
G. H. Mead, atunci este mai degrabă dificil să stabilim vreo linie precisă de demarcaţie 
între psihologia socială şi sociologie, atâta vreme cât Mead se preocupă de geneza 
psihosocială a “sinelui” şi de implicarea sa în contexte sociale supraordonate. În 
definitiv însă de ce trebuie să acordăm atâta atenţie diferenţierilor academice dintre 
ştiinţele sociale (în cazul nostru dintre psihologie şi sociologie)? Într-o măsură sau alta, 
fluxurile cunoaşterii sociale vor transcende întotdeauna granițele academice dintre 
discipline. Se poate spune că accentuarea naturii subiective a acțiunilor sociale apropie 
mai mult sociologia de psihologie, tot aşa cum accentuarea naturii obiective a 
fenomenelor psihice a apropiat mai mult psihologia de sociologie şi pe ambele de 
ştiinţele naturii. 

După Max Weber, înţelegerea şi interpretarea semnificaţiilo” subiective ale 
acțiunilor umane nu îndepărtează sociologia de un statut autentic ştiinţific, ci îi conferă 
specificitate prin utilizarea unei metodologii distincte. Sociologia nu este numai o 
ştiinţă “ideografică”, ci şi una “nomotetică” (în termeni neokantieni), nu se preocupă 
numai de acțiunile sau evenimentele individuale, ci şi de cauze sau regularităţi 
universale de tipul legilor. Totul este să nu se facă din căutarea legilor un scop în sine, 
atât timp cât ele sunt mijloace pentru facilitarea analizei fenomenelor particulare. Şi în 
ştiinţele naturii operăm cu înţelegerea (Verstehen ), dar aceasta este mediată de 
concepte şi propoziţii. Înțelegerea sociologică este şi trebuie să fie directă, imediată, 
pentru că acţiunii umane îi este proprie inteligibilitatea intrinsecă, care depinde de 
faptul că omul este înzestrat cu conştiinţă si cu capacităţi de transpătrundere. În 
consecință, apropierea sociologiei de ştiinţele naturii nu se face prin împrumuturi sau 
trasferuri metodologice specifice, care să conducă la generalizări sau explicații sociale 
logice similare cu cele din ştiinţele naturii. Ca şi ştiinţele naturii, sociologia tinde să 

formuleze legi sau generaliuări empirice. Căile sunt însă diferite. De exemplu, studiul 
birocraţiei sau raţionalităţii sociale, al capitalismului sau al religiei protestante nu se 
realizează pentru a ajunge neapărat la subsumarea acestora sau a aspectelor ce le 
sunt caracteristice unor principii generale de tip legic. Sesizarea unicităţii lor face ca 
aceste evenimente să devină semnificative pentru actorii sociali. 

2. Al doilea principiu al metodologiei interpretative weberiene se referă la 
analiza specificității sau a unicității evenimentelor sociale, a semnificaţiilor lor unice 
şi subiective din punctul de vedere al actorului social. “Sociologia interpretativă 
consideră individul (Eeinzelindividuum) şi acţiunea sa ca unitatea de bază, ca « 
atomul) său dacă poate fi-permisă o astfel de comparaţie discutabilă. În această 
abordare, individul este totodată limita extremă si cursul unic al unei conduite 
saturate de semnificaţie. În general, pentru sociologie, astfel de concepte cum ar fi « 
statul », « asociatia » , « feudalismul» şi altele de acelaşi fel desemnează anumite 
categorii ale interacțiunii umane. Ca atare, este sarcina sociologiei să reducă aceste 
concepte la acţiunea « interpretabilă», adică fără excepţie la acţiunile persoanelor 
individuale participante”. Din acest punct de vedere, singura cale de analiză a 
fenomenelor sociale constă în înţelegerea acţiunilor individuale orientate către sine 
sau către alții şi direcționate de scopuri. Explicaţiile care utilizează concepte globale, 
sau care se referă la grupări umane mai largi, pe care le consideră “colectivităţi”, 
sunt lipsite de sens în ştiinţele sociale dacă nu se concentrează asupra individului si 
interacțiunilor dintre indivizi. In felul acesta, Max Weber a formulat principiul 
“individualismului metodologic”, care este esențialmente specific practicii 
metodologice interpretative şi care se opune „holismului metodologic” practicat de 
analiza structurală sau sistemică, în general de practica metodologică “obiectivă”. 
Generalizarea empirică este validă în măsura în care dispune de semnificație 
individuală într-un dublu sens: pe de o parte, se fundamentează pe înțelegerea 
semnificațiilor subiective ale acțiunilor individuale sau ale interacțiunilor individuale, 
iar pe de altă parte îşi conservă semnificațiile sale pentru actorul individual chiar 
dacă este formulată în termeni generali. Generalizările teoretice stabilite prin 
practica metodologică “obiectivă” derivă cu precădere din analiza totalității sociale, 
iar formularea lor este scopul investigaţiei, nu mijlocul înțelegerii subiective. De 
aceea actorul individual nu se recunoaşte în generalizările teoretice realizate prin 
investigarea colectivităților cărora le aparține. Rezultatele teoretice ale practicii 
metodologice interpretative trebuie să fie astfel formulate, încât să ofere căi de 
înţelegere a contextului social de referință subiectivă, să ofere actorului individual 
posibilitatea regăsirii sale în lumea teoretică (secundară) şi în cea reală (primară). 
Ştiinţa socială se referă, deci, la lumea lui “este”, nu la cea a lui “trebuie”, ea 
formulează judecăţi factuale, nu normative. Cu aceasta am ajuns la un alt principiu al 
practicii metodologice interpretative. 

3. Problema se referă la măsura în care cercetarea sociologică poate atinge 
gradul de obiectivitate specific oricărei cunoaşteri ştiinţifice, atât timp cît se 
concentrează asupra subiectivității semnificaţiilor vehiculate social. Max Weber 
porneşte de la premisa existenţei unei discontinuități între enunţurile factuale sau 
analitice, care se referă la ceea ce “este”, şi enunţurile normative, care vizează ceea ce 
“trebuie să fie”. Din punctul său de vedere, influenţat de filosofia neokantiană, o 
disciplină empirică nu poate formula în mod ştiinţific idealuri despre ceea ce “trebuie să 
fie”. Aceasta nu echivalează însă cu eliminarea integrală a judecăților de valoare din 
domeniul dezbaterii ştiinţifice. Ştiinţa se concentrează asupra identificării mijloacelor 
adecvate de realizare a unor scopuri, fără a emite judecăţi de valoare asupra naturii 

scopurilor urmărite. Cercetătorul urmează, deci, să adopte o poziţie “obiectivă”, iar 
profesorul de sociologie una de “neutralitate etică”% față de valorile existente. Aceasta 
ar echivala cu eliminarea de către cercetător a propriilor valori din domeniul ştiinţific de 
referință. Admițând existenţa valorilor proprii cercetătorului, caracterul mai mult sau 
mai puţin explicit al poziţiei sale ideologice, imposibilitatea de a face abstracţie de 
universul valoric şi ideologic în care funcționează, Max Weber susține necesitatea 
conştientizării de către cercetător, a acestora în aşa fel încât să nu-l conducă la concluzii 
predeterminate care să afecteze obiectivitatea concluziilor sale. Valorile ideologice 
înseşi ar putea fi studiate conform unei etici a responsabilităţii, care implică ceea ce 
Weber a numit “paradoxul consecinţelor”, în sensul că uneori consecinţele unei acțiuni 
individuale pot fi diferite sau chiar contradictorii cu intenţiile statuate în formula 
scopului. Cercetătorul poate oferi perspective privind consecinţele probabile ale 
alegerii unei căi sau alteia de acțiune intr-un context valoric dat dar se referă mai ales la 
mijloacele acţiunii şi nu atât la scopurile acesteia. Problemele ştiinţei sociale sunt derivate 
din universul valorilor culturale, dar ele nu pot fi rezolvate decât cu ajutorul mijloacelor 
tehnice, care conferă obiectivitate propoziţiilor teoretice. Altfel spus, “problemele 
disciplinelor empirice trebuie să fie, desigur, rezolvate « neevaluativ». Ele nu sunt 
probleme ale evaluării. Dar problemele ştiinţelor sociale sunt selectate în funcţie de 
relevanța valorică a fenomenelor studiate în investigația empirică, niciuna din 
evaluările practice nu sunt legitimate prin acest fapt strict logic”. 

Obiectivitatea propoziţiilor teoretice derivă din utilizarea tehnicilor ştiinţifice de 
analiză sociologică bazate pe principiul separării mijloacelor de scopuri şi a judecăților 
valorice de judecăţile factuale. Cercetătorul adoptă poziția “neutralității etice” în sensul 
prezentării de enunţuri factuale. conştient fiind de universul valoric la care aderă, 
Indiscutabil că Weber prezintă o poziţie nuanţată asupra obiectivităţii cercetării 
sociologice, care îşi păstrează actualitatea. Numai că în chiar această poziţie este 
implicat un grad considerabil de ambiguitate, care explică invocarea sa de către 
abordarea pozitivistă a fenomenelor sau acţiunilor sociale. în numele asigurării 
obiectivității rezultatelor teoretice ale cercetărilor sociale, sociologul s-a considerat 
uneori neimplicat valoric, deşi analizele sale vizau o anumită constelație de valori ale 
societății de referință”!. Valorile pătrund, cum ar spune Mannheirn, în “structura 
categorială a gândirii” şi determină un curs determinat al interpretării sociale, al 
statuării propoziţiilor factuale. Conştientizarea însăşi a valorilor de referință se face din 
acelaşi cadru sau univers valoric, existând totodată o practică socială de valorizare 
socială a rezultatelor cercetării. Departajarea mijloacelor de scopuri sau a faptelor de 
valori se face într-un context dat, iar obiectivitatea este contextuală si relativă, atât 
istoric, cât şi referenţial. 

Caracterul paradoxal al principiului metodologie weberian al obiectivităţii 
cunoaşterii sociologice rezultă din formularea lui în contextul sociologiei interpretative, 
care s-a vrut diferită metodologie de sociologia normativă (de tip pozitivist). şi din 
practicarea lui efectivă, mai ales în contextul orientărilor metodologice obiective. Un 
caz sugestiv de transfer al principiilor dintr-o orientare metodologică în alta, menit să 
ilustreze permeabilitatea considerabilă a practicilor metodologice diferenţiate. 

3. Un alt principiu al metodologiei sociologice interpretative se referă la analiza 
acțiunilor individuale şi interacțiunilor sociale din punctul de vedere al 
semnificaţiilor lor subiective individuale sau interindividuale. În timp ce practica 
metodologică “obiectivă” a tins spre depăşirea abordării “atomiste” (mai ales 
prin analiza structurală şi sistemică), cea interpretativă consideră propoziţiile 
care includ termeni „holişti” ca lipsite de sens, insistând asupra desfăşurării de 

cercetări orientate atomist. Principiul individualismului metodologie se asociază 

astfel cu cel al orientării cercetării sociologice spre acţiunile individuale şi 

interacţiunile sociale considerate situaţional şi din punctul de vedere al 

semnificaţiilor subiective investite de actorii sociali. 
Astfel de principii ale metodologiei interpretative au fost reluate, dezvoltate, extinse, 
aprofundate, corectate, uneori chiar abandonate pentru a fi altfel reformulate, 
păstrându-şi însă în esenţă valoarea de referinţă. Important este că sunt congruente şi 
conferă totuşi unitate unor practici metodologice oarecum diferenţiate ce s-au 
dezvoltat parțial înainte de deceniul al şaselea”?, dar mai ales după această perioadă, 
în paralel şi chiar în contradicţie cu metodologia obiectivă. Avem în vedere 
interacționismul simbolic, etnometodologia şi fenomenologia sociologică. 

Relaţiile metodologiei weberiene cu fenomenologia sociologică dezvoltată de A. 
Schutz sunt directe, a doua considerându-se o continuatoare a “paradigmei 
interpretative”, într-o formă nouă, modelată de filosofia fenomenologică husserliană. 

Cu interacţionismul simbolic şi etnometodologia situaţia e diferită. La începutul 
secolului G. H. Mead a predat la Universitatea din Chicago cursul de psihologie socială, 
care a fost publicat ulterior de studenţii săi”. în 1938 H. Blumer utilizează pentru 
prima dată expresia “interacționism simbolic”? Pentru a caracteriza dezvoltările 
psihosociologice ce au avut ca referință concepţia lui Mead. Inițial însă 
interacționismul simbolic al lui G. H. Mead s-a conturat filosofic şi psihologic în relaţie 
cu filosofia pragmatistă şi cu psihologia lui W. James”, afirmându-se mai ales în cadrul 
psihologiei sociale. Metodologia interacţionismului simbolic ca şi cea a viziunii 
etnografice (autointitulată etnometodologie) au accentuat mai ales aspectele 
psihologice ale strategiilor interpretative de cercetare sociologică. Interferenţele lor cu 
punctul de vedere weberian nu rezultă probabil atât dintr-o influențare reciprocă, cât 
mai ales dintr-o convergenţă teoretică pe care, totuşi, nu o putem considera 
întâmplătoare din moment ce se raliază la aceleaşi principii referenţiale*€. 


Interacţionismul simbolic 


Interacționismul simbolic operează cu concepte cum ar fi: acțiune, 
interacţiune, situație socială, semnificaţii, simboluri, reguli, norme, rol social, 
preluare sau adoptare de rol (role-tak- ing). G. H. Mead studiază geneza sinelui (self) 
şi a conştiinţei de sine în contexte interacţionale ale căror produse sunt şi pe care, în 
acelaşi timp, le construiesc. Sinele se dezvoltă în activitate şi în procesul experienţei 
sociale. Structura mentală (mind ) este rezultatul procesului social de interacțiune 
sau de comunicare interacţională bazată pe vehicularea de semnificaţii şi de 
simboluri prin intermediul limbajului. Conduita umană este situaţională, în sensul că 
se realizează în primul rând prin definirea situaţiilor în care individul acţionează. 
După Mead, “individul se experimentează pe sine ca atare, nu în mod direct, ci 
numai indirect, din perspectiva particulară a altor membri individuali ai aceluiaşi 
grup social sau din perspectiva generalizată a grupului social ca întreg căruia îi 
aparține””. Omul acţionează față de sine şi față de alţii numai pe baza 
semnificaţiilor pe care le construieşte situațional şi le activează în interacțiuni. 
Semnificațiile se modifică situațional şi interacţional. După Mead, instituţiile sau 
organizaţiile, precum şi activităţile sau procesele sociale din cadrul lor şi raportate la 
“societatea umană organizată” sunt posibile “numai în măsura în care fiecare individ 
integrat în ele sau aparţinând acelei societăți poate prelua atitudinile generale ale 
tuturor celorlalţi indivizi față de aceste procese şi activități şi funcţționări 

instituţionale si față de totalitatea socială organizată a relaţiilor şi interacțiunilor 
experienţiale astfel constituite şi îşi poate direcționa în mod corespunzător propriul 
comportament”“E. Unitatea sinelui individual este conferită de comunitatea 
organizată sau de grupul social, care apar față de persoana individuală în forma 
„altului generalizat”. Experienţa interacţională din cadrul grupului social este 
interiorizată şi totodată construită, percepută şi rutinizată. Grupul oferă 
posibilitatea comunicării sinelui cu el însuşi şi cu ceilalți, prin vehicularea de simboluri 
semnificative care constituie “universul logic al discursului” sau “sistemul de simboluri 
universal semnificative”. Acest univers sau sistem de simboluri aparține grupurilor sau 
claselor sociale şi se constituie în procesul participării şi interacțiunii comunicative a 
persoanelor individuale. Acţiunea socială este rezultatul tranzacţiilor sau al 
schimburilor interacţionale de semnificaţie, în care individul se creează pe sine, 
construind şi manipulând simboluri. Din aceste tranzacţii sau schimburi rezultă moduri 
habituale de acțiune, obiceiuri, ritualuri şi rutini standardizate de reguli, adică instituţii 
sociale. 

Analiza propusă de Mead este, deci, mai întâi social-psihologică (geneza sinelui în 
calitatea sa de constructor şi vehiculator de semnificaţii sau simboluri), iar apoi 
sociologică (geneza instituţiilor şi specificarea capacităţii lor integratoare). Totuşi, un 
tip de analiză nu poate fi separată de cealaltă atât timp cât sinele se construieşte 
social, adică interacțional şi relațional, iar societatea este produsă de cooperarea 
persoanelor individuale. O astfel de poziţie metodologică reiese clar din contrastarea a 
ceea ce Mead numeşte teorii individualiste şi teorii sociale despre geneza sinelui şi a 
societății (sau dintre teoriile evoluționiste şi cele contractuale). Mead adoptă o 
perspectivă socială sau prioritar sociologică, sinele fiind un produs şi în acelaşi timp 
producând procesul social. Una din caracteristicile principale ale interacţionismului 
simbolic constă tocmai în afirmarea rolului creator al individului social în contextele 
sociale date. În timp ce practicile metodologice obiective se orientau către studiul 
genezei structurilor sau sistemelor, abstracţie făcând de implicarea individuală sau de 
participarea sinelui în producerea structurilor, metodologia interpretativă afirmă 
creativitatea simbolică individuală, geneza proceselor sociale prin acţiunile şi 
interacțiunile individuale. Structura apare astfel ca produs al implicării şi relaţionării 
individuala, iar analiza sociologică trebuie să se concentreze la acest nivel. In timp ce 
metodologia obiectivă de tip structuralist, de exemplu, postulează teoretic structura şi 
apoi o confruntă cu realitatea socială de referință, metodologia interacţionismului 
simbolic îşi propune să studieze geneza acţiunilor, interactiunilor şi situaţiilor sociale 
concepute ca schimburi sau tranzacţii simbolice de semnificaţii.O strategie de 
cercetare începe acolo unde cealaltă se opreşte. Ceea ce una postulează, cealaltă îşi 
propune să construiască”. 

Perspectiva teoretică deschisă de Mead a fost continuată de H. Blumer, E. 
Goffman, H. S. Becker, T. Shibutani, M. Kuhn, A. M. Rose etc.!%. Contribuțiile principale 
ale acestora au constat în: aplicarea conceptelor interacţioniste pentru studiul unor 
probleme empirice, sistematizarea schemelor conceptuale, dezvoltarea unei 
metodologii adecvate. H. Blumer statuează următoarele premise fundamentale ale 
interactionismului simbolic: 1. Fiinţele umane acționează față de lucruri pe baza 
semnificațiilor pe care lucrurile le au pentru ei. 2. Semnificația derivă din interacțiunea 
socială. 3. Semnificațiile sunt modificate de interpretările utilizate de persoane în 
situaţiile concrete” . 

Oamenii îşi orientează acțiunile către obiecte sau către diversele evenimente 
sociale în funcţie de modurile în care manipulează semnificaţii sau simboluri. În 

procesul manipulării de semnificaţii, pe baza acordului realizat prin schimburi reciproce 
şi negocieri, oamenii ajung la consensuri simbolice. Odată consensul realizat, conduita 
individuală sau colectivă se desfăşoară în forma obiceiurilor, tradiţiilor sau ritualurilor. 
La rândul lor, acestea pot fi schimbate, întrucât persoana umană dispune de capacităţi 
interpretative şi creatoare, adică este o ființă raţională, conştientă de sine şi 
generatoare de simboluri şi semnificaţii. Se poate, deci, distinge, pe de o parte, 
comportamentul uman organizat, orientat, dirijat rutinier, de reguli, tradiţii, obiceiuri, 
ritualuri şi, pe de altă parte, comportamentul interpretativ, activ, constructor de 
simboluri. 

Obiectele sau evenimentele sociale nu au semnificaţii intrinsece pentru că nu 
dispun de conştiinţă de sine. Semnificațiile lor sunt investite de oameni, adică aceştia le 
conferă caracteristici simbolice particulare în procesul interacțiunilor sociale. 
Tranzacţiile simbolice desfăşurate grupal ataşează obiectelor semnificaţii. 

Un tip generic de interacţiune este acţiunea convergentă sau comună, care se 
bazează pe şi rezultă din capacitatea persoanei individuale de a înțelege direcţia 
acţiunii altuia (altă persoană individuală sau “altul generalizat”) şi de a se transpune în 
perspectiva acestei direcţii. Interacțiunile pot fi generate în măsura în care în grup sau 
în comunitate există un consens simbolic care, la rândul său, constituie obiectul 
negocierilor sau tranzacţiilor simbolice. Atunci când simbolurile şi semnificaţiile sunt 
definite consensual, grupul dispune de stabilitate, iar acţiunile individuale converg în 
forma acţiunilor comune sau colective. în grup pot apărea şi stări de conflict sau 
contradicții, mai ales atunci când definițiile simbolurilor sau regulile stabilite prin 
negocieri sunt vagi, când grupul se confruntă cu o nouă perspectivă sau în grup a 
apărut o nouă persoană. Stabilitatea grupului sau a consensului simbolic este 
condiţionată şi de modul în care sinele se prezintă grupal, adică de formele de instituire 
în grup a persoanelor individuale. Există diferite tipuri individuale de sine răspunzând 
unei varietăți de reacţii şi solicitări sociale. Este necesar însă să existe o formă adecvată 
de manifestare relațională a sinelui, care să corespundă situatiei interactionale date. 

Sinele dispune de capacitatea de autoinstituire (self-lodging). Aceasta implică 
identificarea sinelui în raport cu el însuşi şi cu alţii. Instituirea sinelui se realizează prin 
asocierea individuală de semnificaţii sau simboluri (cum ar fi numele persoanelor, 
stilurile de vorbire, particularităţile vestimentare, gestica, mimica) şi prin prezentarea 
personală în grup în aşa fel încât să corespundă propriei identități şi aşteptărilor 
celorlalţi. Aceasta implică şi adoptare al unui rol (role-taking) care să corespundă 
aşteptărilor simbolice ale celorlalți față de rolul preluat. Interacțiunea este 
neproblematică în momentul în care se desfăşoară în conformitate cu modul de 
instituire a sinelui şi există compatibilitate între acesta şi modul de instituire a sinelui 
altuia. De aceea persoanele individuale se angajează în acele interacțiuni care 
corespund formei lor proprii de instituire a sinelui. În caz contrar, este necesară 
detalierea unui proces de negociere simbolică pentru a ajunge la stabilirea regulilor de 
interacţiune. Astfel de reguli pot fi de natură juridică, morală sau referitoare la 
“etichetă” adică la interacţiunea bazată pe politețea ocaziilor ceremonioase!%?. Astfel 
de reguli cunosc variaţii de la un strat social la altul sau de la ţară la țară, conferind 
relaţiilor sociale specificitate şi făcând problematică instituirea sinelui în interacțiuni 
care depăşesc graniţele consensului simbolic de apartenenţă. De aici rezultă şi analiza 
comparativă a comportamentelor simbolice, interacţionale si diversificate situațional, 
grupal, comunitar. 

Presupoziţiile teoretice cu implicaţii metodologice ale abordării interacţionalist- 
simbolice pot fi acum statuate cu suficientă claritate. 

1. Una din ele vizează modul de studiere a comportamentului. Există o formă 
“manifestă”, vizibilă, şi o formă ascunsă”, invizibilă, a comportamentului. Interacțiunea 
este deschisă, vizibilă,deoarece ea angajează doi sau mai mulţi actori sociali în 
schimburi sau negocieri manifeste de semnificaţii, generând comportamente sau 
structurări (modele) de comportamente interacţionale. În procesul interactiunii 
oamenii nu se supun doar regulilor, ritualurilor, tradiţiilor ci creează, construiesc 
semnificaţii şi simboluri. Acesta este comportamentul lor simbolic. Aspectele creativ- 
simbolice ale persoanei sau grupului sânt însă ascunse, invizibile adică nu sunt direct 
accesibile. Studiul comportamentului uman nu se poate reduce la analiza reacţiilor 
individuale față de stimuli (conform relaţiei mecanice behavioriste stimul-reacţie) şi 
nici la simpla inventariere a semnificaţiilor vehiculate relaţional sau interacţional. În 
abordarea interactionist-simbolică trebuie stabilite strânse relaţii între conduita 
simbolică (invizibilă, ascunsă) şi cea interacţională (vizibilă, deschisă), începându-se cu 
studiul manifestărilor comportamentale vizibile, pentru a trece apoi la identificarea 
semnificatiilor ataşate respectivelor comportamente. Acestea din urmă pot fi 
cerceţțate, printre altele, prin jocuri de roluri, în care situaţiile simulative oferă 
actorilor sociali posibilitatea adoptării şi preluării de roluri, sau prin observaţii 
participative şi introspecţie. 

2. Cercetarea socială însăşi trebuie considerată, din punctul de vedere al 
cercetătorului, ca o preluare sau adoptare de rol (role-taking), ca o proiectare a 
cercetă torului în rolul actorului social pentru a-i înţelege modul de implicare în 
interacțiunii'* sau în situaţiile interacţionale date. Analiza nu mai apare ca exterioară, 
obiectivă, bazată pe substituirea perspectivei reale a actorului social cu cea teoretică 
a cercetătorului, ci constă în implicarea directă în situaţia interacţională în vederea 
înțelegerii şi interpretării introspective a comportamentelor şi conduitelor. 
Semnificațiile şi simbolurile trebuie însă considerate nu numai din perspectiva strictă 
a actorului individual, ci extinsă la relaţiile sociale constituite grup al sau comunitar, 
care oferă actorului social singular perspectiva simbolică reală. Limitarea la primul 
nivel generează o cercetare de tip psihologic, extinderea la nivelul perspectivei 
comunitare conduce la accentuarea aspectelor sociologice ale cercetării. 
Consideraţiile psihologice sunt integral subordonate celor sociologice în măsura în 
care analizăm sinele ca obiect şi subiect al relaţiilor sociale congrupal (dimensiunile 
grupurilor extinzându-se treptat până la nivelul societăţii ca întreg). 

3. De asemenea, cercetarea trebuie să se concentreze asupra dublei ipostaze a 
actorului social - creator de simboluri şi figurator al unor comportamente rutinizate, 
generator de reguli prin negocieri sau tranzacţii simbolice şi purtător manifest al unor 
comportamente standardizate cu semnificaţii de-la-sine-înţelese (neproblematizate). 
A studia construcţia simbolică înseamnă a determina procesele negocierii, momentele 
de debut şi de încetare, stările de conflict şi cele de consens, etapele demersului 
interpretativ. Totodată, este necesar să se studieze şi comportamentele rutiniere, 
desfăşurate semiconştient sau chiar inconştient, întrucât “actorul” s-a obişnuit cu ele 
şi le consideră ca atare, de-la-sine-înţelese (taken-for-granted) şi nu le mai 
problematizează. 

4. O altă presupoziţie a practicii metodologice interacționist-simbolice 
orientează cercetătorul către caracterizarea stabilităţii şi schimbării intervenite în 
viaţa grupurilor. Ambele sunt procese ce intervin în mecanismele funcţionării 
grupurilor în măsura în care actorii sociali sunt dirijaţi sau orientaţi de reguli, dar şi 
implicaţi în negocieri simbolice care privesc schimbările solicitate de situaţiile inedite. 

5. Orice cercetare interacţionist-simbolică este orientată către identificarea şi 

caracterizarea aspectelor situaționale ale conduitei umane. Comportamentul se 
produce, se manifestă în situaţii, este influențat de comportamentul altora şi de 
situaţia în care se produce. Ca atare, situaţia este o variabilă centrală a oricărei 
cercetări si trebuie definită ca atare. Pentru a caracteriza comportamentul situațional 
este necesar să se aibă în vedere: timpul evolutiv al situației, adică secvenţialitatea 
temporală a interacțiunilor, care este paralelă cu succesiunea interpretărilor 
intervenite în negocierile simbolice (de exemplu, pătrunderea unui străin într-un 
grup); „actorii” implicaţi în situaţie; organizarea sau dispunerea spaţială a “actorilor” 
şi a obiectelor în situație; semnificaţiile vehiculate interacţional. Schimbarea sau 
stabilitatea vieţii grupa le depind, de exemplu, de uniformitatea situaţiilor sau de 
intervenţia inedită a unor noi “actori”, intervenţie menită să genereze conflicte sau 
contradicții simbolice. 

Dacă acestea sunt presupoziţiile metodologice ale abordării interacţionist- 
simbolice, asociate problematicii teoretice menţionate, atunci ne putem aştepta în 
mod firesc la strategii tehnico-metodice specifice de cercetare. In mare parte, o astfel 
de abordare s-a dezvoltat în contradicţie cu practicile metodologice “obiective”, 
opunându-le acestora strategii interpretative aşa-zis nestructurate. Scopul central al 
acestora ar consta în pătrunderea în “universul logic al discursului” grupal, în 
identificarea nedeformată sau nedistorsionată a situaţiilor simbolice interactionale, în 
considerarea acestora aşa cum sunt ele în realitate şi nu aşa cum şi-ar închipui 
cercetătorul că ar trebui să fie. De aceea metoda de cercetare cea mai utilizată a fost 
observaţia nestructurată sau observaţia participativă. De asemenea: s-a mai folosit 
interviul focalizat şi cvasiexperimentarea (mai ales în forma jocurilor de simulare a 
“situațiilor de întâlnire” pentru a identifica etapele constituirii grupurilor stabile sau 
relativ stabile simbolic şi interacțional). Formele strict standardizate de investigare 
empirică au fost mai degrabă excluse. datorită considerării lor ca metode deformante 
ale situaţiilor reale. Metodele structurate sau standardizate (de exemplu, observaţia 
cu categorii predefinite, anchetele sau modelele experimentale) ar putea fi folosite, 
desigur, în mod restrictiv numai după ce au fost stabilite semnificaţiile situaţionale şi 
simbolice de referinţă concretă ale conceptelor. 

Adoptarea unei astfel de poziţii tehnico-metodice în plan metodologic a condus 
la obţinerea unor date empirice mai degrabă sărace, ajungându-se la un hiatus 
considerabil între pretenţiile teoretice avansate şi cercetările empirice realizate. 
Probabil că aşa se explică, în contextul sociologiei americane din deceniul al şaselea, 
conturarea a două direcții metodologice interacționist-simbolice: una, reprezentată de 
H. Blumer şi E. Goffman, care conservă “puritatea metodologică” tradiţională, în sensul 
folosirii exclusive a observaţiei şi autobiografiilor ca mijloace de colectare a datelor 
empirice, şi cealaltă, reprezentată de A. M. Rose şi M. Kuhn, care a urmărit apropierea 
metodologiei interacționist-simbolice de practica metodologică “obiectivă” prin 
folosirea de anchete şi procedee statistice standardizate de prelucrare a datelor într- 
un context teoretic similar cu cel avansat de Mead. În principiu, putem constata că în 
sociologia interpretativă metoda de cercetare este integral subordonată problematicii 
teoretice a investigaţiei şi se edifică în procesul insuşi al cercetării. Istoria metodei se 
identifică şi se construieşte odată cu istoria cercetării însăşi. In timp ce într-o abordare 
“obiectivă” cercetătorul postula metoda, în cea interpretativ se urmăreşte mai întâi 
să se pătrundă în universul vieții umane şi grupale, să se forjeze participativ 
conceptele din perspectiva actorului social şi abia apoi să se ajungă la standardizarea 
metodei de investigare. Inainte de a fi euristică, cercetarea trebuie să fie descriptivă 
(în sensul de interpretativă, adică bazată pe înţelegerea semnificaţiilor acţiunilor şi 

interacțiunilor umane). Cercetătorul “obiectiv” este interesat de reprezentativitatea 
rezultatelor obţinute şi de aceea va utiliza acele metode care sunt orientate spre 
verificare, testare, adică “descoperirile” pe care le aşteaptă sau le urmăreşte trebuie 
să fie de la început considerate din perspectiva criteriilor verificaționiste. 
Cercetătorul interpretativ se preocupă mai întâi de “descoperire”, caută să înțeleagă 
universul uman şi să-l descrie aşa cum este din perspectiva actorilor sociali şi abia 
apoi îşi pune problema reprezentativităţii generalizate, bazate pe criterii 
standardizate de verificare şi testare. Cercetătorul “obiectiv” statuează ipoteze şi 
caută date care să fie relevante pentru acestea; cel interpretativ identifică date şi le 
interpretează ipotetic în procesul însuşi al identificării. Primul îşi pune problema 
interpretării datelor după ce acestea au fost produse, sistematizate, catalogate şi 
testate, pe când celălalt începe cu interpretarea bazată pe înţelegerea introspectivă, 
sperând ca ulterior să ajungă la un grad mai înalt de generalitate şi sistematizare. De 
aceea, în cercetările specifice practicii metodologice interpretative sunt frecvente 
descrierile, prezentările cvasiliteraturizate cu concepte care relevă “sensibilitatea” 
socială a investigatorului, adică implicarea sa subiectivă în universul cercetat, 
considerat ca profund specific şi ireductibil la alte universuri. într-o cercetare 
orientată “obiectiv” o situaţie socială este un caz între alte cazuri care trebuie 
seriate, clasificate, întabelate şi supuse cerinţelor de conceptualizare şi verificare 
pentru a ajunge la generalizarea empirică reprezentativă. În abordarea 
interpretativă metoda de investigare este un mod de implicare şi acţiune în grup, un 
tip distinct de interacţiune, ale cărui simboluri şi semnificaţii trebuie să fie 
conştientizate şi prezentate ca atare în elaborarea discursului de prezentare a 
datelor. O astfel de problemă a fost analizată mai ales de etnometodologi. 
Etnometodologia 


Etnometodologia!% s-a desprins din interacționismul simbolic şi şi-a propus să 
studieze aspectele etnografice ale “limbajului” interacțiunilor, inclusiv interacțiunile 
dintre actorii sociali care investighează şi cei care sunt investigații. Cercetările 
etnometodologice se orientează spre cunoaşterea comună, adică spre semnificaţiile 
implicate în interacțiunile umane cotidiene: spre oamenii obişnuiţi, care acţionează în 
situații comune în aşa fel încât manifestă, practică sau construiesc comportamente 
raţionale adecvate acestora. Ele îşi propun să identifice metodele pe care le folosesc 
oamenii în situaţii cotidiene pentru a se conforma sau adapta regulilor sau normelor 
preexistente, pentru a înţelege semnificaţiile generate grupal sau comunitar, în aşa fel 
încât să construiască şi să se integreze în ordinea socială prin comportamente 
raţionale sau raţional aşteptate de ceilalți. Etnometodologia este o etnografie a 
cunoaşterii comune şi a limbajului cotidian, precum şi o analiză a metodelor prin care 
oamenii se conformează, produc, justifică sau practică înţelegerea interacţională a 
cunoaşterii lor cotidiene. Este, deci, o analiză sociologică a vieţii umane cotidiene, 
bazată pe înţelegerea şi interpretarea semnificaţiilor comune împărtăşite de membrii 
grupurilor în practica lor interacţională. Cum se produce ordinea socială, care sunt 
preceptele simbolice ale acestei ordini pe care oamenii o consideră ca de-la-sine- 
înţeleasă (taken-for-granted), prin ce se concretizează organizarea şi organizaţiile 
sociale la nivel formal şi informal, care ar fi regulile acestei organizări sau ale 
consensului simbolic cotidian manifestat în forma unei rationalități bazate pe 
cunoaşterea comună sunt câteva din întrebările pe care le pun etnometodologii. 
Orientarea analizei sociologice spre astfel de probleme nu este însă numai teoretică 

sau metodologică, ci şi ideologică. Etnometodologii urmăresc să identifice acele 
“scheme motivaţionale validate social” care stimulează geneza individuală a unui curs 
dat al interacțiunilor:şi relaţiilor sociale. Scopul cercetării etnometodologice este de a 
conştientiza indivizilor singulari sau grupurilor interacționale mecanismele ordinii şi 
organizării sociale, pentru ca apoi să-i determine să elaboreze construcţii simbolice 
alternative, schimbări sociale sau reorientări ale raţionalizării ordinii prestabilite. In 
acest sens, Garfinkel menţionează că prin punerea în evidenţă a regulilor 
interactionale considerate a fi de-la-sine-înţelese sau prin plasarea omului în situaţia 
de a justifica o acţiune firească se ajunge să se transforme esenţa persoanei 
respective. Această transformare este posibilă datorită “substituirii schemei 
motivaţionale validate social, care mai înainte a fost utilizată pentru a numi şi ordona 
preferințele denunţate, cu o altă schemă”1%, considerată ca nouă, conştientă şi ca 
izvor al schimbării şi promovării unei noi ordini, mai adecvate. In felul acesta se 
transformă nu numai esenţa indivizilor, dar şi modul de construcţie a vieţii zilnice si 
procedeele (metodele) de construcţie utilizate. Schimbarea psihologiei persoanelor 
implicate interacţional în viața zilnică ar genera schimbarea socială a relaţiilor şi a 
societății în întregul său'%e 

Analiza etnometodologică nu se concentrează atât asupra ordinii sociale, 
înţeleasă ca o construcţie predeterminată, cit asupra modului în care aceasta rezultă 
permanent din interacțiunile simbolice ale actorilor sociali. Ordinea socială se bazează 
pe reguli, norme, ritualuri, definiţii, semnificaţii, dar acestea nu trebuie considerate ca 
fixe, monolitice, ca referinţe stabile ale acţiunii şi comportamentului. Din contră, ele se 
află în schimbare, implică permanente reformulări, codificări, adaptări în procesul 
dinamic al interacțiunilor directe dintre “actori”. Ca atare, “etnometodologul nu se 
preocupă să ofere explicaţii cauzale ale acţiunilor regulate, structurate, repetitive 
printr-un fel de analiză a punctului de vedere al actorului. El este interesat de modul în 
care membrii societăţii realizează sarcina de a vedea, descrie şi explica ordinea lumii în 
care trăiesc”1%. Nu ordinea ca atare este studiată, ci modul în care membrii societății 
construiesc o ordine adecvată scopului acţiunii lor, adică modul în care aceştia îşi 
prezintă acţiunile ca fiind raționale, coerente şi adecvate intenţiilor practice 
urmărite" pentru a face ordinea vizibilă. 

Un domeniu preferenţial al studiilor etnometodologice este reprezentat de 
limbaj, atât de rostirile verbale cotidiene produse în “întâlnirile” actorilor sociali, cât şi 
de structurile lingvistice care modelează procesul interacţional cotidian. Considerându- 
se că limbajul este principalul mijloc de vehiculare a semnificatiilor, s-a urmărit analiza 
amănuntită a “materialelor conversaţionale” pentru a se realiza o “etnografie a 
comunicării”1% verbale şi nonverbale, lingvistice şi paralingvistice. În acest caz, 
etnometodologii au folosit rezultatele cercetărilor obţinute în lingvistica generativă (N. 
Chomsky), antropologia cognitivă (J. Gumperz, F. Hymes, W. Goodenough etc.) sau 
filosofia limbajului (J. L. Austin, Wittgenstein). 


Influența cea mai profundă exercitară de etnometodologie în sociologie trebuie 
considerată însă, din punctul nostru de vedere, în legătură cu modul de abordare 
sociologică a interacțiunilor, relațiilor şi organizațiilor sociale, cu formularea metodelor 
de investigare sociologică şi cu specificul limbajului teoriei sociologice în raport cu 
limbajul cotidian al actorilor sociali. Toate aceste probleme au o referință metodologică 
directă şi în opozitie cu punctul de vedere al practicilor metodologice obiective. 

Etnometodologia proclamă necesitatea reflexivității investigației sociologice, 
analiza legăturii strânse dintre cunoaşterea sociologică si cunoaşterea comună, 

considerarea interacțiunilor dintre observator şi actorul social. Rezultatele cercetărilor 
sunt influențate în mod fundamental de perspectivele interpretative diferite ale 
observatorilor. Doi experimentatori, observatori, intervievatori etc. vor obţine rezultate 
diferite atâta timp cât îşi vor concepe rolurile în mod diferit. De aceea trebuie 
cercetată, adică analizată ca problematică, investigația sociologică însăşi. Interesul 
cercetătorului este orientat spre procesul însuşi de proiectare şi realizare a cercetării. 
Cel care s-a concentrat în detaliu asupra acestei probleme a fost A. V. Cicourel, care 
consideră că “cercetătorii din ştiinţele sociale sunt confruntați cu o problemă 
metodologică unică: condiţiile înseşi ale cercetării lor constituie o variabilă complexă 
importantă pentru ceea ce trece drept rezultat al investigaţiilor propuse. Cercetarea de 
teren, care din perspectiva scopurilor noastre se realizează prin observaţia participantă 
şi intervievare, este o metodă în care activităţile investigatorului joacă un rol crucial în 
obţinerea tipurilor de date”!10. Aceasta înseamnă că cercetătorul trebuie să fie 
conştient de poziţia sa ca actor social şi de experienţa sa cognitivă asociată sau derivată 
din cunoaşterea cotidiană, comună, nesistematică. In acelaşi timp trebuie să se plaseze 
pe sine (introspectiv sau prin preluare de rol) pe poziţia actorilor sociali investigaţi, 
pentru a face publice şi a interpreta semnificaţiile vehiculate interacţional. 

Etnometodologia utilizează (sau poate utiliza) ca metode de cercetare 
observaţia participantă, interviul focalizat, chestionarele cu alegeri forțate, metoda 
demograficră (repartizările statistice ale populaţiei pe anumite categorii relevante 
sociologic), analiza de conţinut şi documentarea  istorico-biografică, experimentul şi 
modelele experimentale. Utilizarea acestora este însă posibilă numai în momentul în care 
tehnicile lor de realizare practica sunt profund modificate, cu scopul de a satisface 
presupoziţiile teoretice şi metodologice ale abordării propuse. Să ne referim, de exemplu, la 
proiectarea de modele experimentale pentru analiza “problemei semnificației culturale, ca 
o condiţie necesară pentru o sociologie experimentală care poate explora teoriile privind 
adoptarea de rol (role-taking) şi organizarea socială”!"1. Pentru realizarea de experimente 
sociologice este necesar ca: a) cercetătorul să distingă intre percepțiile şi interpretările sale 
si cele ale subiecților cu privire la aceleaşi obiecte sociale; b) descrierea unui comportament 
observat de către un cercetător trebuie să fie identică sau “evidentă” pentru orice alt 
observator; c) subiecţii să treacă in mod invariabil prin aceleaşi stări care sunt descrise de 
cercetător; d) pentru a conferi sens obiectelor incluse în mediul experimental este necesar 
să fie folosite aceleaşi constructe de către observator şi subiecţi, iar aceste constructe să fie 
clarificate conceptual şi empiric!'?. Dacă aceste presupoziţii sunt satisfăcute, atunci 
modelele experimentale pot fi structurate şi utilizate în sociologia experimentală. H. 
Garfinkel, deşi nu aderă integral la perspectiva metodologică formulata de A. Cicourel, a 
propus realizarea de studii cvasiexperimentale de teren care să satisfacă trei condiţii!"*: 
situația socială este astfel structurată încât subiectul nu o poate interpreta ca “joc”; nu este 
oferit timp pentru reconstrucţia situației în termenii de semnificare ai subiectului; subiectul 
este forțat să elaboreze noi definiţii de orice tip. Garfinkel a instruit studenţii săi să opereze 
ca „experimentatori cotidieni”. In acest sens, i-a îndemnat să provoace situaţii de genul 
celor de mai sus pentru a pune oamenii în situaţia de a-şi conştientiza regulile rutiniere ale 
interacțiunii cotidiene (de exemplu: să nu plătească integral preţurile obiectelor cumpărate; 
să se comporte față de ceilalți membri ai familiei ca şi când ar fi chiriaşi; să solicite 
interlocutorilor explicarea celor mai banale expresii etc.). Astfel de cvasiexperimente ar fi 
menite să ofere posibilitatea problematizării unor evenimente sociale normale sau 
obişnuite, să pună în evidentă caracterul firesc, de-la-sine-înţeles, al regulilor şi 
ritualurilor practicate interacțional. 

În cercetare, sociologul este el însuşi pus în situaţia de a elabora decizii privind 
relaţiile dintre conceptele şi observaţiile sale. Pentru aceasta ar trebui să facă uz de 
metoda documentării'!*: “structurarea de bază este derivată din evidenţele 
documentare individuale, iar acestea, la rândul lor, sunt interpretate pe baza a «ceea 
ce este cunoscut despre structurarea de bază”. Se va observa, de multe ori, că nu 
toate instanţele sau manifestările comportamentale sunt clasificabile, că schemele de 
codificare nu sînt suficient de cuprinzătoare, că testele statistice sunt inadecvate etc. 
“Metoda documentării” oferă totuşi posibilitatea elaborării şi corectării deciziilor 
privind relaţiile dintre schema conceptuală şi datele empirice prin plasarea 
evenimentelor observate într-o succesiune temporală şi prin problematizarea 
permanentă a interacțiunilor şi semnificaţiilor vehiculate comunicativ între “actor” şi 
observator. Abordarea etnometodologică insistă asupra unei etape a cercetărilor 
obiective care era considerată ca firească şi de-la-sine-înţeleasă. Este vorba de etapa 
“interpretării” datelor, după ce acestea au fost culese, prelucrate şi testate. Din 
punctul de vedere al etnometodologilor, alternativele interpretative propuse în 
practica metodologică obiectivă aveau ca bază de referinţă ipoteze preformulate în 
limbaj ştiinţific. De aceea ele se depărtau atât de limbajul comun al actorilor sociali, 
cât şi de semnificaţiile şi simbolurile vehiculate social şi subiectiv. Producţia 
sociologică “obiectivă” este închisă în propriul său univers, nu are deschidere la 
realitatea socială cotidiană, nu este considerată ca “o variabilă” specifică a cercetării. 
Etnometodologia propune: a) considerarea producției sau analizei ştiinţifice ca proces 
interacţional specific; b) elaborarea limbajului sociologic (ştiinţific) în funcţie de 
limbajul cotidian, ţinând seama de “etnografia comunicării” cotidiene. Acestea ar 
implica şi un mod nou de teoretizare sau de construcţie a teoriei sociologice”. În 
principiu, pretenţia etnometodologică rezidă în considerarea “modurilor comune de 
percepţie şi operare ca o caracteristică integrală şi esentială a practicii stiintifice 
recunoscute”11€. De aici ar rezulta că: 

1. fenomenele investigate ştiinţific sunt experienţe ale vieţii zilnice, cotidiene, 
adică ştiinţa porneşte de la o proprietate empirică (common-sense-property ) a lumii 
zilnice şi se întoarce la ea permanent; 

2. ştiinţa şi simţul comun nu sunt identice, dar stabilitatea ştiinţei depinde în 
parte de stabilitatea procedeelor specifice simțului comun. Ca atare, este necesară o 
investigare comprehensivă adecvată a modului în care simţul comun este prezent în 
practicarea ştiinţei. 

În timp ce filosofia ştiinţei accentuează depărtarea ştiinţei de “obiectele bunlui 
simț” sau ale experienţei cotidiene, etnometodologia insistă asupra întoarcerii ştiinţei 
la nivelul cotidianului, comunului, de-la-sine-înțelesului. O astfel de strategie de 
teoretizare sociologică este menită mai degrabă să îndepărteze cercetătorul de practica 
metodologică “obiectivă”, să-i conştientizeze pericolul impunerii din afară (adică prin 
teorii şi concepte ipostaziate) a unor interpretări sociale care se îndepărtează de 
universul uman real. De aceea, strategia etnometodologică de teoretizare poate fi 
considerată. prin semnificaţia sa “metaforică” şi nu ca o strategie autentic ştiinţifică. De 
altfel este greu să se spună că etnometodologia este o teorie coerentă, ci cel mult o 
schemă conceptuală şi o practică menită să indice unele modalităti de abordare 
sociologică mai ales la nivelul sociologiei cunoaşterii. Etnometodologia nu s-a referit la 
problemele metodologiei sociologice obiective în mod direct, ci mai degrabă indirect, 
adică pornind de la modul în care ele au fost aplicate şi practicate empiric. Aceasta a 
stimulat analiza critică a metodologiei sociologice şi a tipurilor de cercetări şi teorii pe 

care le-ar genera. Aplicațiile empirice ale presupoziţiilor metodologice pozitiviste sunt 
supuse analizei concrete, luându-se ca referință modul în care cercetătorul consideră ca 
de-la-sine înţelese adică neproblematizate, semnificaţiile vehiculate de actorii sociali. 
Atunci când sînt avute în vedere consecinţele problematice ale considerării 
semnificaţiilor comune conferite de actorii sociali acţiunilor lor subiective se constată 
că sursele cunoaşterii teoretice sunt de găsit în etnografia comunicării şi rezultă din 
analiza metodelor folosite de actorii sociali pentru a crea semnificaţii şi a conferi sensuri 
simbolice acțiunilor lor. Etnometodologia intenţionează să producă mijloacele prin 
care să conştientizeze actorului social normele şi regulile construcţiei de semnificaţii pe 
care el le consideră de-la-sine-înţelese (taken-for-granted). În acest fel, reconstrucţia 
etnometodologică a semnificaţiilor acţiunilor umane intenţionează să formeze 
conştiinţa actorului social despre aceste semnificaţii şi despre poziţia sa în lume. 
Numai că etnometodologia nu a ajuns să producă analizele teoretice şi empirice pe 
care le-a anticipat sau propus într-o asemenea măsură încît să substantializeze 
proiectul său iniţial. A rămas, deci, o orientare sociologică şi o practică metodologică 
simplu contestatară la adresa practicilor metodologice reificatoare de tip obiectivist 
extrem. 

Etnometodologia a formulat probleme metodologice, a relevat aspecte critice 
importante ale practicilor “obiective” de cercetare, dar ea însăşi a produs prea puţine 
cercetări fundamentate empiric şi nu a avansat un set coerent de principii 
metodologice menite să ghideze cercetarea empirică. Este o practică metodologică 
critică fără a fi efectiv productivă. A indicat o cale de construcţie metodologică, dar ea 
însăşi nu a construit o metodologie specifică. În mare parte, etnometodologia a 
preluat unele probleme ale interacționismului simbolic, reînnoind interesul sociologic 
pentru interacțiunile umane directe sau pentru aspectele simbolice şi psihosociale ale 
fenomenelor, faptelor sau relaţiilor statuate în orientările sociologice şi metodologice 
obiective. În ciuda pretenţiei sale de “a se depărta în mod radical” de gândirea 
sociologică tradiţională, teoretizarea sau cercetarea etnometodologică indică o cale a 
reconstrucției sociologice pe care însă niciodată n-a realizat-o. Atunci când s-a 
depărtat de tradiţia sociologică s-a apropiat de interacţionismul simbolic!"”, iar atunci 
când s-a depărtat de interacționismul simbolic s-a apropiat de fenomenologia 
sociologică inițiată de A. Schutz. Dacă, în timpul deceniului al şaselea, 
etnometodologia îşi căuta identitatea şi prin modul în care se autointitula, la 
începutul deceniului al optulea Cicourel consideră că cercetările sale fac parte din 
“sociologia cognitivă”, iar Garfinkel se îndoieşte de menirea identificatoare şi valoarea 
de caracterizare adecvată realizate prin numele-etichetă pe care el însuşi îl dăduse 
curentului pe care l-a inițiat!'5. Dezvoltată ca o practică metodologică critică în 
contextul sociologic occidental contemporan, etnometodologia a ajuns să fie critică 
cu ea însăşi, pregătindu-şi premisele propriei disoluţii. În mare parte, 
etnometodologia s-a constituit şi ca o expresie oarecum “ideologizantă”, în mod sigur 
extremistă, a abordării sociologice de tip fenomenologic. 


Fenomenologia sociologică 


Fenomenologia sociologică reprezintă sinteza contemporană a “sociologiei 
interpretative” preconizată de Max Weber la începutul secolului XX, a “metodei 
fenomenologice” dezvoltate de E. Husserl şi a unor teze teoretice avansate de H. 
Mead sau de interactionismul simbolic de mai târziu. Conturarea unei astfel de 
sinteze echivalează cu statuarea integrală a practicii metodologice interpretative, 

considerată ca alternativă opusă practicii metodologice “obiective”. 

A. Schutz admite, în mod explicit, existenţa unei “unități metodologice a 
ştiinţelor empirice” şi a unei “logici unitare” care guvernează cunoaşterea din 
ştiinţele sociale şi din ştiinţele naturii". Aceasta nu înseamnă însă că ştiinţele sociale 
trebuie să renunţe la instrumentele particulare şi specifice pe care le pot utiliza 
pentru explorarea realităţii sociale şi să adopte metodele ştiinţelor exacte, în special 
ale fizicii, considerând că numai acestea din urmă ar putea produce o cunoaştere 
ştiinţifică validă. Adepții “unităţii universale a ştiinţei” nu s-au întrebat încă “dacă 
problema metodologică a ştiinţelor actuale ale naturii nu este pur şi simplu un caz 
special al unei probleme mai generale, încă neexplorată, referitoare la modul în care 
este posibilă cunoaşterea ştiinţifică şi care sunt presupoziţiile sale logice şi 
metodologice”. În opinia lui Schutz, filosofia fenomenologică a deschis calea 
investigării unei astfel de probleme, iar în final va demonstra că instrumentele 
particulare de cercetare dezvoltate de ştiinţele sociale pentru a înţelege realitatea 
socială sunt mai adecvate decât cele ale ştiinţelor naturii “pentru a conduce la 
descoperirea principiilor generale care guvernează întreaga cunoaştere umană” 1”, 

Dacă în practica metodologică “obiectivă” de tip pozitivist unitatea ştiinţei se 
asigură prin utilizarea de către ştiinţele sociale a metodelor de cercetare şi 
construcţie teoretică dezvoltate de ştiinţele naturii, în metodologia interpretativă se 
postulează exact raportul invers. Ambele orientări admit posibilitatea existenţei unei 
“unităţi universale (logice şi metodologice) a ştiinţei (naturale şi sociale)”, dar 
realizarea acestei posibilităţi este anticipată din direcţii opuse: orientarea “obiectivă” 
postulată de  pozitivişti din perspectiva deschisă de ştiintele naturii, prin 
desfilosofarea discursului sociologic, în timp ce orientarea interpretativă a lui A. 
Schutz din perspectiva ştiinţei sociale bazată pe metoda filosofică a fenomenologiei. 
Numai că metodologia interpretativă este doar o promisiune, nu s-a concretizat încă în 
cercetări care s-o confirme în suficientă măsură, iar potenţialitatea sa poate fi 
actualizată, deocamdată, prin relevarea specificului ireductibil al cercetării sociale. 


Ca şi celelalte orientări metodologice interpretative, fenomenologia sociologică 
proclamă unicitatea universului de referință al cercetării sociale şi anunţă că prin 
consacrarea ştiinţifică a acestei unicităţi se va constitui nu numai ştiinţa socială, dar se 
va revoluţiona şi modul de construcţie teoretică din ştiinţele naturii. În ce ar consta 
specificul ireductibil al ştiinţei sociale? În primul rând, “teoria care tinde să explice 
realitatea socială trebuie să dezvolte instrumente particulare diferite de ale ştiinţelor 
naturii pentru a se acorda cu experienţa comună a lumii sociale”. “Câmpul 
observaţiona!” din ştiinţele naturii este diferit de cel al sociologiei, care se referă la viața 
personală a oamenilor şi la obiecte culturale create în activitatea practică. Lumea 
naturală explorată de cercetătorul din ştiinţele naturii nu “semnifică” nimic pentru 
moleculele, atomii sau electronii care o compun, în timp ce lumea socială are o 
semnificaţie specială şi o structură relevantă pentru fiinţele umane care acţionează, 
trăiesc şi gândesc în ea. Instrumentele investigaţiei din ştiinţele naturii se referă la 
obiecte care nu dispun de vreo cunoştință-de-sine, în timp ce instrumentele 
investigației sociologice vizează, sau trebuie să vizeze, persoane înzestrate cu o 
cunoaştere comună despre ele şi lumea în care trăiesc. De aceea, în al doilea rând, 
metodologia sociologică are ca referinţe ale analizei nu persoanele umane considerate 
ca obiecte, ci cunoaşterea comună pe care oamenii o au despre ei, despre ceilalți şi 
despre lumea socială în care trăiesc. Altfel spus, “printr-o serie de constructe empirice 
oamenii au pre-selectat şi pre-interpretat această lume pe care au trăit-o (which they 
experience) ca realitate a vieților lor zilnice. Tocmai aceste obiecte gândite ale lor sunt 

cele care le determină comportamentul, motivându-l. Obiectele gândite pe care le-a 
construit cercetătorul social pentru a înţelege această realitate socială trebuie bazate 
pe obiectele gândite pe care le-a construit gândirea comună a oamenilor, trăind viata 
lor zilnică în cadrul lumii lor sociale. Ca atare, constructele ştiinţelor sociale sunt, ca să 
spunem aşa, constructe de gradul doi, respectiv constructe despre constructele 
desfăşurate de “actori” pe scena socială, al căror comportament trebuie să-l observe 
cercetătorul social şi să-l explice în concordanţă cu regulile procedurale ale ştiinţei 
sale/172. 


Se remarcă aici o diferenţă esenţială între strategiile de cercetare din ştiinţele 
naturii şi cele din ştiinţa socială. În timp ce în primele cercetătorul îşi defineşte 
câmpul său observaţional, selectează şi interpretează el însuşi faptele, datele şi 
evenimentele, întelese ca “obiecte” ale investigaţiei care nu dispun de o „conştiinţă” 
a implicării în cercetare, în ştiinţa socială cercetătorul operează cu constructe de 
gradul doi, respectiv cu constructe (teoretice) despre constructele (empirice) care au 
fost pre-selectate şi pre-interpretate de actorii sociali în viaţa lor cotidiană. Metoda 
folosită pentru elaborarea “constructelor de gradul doi” este cea propusă de Weber. 
Este vorba de metoda înţelegerii (Verstehen ), care constă în interpretarea 
subiectivă a semnificaţiilor acțiunilor umane. Ştiinţa însă nu ce poate limita la analiza 
“experienţei personale necontrolabile”, ci trebuie să ajungă la enunţuri obiective 
verificabile. De aceea Schutz îşi propune să răspundă la întrebarea: “Cum este posibil 
să se formuleze concepte obiective şi o teorie obiectiv verificabilă despre structurile 
subiective de semnificare?”1%. În opinia sa, obiectivitatea trebuie să fie atributul 
principal al cunoaşterii ştiinţifice din sociologie şi se realizează prin: 

a) aplicarea regulilor construcţiei teoretice specifice oricărei ştiinţe empirice şi 
elaborarea de tipuri ideale obiective (în sens weberian), adică constructe de gradul 
al doilea care incorporează ipoteze testa bile; 


b) analistul sau observatorul social se detaşează de “situaţia sa biografică”, de 
rolurile sale de actor social individual şi se implică într-o “situaţie ştiinţifică” definită 
în acord cu tehnica generală a muncii ştiinţifice. Sensul weberian al obiectivităţii ar 
consta, după Schutz, tocmai în considerarea problemei statuate ştiinţific ca singurul 
determinant al relevanţelor teoretice şi al cadrului conceptual de referinţă, în mod 
independent de valorile care ar guverna comportamentul actorilor sociali. lar 
înțelegerea, ca metodă de investigare şi ca problemă epistemologică, nu trebuie 
considerată ca subiectivă, în sensul că interpretarea motivelor şi semnificaţiilor 
acţiunii individuale ar depinde de intuiţia personală necontrolabilă şi neverificabilă a 
observatorului. Inţelegerea este subiectivă numai în măsura în care cercetătorul 
urmăreste să descopere semnificaţiile investite subiectiv de actorul social în acţiunea 
sa. Observatorul este însă ghidat de alt “sistem de relevanţă” decât actorul social, iar 
acest sistem nu este subiectiv; 

c) demersul de cercetare are o structură specifică ; el debutează cu observarea 
faptelor şi evenimentelor asociate acțiunii umane, după care se construiesc teoretic 
comportamente sau conduite tipice, modele ideale de actori sociali, demersuri 
structurate de acțiuni, concepte despre acţiunea umană. Acestea sunt “tipuri ideale ale 
conduitei subiective (umane)” sau “modele ale comportamentului rațional”. 

Astfel de “modele” sau “tipuri ideale” sunt elaborări sau construcţii explicative, 
ştiinţifice, reprezintă saltul pe care cercetătorul social îl face de la nivelul observării 
directe la cel al explicaţiei ştiinţifice. În acest demers este necesar să fie respectate, 
după Schutz, trei postulate : 

1. consistenţa logică, claritatea şi distincţia cadrului conceptual cu care se 
operează şi respectarea riguroasă a principiilor logicii formale; 

2. traducerea oricărui concept-tip de acțiune în enunţuri despre semnificaţiile 
subiective pe care o acţiune sau rezultatele acesteia o au pentru “actor”. Acest 
postulat este de fapt o versiune a celui de al treilea, numit “postulatul adecvării” ; 

3. “asigurarea adecvării în aşa fel încât fiecare termen dintr-un model ştiinţific al 
acțiunii umane trebuie să fie astfel construit, încât un act uman manifestat în lumea 
vieții ) de un actor individual în felul indicat de constructul tipic este comprehensibil 
pentru actorul însuşi, ca şi pentru partenerii săi, în termenii interpretării comune a 
vieţii cotidiene”. 

Aceste postulate se referă la “raționalitatea construcţiei de modele” teoretice, 
distingându-se astfel între “construcţiile raționale de modele ale acţiunilor umane” şi 
“construcțiile de modele ale acţiunilor umane raţionale”. Construcţiile de modele ale 
acțiunilor raţionale sunt frecvente în ştiinţele sociale, greşeala care se poate face 
constând în elaborarea de modele raţionale ale acţiunilor umane iraționale. De 
asemenea, la nivelul cunoaşterii comune pot fi elaborate modele iraționale ale 
acţiunilor raţionale (de exemplu, fundamentarea deciziilor raționale prin referință 
exclusivă la sentimente şi ideologii). Ştiinţa socială trebuie să ajungă să elaboreze 
“modele raţionale (ştiinţifice) ale acţiunilor raționale”. Acestea sunt “tipuri ideale” 
acceptabile într-o „idealitate” postulată ştiinţific şi adaptabile la realitate în funcţie de 
criterii bine determinate. În acelaşi timp, în ştiinţa socială trebuie formulate modele 
care se referă la acțiuni umane desfăşurate în situaţii concrete definite de oameni 
concreți. Acestea sunt “tipuri ideale ale conduitei subiective”, care au ca referinţă 
individul uman concret şi acţiunile sale saturate de semnificaţii subiective. Primele se 
referă la comportamente standardizate sau rutinizate (“tipuri ideale habituale”), la 
grupuri umane (“tipuri ideale despre colectivități”), la fenomene culturale (“tipuri 
ideale despre limbaje şi obiecte culturale”). Celelalte pot lua forma “tipului persona!” 
sau a “tipului unui curs al acţiunii”. În timp ce primele au o semnificaţie sociologică mai 
pronunţată, ultimele sunt psihologizate şi saturate de concreteţe. 

A. Schutz porneşte astfel de la premisele unei sociologii interpretative orientată 
către actorul individual şi extinde analiza sa, în mod treptat, către alte orizonturi 
cognitive care se depărtează de “unicitatea” individului uman concret subiectiv, 
purtător şi manipulator de semnificaţii şi simboluri. Modelele de acțiune rațională sunt 
tipice pentru practica obiectivă de cercetare, care face abstracție de implicarea 
subiectivă a actorului social în acţiunile sociale, idealizează “situaţiile” sociale şi le 
consideră prin aspectele lor strict relaționale şi globale (structuralismul şi analiza 
sistemică). Oricât ar accentua importanța modelelor sau tipurilor ideale personale 
pentru sociologie, A. Schutz ajunge până la urmă să acorde atenţie şi să considere ca 
fiind mai specifice sociologic “tipurile ideale” globale, care sunt în mare parte similare 
“structurilor”. Sociologia interpretativă a lui Max Weber a evoluat în acelaşi fel când şi- 
a propus să analizeze fenomene sociale de genul capitalismului, protestantismului sau 
birocraţiei. H. H. Gerth şi C. Wright Mills remarcă tocmai disjuncţia dintre “metoda 
înţelegerii subiective” postulată metodologic de Max Weber şi “analiza structurală” pe 
care o desfăşoară atunci când se referă la procesele de stratificare socială sau la relaţia 
dintre ideologia  protestantismului şi geneza capitalismului. “Weber adoptă 
metodologic perspectiva wnominalistă» deschisă de tipurile ideale”; analitic însă el 
procedează structuralist, astfel că “în utilizarea principiului structural de explicare 
Weber ajunge să fie destul de apropiat de procedeul analitic al gândirii marxiste ... “1% 
. Spre deosebire de Weber, A. Schutz realizează această “deplasare” spre forma de 

analiză sociologică “obiectivă” chiar în plan metodologic. Forma extremă a 
metodologiei interpretative conduce în plan teoretic la psihologism. Postulând pe 
bună dreptate necesitatea considerării modului de participare activă a actorului 
individual pe scena vieţii sociale, orientarea metodologica interpretativă s-a 
confruntat cu identitatea abordării specific sociologice, care solicită transcenderea 
implicărilor individuale pentru a ajunge la mecanismele structurale de funcţionare a 
formaţiunii sociale integrale. Pe de alta parte, metodologia „obiectivă”, atunci când a 
ajuns obiectivistă, a generat explicaţii reificatoare prin faptul că a eludat individul 
uman particular şi a postulat structuri sau sisteme fără subiecţi sociali. Practicile 
metodologice extremiste se anulează reciproc. Creatorii de orientări metodologice 
nu-şi practică integral postulatele atunci când le aplică la situaţii analitice concrete, 
fie depăşindu-le prin explicaţiile teoretice pe care le oferă (cazul lui Max Weber), fie 
închizându-se în propria metodologie pentru a afirma intenţii sau schimbări de 
paradigmă” neonorate însă de analize substanţiale (interacționismul simbolic sau 
etnometodologia, operaţionalismul sau analiza structurală si sistemică). Premisele 
astfel statuate, n-am vrea să conducă la o “dialectică a împăcării extremelor”: într-o 
metodologie eclectică, care nu-i nici “obiectivă” şi nici interpretativă. Mai degrabă 
am vrea să relevăm o caracteristică a metodologiei cercetării. Atunci când aceasta se 
normativizează şi îşi ipostaziază principiile, conduce nu numai la propria detaşare de 
teoriile pe care se fundamentează, dar şi la o închidere în sine, neproductivă. Unele 
metodologii dispun de proprietatea „stingerii prin inaniţie” , atunci când comunicarea 
dintre dimensiunea teoretica (“teoria referenţială”) şi cea tehnico-metodică 
(“normativitatea metodică”) încetează. Acesta se pare că este şi cazul fenomenelogiei 
sociologice. 

A Schutz, într-una din primele sale lucrări importante'?€, formulează câteva 
critici față de “sociologia formală” weberiană, care şi-a propus să analizeze conceptul 
de „semnificaţie” şi să-i evidenţieze relevanţa sociologică. După Schutz, Max Weber a 
considerat acţiunea saturată de semnificaţii ca fiind elementul ireductibil al realităţii 
sociale, când de fapt nu este decât un simplu nume pentru un domeniu care trebuie 
explorat în profunzime. Ca atare, trebuie distins între “acţiunea în curs de realizare” 
şi “actul finalizat (realizat)”, sau între semnificaţia pe care o are un “obiect cultural” 
pentru producătorul acestuia şi semnificaţia “obiectivă” care este transindividuală şi 
statuată ştiinţific raţional în forma tipurilor ideale. Din perspectiva lui Weber, 
semnificația distribuită sau vehiculată social ar implica omogenitatea, în timp ce 
pentru Schutz este “un sistem complex de perspectivă”, care presupune armonia 
intersubiectivă. De aceea Weber a creat posibilitatea importării în sociologie a unor 
noţiuni structurate la nivelul comun al bunului simţ . După Schutz, astfel de noţiuni 
nu au nimic de-a face cu aparatul conceptual statuat ştiinţific. leşirea din această 
situație se poate face prin adoptarea metodei fenomenologice, care permite 
pătrunderea “dincolo de aparente”, la “rădăcinile” fenomenelor sociale. A. Schutz 
recurge la o metodă filosofică pentru a fundamenta demersul metodologie ştiinţific 
în sociologie. Acţiunea socială este punctul de plecare al analizei, datul obiectiv. 
Fenomenologia postulează însă că nu există obiectivitate pură, că orice obiect 
exterior există întotdeauna pentru un subiect, acesta conferindu-i sens. Max Weber 
nu s-a preocupat de modul în care actorul social conferă sens acţiunii. Pentru a 
înțelege sensul acţiunii sociale trebuie să o raportăm la agenţii săi, adică la actorii 
sociali, cu scopul de a releva fenomenologic reţeaua de intenţionalităţi care corelează 
acțiunea obiectivată şi actorul social. Aceasta înseamnă, pe de o parte, a releva 
intenţionalitatea care stă la baza apariţiei produsului vizibil al acţiunii umane, iar, pe 

de altă parte, a arăta cum se detaşează intenţionalitatea de subiectul generator, 
pentru a se constitui într-o realitate obiectivă independentă. 

A. Schutz distinge între două teme centrale ale fenomenologiei husserliene!?: a) 
descrierea intenţionalităţilor constitutive ale experienţei originare a “lumii vieţii” 
(Lebenswelt); b) apelul la Ego-ul transcendental şi la  intersubiectivitatea 
transcendentală, cu scopul de a releva intenţionalităţile actorului. În mod explicit, 
Schutz reține prima temă, afirmând că “ştiinţele sociale şi-ar găsi fundamentul nu în 
fenomenologia transcendentală, ci în fenomenologia constitutivă a atitudinii 
naturale. Importanţa concepţiei lui Husserl pentru ştiinţele sociale nu constă nici în 
tentativa sa - infructuoasă - de a rezolva problema constituirii intersubiectivităţii 
transcendentale, nici în folosirea conceptului ambiguu de empatie ca bază a 
înțelegerii, nici în interpretarea pe care o dă comunităţilor şi societăţilor ca 
subiectivități de un grad mai înalt ... ; importanţa concepţiei lui Husserl este 
identificabilă mai degrabă în analizele pe care le face problemelor specifice 
experienţei originare a lumii vieţii (Lebenswelt)”1%. Ca atare, Schutz îşi propune să 
utilizeze metoda fenomenologică pentru a scoate în evidenţă structurile 
fundamentale ale lumii sociale trăite, pornind de la cunoaşterea comună pe care 
actorii o raportează la viaţa lor cotidiană. Structurile sociale s-ar construi pornind de la 
relația diadică, de tip interacţional, dintre doi actori, prin complexitatea sa crescândă. 
Această poziţie îl conduce pe Schutz la o analiză genetică a lumii sociale, însă este o 
analiză de tip descriptiv, de catalogare a diverselor tipuri de actori şi de relaţii sociale 
care corespund fiecărui tip. El pendulează între analiza cunoaşterii sau atitudinii naive, 
comune, manifestate în viața cotidiană, şi analiza a ceea ce Husserl a numit 
Lebenswelt, adică a structurilor constitutive ale lumii sociale (“lumii vieţii”) care 
preexistă în viața cotidiană. Eludând problema intersubiectivității, A. Schutz ajunge la 
reducționism individualist şi la ipostazierea structurilor pe care considera că le 
analizează în mod genetic!?. 

După Schutz, scopul central al investigaţiei sociologice constă în analiza 
conduitei umane în termenii implicării sale esenţiale în structura densă a tipizărilor, 
proiectelor, motivelor şi relevanţelor comune, cotidiene. Această analiză se finalizează 
în tipuri ideale menite să pună în evidenţă interpretarea acţiunii şi caracterul subiectiv 
al acesteia din punctul de vedere al actorului social. În felul acesta, prin concepte 
obiective care iau forma tipurilor ideale se ajunge la realizarea obiectivităţii 
cunoaşterii sociologice, care se bazează pe “atitudinea ştiinţifică a observatorului 
dezinteresat”. Problema ştiinţifică, odată formulată, determină, de la sine 
obiectivitatea cunoaşterii prin intermediul tehnicilor ştiinţifice de verificare. O astfel 
de poziție nu este doar ambiguă sau relativistă, ci şi complet inoperantă, Mai mult, 
“din cauză că nu pune în discuţie diferenţele logice posibile dintre cunoaşterea 
comună şi teoriile ştiintifice, Schutz nu întrevede posibilitatea că credinţele comune 
pot fi nu numai false, dar şi incorijibile din perspectiva lor proprie. El pare să fie 
constrâns de o imagine statică şi consensuală a relaţiilor sociale, care nu permite cu 
uşurinţă discutarea schimbărilor din conţinutul cunoaşterii comune şi nici inovațiile 
conceptuale din sociologie şi interrela- ţiile reciproc posibile cu « stocul cunoaşterii 
comune» “150, 

Influențele orientării fenomenologice în sociologia contemporană nu pot fi 
ignorate. Să menţionăm redirecţionarea atenţiei către studiile microsociologice, 
către analiza cunoaşterii comune ca sursă a teoriei sociologice sau către actorul 
social activ, concret. La nivel metodologic a reasertat principiul “individualismului 
metodologic” şi cerința formulării instrumentelor de investigaţie din perspectiva 

semnificaţiilor reale vehiculate de oameni în viata lor reală. La nivel teoretic şi 
metodologic fenomenologia sociologică nu s-a substanţializat însă în analize 
pertinente ample. Ea a prezentat, pentru a-l parafraza pe B. Bernstein, “noutăţi” 
despre modul în care pot fi şi trebuie produse “noutăţi teoretice”, fără a detalia 
abordarea propusă în cercetări empirice cuprinzătoare. 

Pe de altă parte, înțelegerea, ca metodă de analiza sociologică. este prea 
puţin productivă teoretic şi prea subiectivă. Th. Abel consideră că “în trăsăturile ei 
esenţiale înţelegerea se bazează pe utilizarea experienţei personale pentru 
interpretarea comportamentului observat... « ințelegem» o relaţie observată dacă 
suntem capabili să facem o paralelă între aceasta şi ceea ce cunoaştem prin 
autoobservare. Din moment ce operaţia constă în aplicarea unei cunoașteri pe care 
o posedăm deja, ea nu poate servi ca mijloc de descoperire; în cel mai bun caz poate 
numai să confirme ceea ce cunoşteam deja” 1t., 

Obiecţia principală adusă metodologiei interpretative (mai ales variantei sale 
extremiste) este clară: cu tot efortul pe care îl investeşte în specificarea procedeelor 
de asigurarea ştiinţificității cunoaşterii teoretice, ea conduce la o reconstrucție 
subiectivă, necontrolabilă, neverificabilă a fenomenelor sociale şi nu la o teorie 
ştiinţifică autentică!*?. 

De cele mai multe ori însă postulatele metodologiei interpretative nu au fost 
aplicate în forma lor, ca să zicem aşa, "pură", ci implicaţiile au fost adaptate pentru 
a satisface cerinţele investigaţiilor aprofundate. Aşa s-ar şi explica tendinţa de 
consacrare teoretică a metodologiei interpretative. 

Metodologia “obiectivă” şi metodologia interpretativă de cercetare 
sociologică s-au concretizat în moduri de abordare diferențiate atât prin 
presupozițiile sau principiile teoretice postulate, cât şi prin practicile efective de 
investigare pe care le-au realizat. 

Pentru practicile metodologice “obiective”, ştiinţele naturii constituie modelul 
de cercetare şi dezvoltare teoretică, cu scopul de a ajunge la constituirea unei 
autentice “științe sociale”. Accentul este pus cu predilecție pe aspectul ştiinţific al 
discursului sociologic şi abia apoi se ia în consideraţie specificul obiectului investigat, 
care, prin natura sa, este diferit de obiectul ştiinţelor naturii. S-a urmărit să se 
identifice factori şi cauze, comportamente şi reacții, totalităţi şi structuri integratoare, 
care, odată cunoscute, pot conduce la formularea şi practicarea unei “inginerii sociale”. 
In analiză, se are în vedere când individul singular, din punctul de vedere al opiniilor şi 
atitudinilor sale, pentru ca pe această bază să se elaboreze generalizări empirice (cel 
mai adesea de tip “mentalist”, atitudinal) când structuri şi sisteme în care persoana 
umană singulară “dispare”, pentru a rămâne doar relaţiile considerate structural sau 
sistemic. Individul uman este despersonalizat şi redus la un obiect al totalității. Chiar 
atunci când se porneşte de la atitudinile sau opiniile individuale, ca în metodologia 
empiristă, acestea sunt agregate şi impersonalizate pentru a se ajunge la detectarea 
funcţionalităţii integrale şi integratoare, exprimate în forma generalizărilor empirice. În 
ultimă instanţă, practicile “obiective” de cercetare sociologică se raliază la o 
metodologie fără subiect uman considerat ca inițiator al acţiunilor sociale. Lumea 
socială reală este prezentată teoretic, iar din teoria postulată se deduc ipoteze ce 
urmează a fi supuse analizei şi testării. Oricum, metodologia “obiectivă” a dezvoltat un 
aparat metodic, tehnic şi normativ bogat şi în mare parte operaţional, care a 
impulsionat puternic dezvoltarea ştiinţifică a sociologiei. 

Practicile interpretative de cercetare sociologică nu şi-au luat drept cadru 
referențial dezvoltările teoretice sau metodologice din alte discipline, ci au urmărit să 

releve specificitatea ireductibilă a socialului, a agentului social, pentru ca astfel să 
elaboreze o metodologie proprie a ştiinţei sociale. Evantaiului larg de metode 
“obiective” de cercetare sociologică interpretativă îi preferă o singură metodă - cea a 
înţelegerii - care ar urma să se particularizeze în procedee de interpretare subiectivă a 
conduitei umane, a semnificaţiilor construite şi vehiculate interacțional. Metodelor 
“obiective” şi structurate de investigare li se substituie cele nestructurate, empatice 
sau introspective. Individul uman este considerat ca subiect sau agent social, nu ca 
obiect al investigației sau al proceselor sociale. Teoria nu se postulează, ci se 
construieşte în procesul însuşi al cercetării nu se detaşează de cunoaşterea comună, ci 
o înglobează, cu scopul de a conştientiza mobilurile comune. 

Chiar dacă uneori cele două direcţii metodologice au ajuns să fie convergente, 
în mare parte ele s-au dezvoltat în opoziţie, generând evidente polarități opţionale 
pentru sociologul confruntat cu elaborarea unui proiect de cercetare. 


Note 


1. J. Galtung acordă o atenţie deosebită condiţiilor sau structurii sociale in care este elaborat un “produs 
ştiinţific valid”, bazei sociale a metodologiei sociologice. În opinia sa “nu există nimic de genul metodologiei 

care a produs-o, iar această structură, la rândul său, este o reflectare a structurii sociale generale în care 
suntem integrați. Ca atare, lucrul cu orice metodologie este un act politic de confirmare sau negare a structurii 
in care noi, oamenii in general şi oamenii de ştiinţă in particular, trăim. Odată aleasă, se poate acţiona in 
conformitate cu normele acelei gramatici metodologice bine sau rău, corect sau incorect. Dar aceasta-i o 
alegere, iar alegerea unei metodologii este în mod implicit şi o alegere a unei ideologii, inclusiv ideologia 
“mistificatoare, monoteistă a existenţei unei singure metodologii - cea universală”, în J. Galtung, Methodology 

actelor lor; modul în care lumea cotidiană este construită social, pentru ca totuşi să fie percepută ca reală, iar 
rutina să devină o preocupare crucială a analizei sociologice. 

7. Explicaţiile pozitiviste, care asertează că acțiunea este determinată de forțe externe şi constrângătoare 
social, sunt inadmisibile". 

Astfel de principii sunt în mod evident centre de convergenţă ale practicilor metodologice şii nterpretative. 

Intrebari: 


e Ce clasificari ale orientarilor metodologice din sociologie cunoasteti? Comparati-le. 

e Care sunt formele de manifestare ale orientarii metodologice obiective si ale celei 
interpretative? 

e  Caracterizati pe scurt, sub forma unor enunturi sintetice, fiecare forma de 
manifestare a orientarilor metodologice. 

e Alegeti o metodologie care vi se pare mai productiva si una care vi se pare cel mai 
putin productiva; comparati-le si justificati-va optiunea. 
Comparati atitudinile pozitiviste din sociologie cu o abordare interpretativa. 

Formulati o concluzie pe care sa o argumentati. 

Partea a Il-a Geneza şi structura unui proiect metodologic de 
cercetare socială 


Deşi o disciplină relativ tînără, sociologia şi-a constituit o diversitate de orientări 
teoretice şi metodologice, unele dintre ele convergente, altele evident contradictorii, 
opuse atît prin conceptele pe care le utilizează, cît şi prin implicaţiile ideologice mai 
mult sau mai puţin explicite sau prin tipurile de metode pe care le propun pentru 
aproprierea empirică şi teoretică a realității sociale investigate. Există o preocupare 
constantă a sociologilor de a înțelege, de a teoretiza în mod valid realitatea obiectivă şi 
de a contribui la transformarea conştientă a fenomenelor sociale, de a oferi mijloace 
eficiente de realizare practică a scopurilor şi valorilor sociale, politice sau ideologice. În 
locul filosofului social, claustrat în "turnul de fildeş" al reflexivității speculative, s-a 
impus omul de ştiinţă, care vrea să utilizeze un sistem de metode pentru investigarea 
empirică a fenomenelor sau proceselor sociale, care formulează probleme şi caută să 
ofere soluţii. Formularea ştiinţifică a problemelor sociale solicită precizie conceptuală, 
procedee logice de asertare a propoziţiilor sau de integrare a conceptelor şi 
propoziţiilor în construcţii teoretice mai cuprinzătoare, desfăşurarea de cercetări 
empirice. 

Pentru realizarea acestor scopuri este necesară dezvoltarea metodologiei de 
cercetare sociologică, identificarea criteriilor de veridicitate şi validitate ale unui proiect 
metodologie aplicabil în cercetare. 

La ora actuală, aşa cum am arătat în capitolul al doilea, nu există o metodologie 
unitară şi universală. Sociologul se află într-o situatie de confruntare a mai multor 
deschideri opționale. Alegerea unei altenative sau a alteia trebuie să fie în consens cu 
teoria sociologică referentială şi cu implicaţiile sau determinările tehnico-metodice ale 
acesteia. În capitolul al treilea ne vom referi tocmai la deschiderile opționale cu care se 
confruntă sociologul contemporan, la condiţiile şi principiile genezei unui proiect 
metodologic corespunzător. Problemele formulate aici vizează fundamentele şi 
strategiile definitorii ale unui proiect metodologic de cercetare socială, fără a se 
concentra în detaliu asupra metodelor şi tehnicilor de culegere şi prelucrare a datelor 
empirice. Am decis să urmăm o astfel de cale din două motive. Primul este acela că 
progresele metodologice mai vechi sau mai noi din sociologie necesită o analiză atentă 
şi aprofundată, o clarificare a presupoziţiilor teoretice şi a aplicaţiilor tehnico-metodice 
derivate. Al doilea se referă la existenţa, în literatura de specialitate, a unor lucrări 
despre metodele şi tehnicile de cercetare socială care sunt prezentate într-un mod 

predominant normativ şi "practicist", făcând abstracţie de presupoziţii teoretice, 
metodologice sau chiar pur şi simplu metodice. Astfel de lucrări indică procedeele de 
fabricare a datelor empirice pe care apoi cercetătorul le prezintă în mod seriat, la 
niveluri sărace de prelucrare şi în mare parte sugestive pentru interpretări 
"nedisciplinate" metodologic. Înainte de a prezenta în detaliu metodele şi tehnicile de 
cercetare este necesar să relevăm premisele şi principiile metodologice care le 
fundamentează, implicațiile practice ale acestora, validitatea şi extensiunea 
aplicabilităţii lor. Cu alte cuvinte, este necesară o integrare a problemelor metodologice 
principale cu metodele şi tehnicile de cercetare socială şi o fundamentare coerentă şi 
consecventă a acestei integrări din perspectiva cadrului teoretic referenţial. O 
metodologie a sociologiei nu se poate desfăşura nici de pe o poziţie iconoclastă şi nici 
de pe una a toleranţei extremelor prin "împăcări" aşa-zis dialectice. Reflecţia şi 
autoreflecția critică pot conduce la aprofundarea cunoaşterii diferitelor orientări 
metodologice în sociologie şi la identificarea demersului particular care este specific 
unui proiect dat. Desigur că o astfel de orientare nu exclude necesitatea unei conştiinţe 
teoretice lucide şi critice, a unor preocupări constante pentru analize teoretice, 
metateoretice şi chiar ideologice menite să contribuie la perfectarea logică şi 
epistemologică a cunoaşterii şi la confruntări de un gen sau altul cu teorii sociologice 
dezvoltate în condiţii sociale, valorice etc. mai mult sau mai puţin diferite. Noi am consi- 
derat că metodologia este dimensionată şi logico-teoretic. De aceea reflectia si 
autoreflectia critică trebuie să se afirme nu numai în plan strict teoretic, dar şi din 
punctul de vedere al implicaţiilor tehnico-metodice ale demersului de cercetare. 


Ca atare, obiectivele invatarii specifice acestei parti, care de altfel cuprinde un 
singur capitol, sunt următoarele: 

> Cunoașterea opţiunilor metodologice alternative cu care se 
confrunta sociologul in elaborarea unui proiect de cercetare; 

> Analiza fiecărui set de opţiuni alternative in vederea distingerii 
specificului si diferenţelor , dar si a complementaritatilor; 

> Argumentarea optiunilor metodologice individuale in conditii de 
elaborare a unui proiect imaginat; 

> Cunoasterea componentelor fundamentale ale unui proiect de 
cercetare sociologica si a relatiilor care se stabilesc intre acestea; 

> Exersarea capacitatilor de analiza critica si de „imaginatie 
sociologica”. 

Capitolul 3 Geneza proiectului metodologic 


Analiza orientărilor metodologice din sociologie ne-a condus la distingerea a 
două strategii de cercetare socială: "obiectivă" şi interpretativă. Deşi ambele orientări 
îşi propun formularea unei metodologii care să ducă la afirmarea sociologiei ca ştiinţă, 
opţiunile lor sînt mai degrabă divergente, în pofida existenţei unor tendinţe spre 
convergenţă. Aşa cum spune sociologul polonez Stefan Nowak, dacă, totuşi, dorim să 
evităm situatia în care avem două sociologii - una care înţelege cu acuratețe şi este 
capabilă să descrie fenomenele studiate în toată complexitatea lor şi alta care cu preţul 
simplificărilor dispune de posibilitatea de a substanţializa propoziţiile care privesc 
obiectul său de cercetare - atunci problema interrelaţionării şi a integrării lor în cadrul 
unui model mai cuprinzător al ştiinţelor sociale devine crucială”! . 

Indiscutabil că demersul de relationare şi integrare nu se poate realiza printr-o 
"topire" indistinctă "a strategiilor sau practicilor diferenţiate de cercetare socială”. 
Sociologul, cunoscător al practicilor metodologice "obiective” şi al celor interpretative, 
se află confruntat cu mai multe deschideri optionale, atât la nivelul postulării sau 
construcţiei teoretice, cât şi la cel al genezei proiectului propriu-zis de investigare 
sociologică. Astfel de deschideri opţionale îi sunt prezentate într-o formă polarizată: 
pozitivare (cantitativă) sau interpretare? (calitativă) a datelor; individualism sau holism 
metodologic. La acestea se pot adăuga şi alte deschideri, care solicită opţiunea 
metodologică a cercetătorului social. 

Una dintre ele se remarcă de-a lungul întregii istorii a sociologiei şi se referă la 
raportul dintre filosofia socială şi ştiinţa socială. Altele privesc autonomia cercetării 
sociologice sau realizarea sa în contexte interdisciplinare şi, bineînţeles, perena 
controversă dintre adepţii obiectivităţii cunoaşterii sociale şi cei ai implicării ideologice. 
În acest capitol ne vom concentra asupra analizei acestor deschideri opţionale, pentru 
ca în funcţie de această analiză să precizăm în ce ar consta structura generativă a unui 
proiect metodologic de cercetare socială. Desigur că pot fi menţionate şi alte grupări 

polare similare cu cele de mai sus: conştiinţă comună versus cunoaştere ştiinţifică, 
intuiție-construcţie, normalitate-anormalitate (anomie), cognitivism-activism,fatalism- 
voluntarism, naturalism-antinaturalism, reducționism-antireducționism etc. Am optat 
totuşi să le analizăm în detaliu pe primele întrucît implicaţiile lor metodologice ni s-au 
părut mult mai profunde, având importante consecinţe în planul definirii de ansamblu a 
unui proiect de cercetare socială. 


3.1 Deschideri opţionale 
Sociologia ca filosofie sau ştiinţă socială 


O primă opţiune metodologică cu care se confruntă sociologul aflat în situația 
definirii unui proiect de cercetare socială este consonantă cu raportul dintre filosofia socială 
şi ştiinţa socială. De cele mai multe ori, dezvoltarea sociologiei ca ştiinţă socială a fost opusă 
filosofiei sociale tradiționale. Orientarea către filosofia socială sau către ştiinţa socială îşi are 
propria sa istorie şi nu ne-am referi la ea dacă nu şi-ar fi conservat, aşa cum vom vedea, 
actualitatea şi nu ar avea implicaţii pentru organizarea şi realizarea unei cercetări sociale. 

Tentaţia eliminării filosofiei din discursul sociologic are o istorie veche, avându- 
se în vedere când un anumit gen de filosofie, când filosofia în întregimea sa, ca mod de 
cunoaştere sau de prezentare a cunoaşterii în sociologie. După ce Condorcet dezvoltase 
ideea unei "fizici sociale" - ca analiză exactă a societăţii -, Comte considera că în starea 
sa "pozitivă" spiritul uman recunoaşte imposibilitatea obţinerii de noţiuni absolute 
despre originea şi evoluţia fenomenelor şi urmăreşte pur şi simplu "să descopere cu 
ajutorul combinației juste dintre raționament şi observaţie legile lor efective, adică relatiile 
lor invariabile de succesiune si similitudine”?. 

Chiar dacă nu este vorba de eliminarea integrală a filosofiei, începuturile clasice ale 
sociologiei sînt marcate de necesitatea declarată a constructiei unei filosofii de un gen nou 
în interiorul sociologiei, adică nespeculativă şi rezultând din analiza concretă a fenomenelor 
sociale. E. Durkheim, urmând ideea lui Comte despre stadiul "pozitiv" al societăţii şi 
concepţia lui Saint-Simon despre "industrialism", s-a preocupat în mod constant de relaţia 
dintre filosofie şi sociologie. La început a considerat că sociologia este în mare parte o 
disciplină "filosofică" a cărei natură constă în combinarea eterogenă a unor generalizări 
abstracte, derivate din precepte apriori, si a propoziţiilor rezultate din analiza empirică a 
faptelor sociale. Chiar de la începutul lucrării consacrate analizei fenomenului sinuciderii 
Durkheim consideră că sociologia "se află încă în stadiul construcţiei de sisteme şi al 
sintezelor filosofice. În loc să încerce să arunce lumină asupra unui sector limitat al câmpului 
social, ea preferă generalităţile strălucitoare ... "?. 

Ulterior însă, în Diviziunea muncii sociale, Durkheim consideră că "această carte este 
înainte de toate o încercare de a trata faptele vieţii morale în conformitate cu metoda 
stiințelor pozitive"”. Dacă în filosofiile morale preexistente principiile morale erau deduse 
din postulate apriori despre caracteristicile esenţiale ale naturii umane sau din psihologia 
umană elaborată filosofic, în studiul stiinţific al vietii morale se procedează nu "prin 
extragerea eticii din ştiinţă, ci prin stabilirea unei ştiinţe a moralității". 

Aceasta înseamnă că "ştiinţa fenomenelor morale" se dezvoltă prin "observarea, 
descrierea şi clasificarea" transformărilor concrete produse în moralitate de schimbările 
sociale mal cuprinzătoare. Acelaşi lucru se poate spune şi despre "ştiinţa socială"; în acest 
sens Durkheim formulează în Regulile metodei sociologice postulatul metodologic de natură 

pozitivistă după care faptele sociale sînt "lucruri". Pentru Durkheim, prezenţa în sociologie a 
unor concepte filosofice generale este asociată cu existența unor idei confuze sau impresii 
vagi, care pot fi înlăturate prin considerarea faptelor sociale ca "lucruri" supuse unei 
cercetări obiective”. 

Eliminarea generalităţilor sau conceptelor filosofice generale şi studiul pozitiv al 
faptelor sociale sînt cele două condiţii principale ale trecerii de la stadiul preştiinţific al 
sociologiei la dezvoltarea sa ştiinţifică propriu-zisă. În opera lui Durkheim şi, vreme 
îndelungată, în cercetările care au urmat sociologia s-a aflat într-o situaţie ambiguă în 
privinţa relaţiei cu filosofia. Pe de o parte, se susținea necesitatea prezenţei filosofiei (sau a 
raționamentului filosofic) în sociologie. Nu era însă vorba de filosofia clasică, construită prin 
deducţii speculative din principii generale ipostaziate. Pe de altă parte, se afirma nu numai 
ideea eliminării raționamentelor filosofice speculative, ci şi necesitatea folosirii metodelor 
de cercetare ale "ştiinţelor" pentru a reda fenomenele sociale concrete prin caracteristicile 
lor statice şi dinamice. Această situație contradictorie se menţine peste timp, putând fi 
ilustrată prin noi exemple. 

Sociologii din perioada mai recentă s-au orientat cu precădere către dezvoltarea 
sociologiei ca ştiinţă socială, care, chiar dacă nu implică urmarea exemplului ştiinţelor 
naturii (Weber şi Schutz au fost împotriva unei astfel de dezvoltări), presupune dezvoltarea 
unei metodologii ştiinţifice proprii de studiere a socialului. Pe de o parte, în cadrul 
sociologiei aşa-zis comprehensive problema nu se pune tale quale în termenii aplicării în 
sociologie a metodelor de cercetare dezvoltate în ştiinţele naturii, ci se referă la producerea 
acelor generalizări teoretice despre faptele sociale care să fie similare, din punct de vedere 
logic, cu cele din aceste ştiinţe. 

O astfel de poziţie poate fi statuată cu claritate: a) dezvoltarea unei metodologii de 
cercetare sociologică diferită de metodologia cercetării din ştiinţele naturii; b) producerea 
de propoziții teoretice (de tipul “legilor” sau "generalizărilor empirice") care să fie logic 
similare cu cele din ştiinţele naturii. Pe de altă parte, abordarea pozitivistă se îndreaptă 
către afirmarea modului de producere a propoziţiilor teoretice în sociologie pornind de la 
analiza produselor cercetării specifice "ştiinţelor pozitive", adică de la analiza propoziţiilor 
lor teoretice, în vederea aplicării în sociologie a aceloraşi procedee logice şi metodologice. 
Numai că o astfel de tentativă a generat reacţii nu mai puţin contradictorii. Două dintre 
aceste poziţii apărute la sfîrşitul deceniului al şaselea, au fost deosebit de influente în 
perioada care a urmat. 

Una dintre ele a pornit de la procedeele de analiză logic-pozitivistă dezvoltate de 
către Wittgenstein (în perioada ultimă a creaţiei sale) şi s-a concretizat în celebra lucrare a 
lui Peter Winch - Ideea de ştiinţă socială şi relaţia ei cu filosofia”. Winch contestă 
posibilitatea de constituire a unei ştiinţe sociale independente de filosofie, care să fie 
fundamentată de dezvoltarea unei metodologii diferite de cea a ştiinţelor naturii şi care să 
conducă la formularea de generalizări teoretice similare logic cu cele din aceste ştiințe"Ce 
Pentru Winch relaţia dintre filosofie şi sociologie este diferită de relaţia dintre filosofie şi 
ştiinţele naturii într-o asemenea măsură, încît sociologia nu se poate dezvolta independent 
de filosofie, ci este parte componentă a acesteia. "Adesea se presupune că disciplinele care 
s-au dezvoltat recent, fără nici o bază teoretică pe care să se construiască mai departe 
cercetarea, sînt în mod special tentate să elimine încurcăturile (puzzles) filosofice; se admite 
astfel că acesta este un stadiu temporar, care trebuie petrecut şi apoi înlăturat cît mai 
repede posibil. Dar, din punctul meu de vedere, consideră Winch, ar fi greşit să se spună aşa 
ceva despre sociologie; pentru că problemele filosofice care apar aici nu sunt corpuri străine 
plictisitoare, care trebuie înlăturate înainte ca sociologia să poată avansa de-a lungul liniilor 
sale independente din punct de vedere ştiinţific. Din contră, însăşi problema centrală a 


92 


sociologiei, care rezidă în justificarea explicativă a naturii fenomenelor sociale în general, 
aparţine filosofiei". 

Acţiunea umană este încărcată de semnificaţii (meaningful ) şi intenţională 
(purposive), în sensul că este guvernată de reguli. Folosind expresia lui Wittgenstein - 
"urmarea unei reguli" - aplicată în studiul logic al limbajului, Winch consideră că 
semnificaţia, inteligibilitatea, sensul sau intenţionalitatea acţiunilor sociale pot fi înțelese 
numai prin raportare la regulile de conduită care dirijează acţiunile umane şi au valabilitate 
în contextul social şi temporal considerat. A studia acţiunile sociale nu înseamnă a căuta 
cauzele, ci motivele actiunii, iar identificarea motivelor coincide cu "înţelegerea acțiunii”. În 
consecinţă, rosturile cercetării sociale nu rezidă în formularea de legi, raporturi cauzale, 
generalizări empirice similare cu cele din ştiinţele naturii, ci în identificarea uniformităţilor 
specifice acțiunilor sociale diverse prin raportarea la regulile generative. Deci, "noţiunea de 
societate umană implică o schemă de concepte care este incompatibilă logic cu tipurile de 
explicaţii oferite de ştiinţele naturii"1?. Sociologia nu se dezvoltă teoretic în mod indepen- 
dent de filosofie, ci numai în cadrul filosofiei. Ea este o disciplină filosofică, nu ştiinţifică. 

Demersul "obiectiv" de cercetare socială, care constă în utilizarea de tehnici 
statistice sau de altă natură pentru validarea ipotezelor sau rezultatelor empirice, aspiră la 
desprinderea sociologiei de filosofie şi dezvoltarea ei ca ştiinţă. Postulatul implicit al unei 
astfel de poziții admite că această aspirație nu trebuie refulată de analizele epistemologice 
comparative ale cunoaşterii din ştiinţele naturii şi din sociologie, pentru că sociologia este 
mult mai tînără, iar progresele sale ştiinţifice sunt deocamdată de natură descriptivă şi mai 
lente. 

Conform metaforei lui R. Merton”, în fizică a existat un Newton şi un Einstein, iar 
piemeii aflaţi pe umerii uriaşilor văd oricum mai departe. Sociologia poate progresa lent, 
poate aduna date şi informaţii care cîndva vor fi integrate ştiinţific prin trecerea de la 
propoziţii simple la "teorii cu rază medie de generalitate" şi apoi la teorii generale mai 
cuprinzătoare. Pentru aceasta, este nevoie să se asigure obiectivitatea cunoaşterii si să se 
aibă drept cadru de referință progresele ştiinţelor naturii. Winch însă consideră că o 
construcție ştiinţifică a sociologiei este în contradicţie cu natura fenomenelor sociale şi 
umane, care nu pot fi studiate la fel ca fenomenele naturii. Numai urmând demersurile 
filosofice de analiză se poate ajunge la un studiu sociologic autentic al vieții umane în 
specificitatea sa ireductibilă, iar aceasta ar fi singura alternativă viabilă opusă demersului 
pozitivist. 

Tot la sfîrşitul deceniului al şaselea a fost publicată lucrarea lui C. Wright Mills - 
Imaginaţia sociologică!“ care propune o perspectivă oarecum diferită de a lui P. Winch. 
Pentru Wright Mills "este evident faptul că în Statele Unite sociologia, aşa cum este 
cunoscută, a devenit... focarul de reflecţii asupra ştiinţelor sociale. A devenit focarul 
consideraţiilor de ordin metodologic, aria de manifestare prin excelenţă a preocupărilor de « 
teorie generală»”F. Din ansamblul tendinţelor conturate în cercetarea sociologică, Wright 
Mills distinge trei: dezvoltarea unei teorii a istoriei, construcţia unei teorii sistematice, 
generale, "academice" şi extinderea studiului empiric al fenomenelor şi problemelor sociale. 

Critica metodică a sociologului american se îndreaptă atit către teoria generală, 
dezvoltată mai ales de Talcott Parsons în forma unei "superteorii" aride şi complicate, cât şi 
către "empirismul abstract", detaşat de orice perspectivă teoretică mai cuprinzătoare. 
Teoria sistematică, generală, prezentată de Parsons ca o "superteorie", s-a dezvoltat parțial 
sub influenţa formaliştilor germani Simmel şi von Wiese şi s-a concentrat asupra înlănţuirii, 
aglomerării şi continuei rearanjări a conceptelor: „.. pretinzând că instituie « o teorie 
sociologică generală », superteoreticianul instituie, de fapt, un imperiu al conceptelor, 
din care sînt expulzate numeroase trăsături structurale ale societății umane 

recunoscute de mult timp ca fiind absolut indispensabile pentru înţelegerea 
societăţii"1€. 

Teoria structural-funcționalistă a lui T. Parsons ar fi construită în concordanţă cu 
principiile deductiv-speculative ale discursului tradițional, clasic, formalist: "cauza 
fundamentală a înfăţişării specifice a superteoriei o constituie alegerea încă de la 
început a unui nivel de gîndire atît de general, încât, adepţii ei nu pot logic să se 
sprijine pe observaţie. În calitatea lor de superteoreticieni, ei nu vor putea să coboare 
niciodată de pe culmile generalităţilor pînă la problemele concrete în contextul lor 
istoric si structural"!?. 

În consecinţă, construcţia filosofică tradițională a discursului teoretic sociologic 
amestecă nivelurile de abstracţie şi nu are nici o incidenţă concretă; enunţurile sînt 
obscurizate de evaluări şi cuvinte parazitare, iar atunci cînd îndeamnă la cercetarea 
concretă a realității sociale părăseşte terenul propriei teorii sau conduce adesea la 
concluzii care contrazic teoria luată ca referință. 

O astfel de "constructie filosofică tradiţională" nu trebuie însă confundată cu 
perspectiva "analistului social clasic" (de tipul lui A. Comte sau E. Durkheim, E. A. Rose 
sau K. Mannheim, K. Marx, Max Weber, T. Veblen sau W. E. H. Lecky). În timp ce prima 
alternativă conduce la serii de abstractizări, nediferentiate şi învăluite într-un limbaj 
mistificator, cealaltă este rezultatul "imaginaţiei sociologice", eliberată de speculaţiile 
lingvistice şi de inhibiția metodologică, orientată către real, individ şi istorie. Condiţia 
fundamentală a dezvoltării sociologiei rezidă în cultivarea imaginaţiei sociologice, 
pentru că aceasta "permite celui care o posedă să înţeleagă scena largă a istoriei în 
funcţie de semnificaţiile acesteia pentru viata interioară şi cariera diferiților indivizi", 
pentru că ea este '"capacitatea de a trece de la o perspectivă la alta", "de la cele mai 
impersonale şi mai îndepărtate transformări la aspectele cele mai intime ale eului 
uman şi de a vedea raporturile dintre aceste două genuri de aspecte"1€. 

Analizând caracteristicile "superteoriei" sociologice de tip parsonsian, Wright 
Mills nu optează pentru mentinerea filosofiei ca atare în cadrul discursului sociologic 
sau pentru dezvoltarea sociologiei prin sau în cadrul filosofiei. Mai degrabă am putea 
spune că prin importanţa pe care o acordă "imaginaţiei sociologice" Mills consideră că 
utilizarea genului de raționament filosofic imaginativ în "ştiinţa socială" este condiţia 
fundamentală a dezvoltării sociologiei. Sociologia nu se dezvoltă, cum ar spune Winch, 
numai pe terenul filosofiei ci, după Wright Mills, mai degrabă ca o "regiune teoretică" 
specifică, ca ştiinţă socială, în măsura în care se eliberează de pretenţiile filosofante 
abstracte (ca în cazul lui Parsons) sau de inhibiţiile metodologice extinse şi cultivate de 
„empirişti sistematici". Dacă se păstrează "raționamentul filosofic", atunci acesta este 
orientat sociologic şi imaginativ, istoric şi empiric, personal şi transpersonal într-un 
limbaj caracterizat prin claritate şi distincţie. 

Pentru pozitivişti prezenţa filosofiei în sociologie are efecte inhibitoare asupra 
dezvoltării "ştiinţei", tot aşa cum filosofia naturii a urmărit să împiedice dezvoltarea 
ştiinţelor naturii. Pentru adepţii tendinței de "umanizare" a discursului sociologic este 
fundamentală prezenţa filosofiei în sociologie sau dezvoltarea acesteia din urmă ca 
"disciplină filosofică". Controversa astfel conturată îşi păstrează actualitatea şi 
influenţează puternic construcţia teoretică a sociologiei prin pozitivarea discursului 
sociologic sau umanizarea sa, în sensul de redare a specificului subiectivității umane; 
obiectivitatea concluziilor cercetării sau redarea expresivă a experienţei umane a 
cercetătorului ca observator social; exactitate discursivă sau literaturizare sistematică. 
Astfel de probleme au fost şi continuă să fie prezente în practica metodologică a 
sociologiei. 

Individualism sau holism metodologic 


Orientările obiective şi cele interpretative se deosebesc nu numai în privința 
practicilor efective de cercetare, dar şi a principiului sau principiilor generale care le 
călăuzesc. 

Astfel, în timp ce primelor (mai ales variantelor structurale şi sistemice) le 
corespunde principiul holismului metodologic, celelalte se conformează principiului 
individualismului metodologic. Distincția aceasta este marcantă în istoria cercetărilor 
sociologice, iar actualitatea sa este incontestabilă în măsura în care generează 
proiecte metodologice specifice. 

Teoriile sociologice din secolele XVIII-XIX şi parţial chiar şi cele din secolul 
nostru s-au orientat cu precădere către înțelegerea si explicarea ordinii sau schimbării 
sociale globale, de la nivelul societal total. Cercetarea sociologică actuală, odată cu 
dezvoltarea tehnicilor şi metodelor "nucleare" de investigare, se orientează însă spre 
aspectele microsociale. Cum spune R. Boudon, "astăzi, ambițiile sociologilor sunt în 
general mai modeste. Date fiind posibilităţile instrumentelor de care sociologul 
dispune, analiza sociologică modernă vizează mai degrabă să repereze logica 
schimbării în sistemele de interactiune de dimensiuni suficient de restrânse pentru a fi 
abordabile, decât să prezică schimbarea societăţilor pe termen lung"?. 

Chestiunea are un dublu aspect. Pe de o parte, este vorba de extensiunea 
întrebărilor teoretice formulate: vizează acestea societatea în ansamblul său, ca tip de 
organizare sau funcţionare socială, sau se reduc la subsisteme sociale "suficient de 
restrânse pentru a fi abordabile"? Pe de altă parte, este vorba de o problemă 
metodologică mai generală, care vizează raportul dintre individualismul şi holismul 
metodologic?&. Astfel de probleme au devenit importante din punct de vedere 
metodologie odată cu trecerea de la filosofia socială la ştiinţa socială şi este firesc ca 
implicaţiile lor să-şi găsească expresie în modul de realizare a cercetărilor sociale. 

Individualismul metodologic este un principiu al cercetării sociale care 
stipulează că faptele, fenomenele, procesele sociale trebuie să fie explicate în 
termenii datelor despre persoanele umane individuale”. Indivizii sau actorii indivi- 
duali implicaţi în situaţii interacționale sunt "atomii" logici ai analizei sociologice, 
referințele prime şi ultime ale oricărei cercetări sociale. Sociologul nu analizează 
"agregatele" sociale, adică totalități postulate care sunt insuficient de limitate în 
timpul şi spaţiul social sau care nu dispun de organe reprezentative. De exemplu, 
propoziţia "țara X nu respectă normele de drept internaţional şi se dedă la acțiuni 
războinice" are, din punctul de vedere al individualismului metodologic, sens teoretic, 
întrucît subiectul propoziției desemnează un "actor policefal”,(guvernul) implicat în 
mecanismul deciziei colective. Adică, în acest caz, se face referinţă la o "totalitate" 
socială bine delimitată care dispune de reprezentatitate definită social. În schimb, 
propoziţia "clasa muncitoare din ţara X este împotriva angajării în acţiuni războinice”, 
dacă nu se aduc precizări suplimentare privind subiectul ei, nu are sens teoretic, din 
punctul de vedere al aceluiaşi principiu, întrucît se referă la un "agregat" sau 
"conglomerat de persoane fără reprezentativitate şi nedelimitat social şi spațio- 
temporal *9 

Presupoziţiile cercetărilor orientate de principiul individualisrnului metodologic 
ar fi următoarele: 

a) constituenţii primari ai lumii sociale sînt persoanele individuale; 

b) indivizii umani se manifestă prin acţiuni şi interactiuni sociale; 

c) acțiunile sunt purtătoare de semnificaţii iar în interacțiuni au loc negocieri 
între indivizi privind schimburile de semnificaţii pentru a ajunge la statuarea si urmarea 
unor reguli sau norme; 

d) acţiunile, individuale sunt mai mult sau mai puţin conforme cu dispoziţiile 
(motivele, aşteptările, anticipările şi înțelegerea particulară a situatiilor sociale: 

e) situaţiile sociale complexe rezultă dintr-o configurare particulară a indivizilor, 
a dispozitiilor lor a interacțiunilor, negocierilor şi regulilor instituite şi se constituie în 
anumite conditii de mediu social; ' 

f) fenomenele sociale transindividuale, organizarea instituțională a societăţii nu 
pot fi explicate decât după ce am ajuns la o înțelegere, descriere, explicare a 
fenomenelor sociale generate individual. 

O examinare, fie şi sumară, a acestor presupoziţii nu poate să nu pună în 
evidenţă asemănarea lor, uneori până la identitate, cu aspectele principale ale 
oricăreia din practicile metodologicee interpretative. Dealtfel, principiul indi- 
vidualismului metodologic a fost formulat în mod detaliat“! mai întâi de către Max 
Weber şi a fost reluat apoi în esența sa de toţi reprezentanţii "sociologiei 
interpretative". 

Acest principiu se referă atât la tipurile de date cu care operează sociologia, cât 
şi la formele pe care trebuie să le ia explicaţiile teoretice, considerând că acestea sunt 
semnificative în măsura în care sînt formulate în termenii specifici faptelor despre 
indivizii umani singulari. În consecinţă, un astfel de principiu conduce la: 

a) atomism sociologic, în sensul că orice teorie socială se referă la persoanele 
individuale şi ia forma unei teorii despre semnificaţiile vehiculate interindividual; 

b) nominalism filosofic, în măsura în care entităţile sociale de tipul instituţiilor 
sau asociaţiilor sunt considerate ca modele abstracte, construite cu scopul de a 
interpreta acţiunile individuale, iar "tipurile ideale" sunt ţinta şi finalitatea oricărei 
explicaţii; 

c) psihologism, pentru că orice fenomen social este explicat în mod direct prin 
fenomene de ordin psihologic (dispoziţii individuale, tranzacţii interindividuale de sem- 
nificații, raportarea comportamentelor la motive, norme, reguli, tradiţii etc.) ; 

d) ceea ce St. Lukes numeşte "teorie negativă""?, pentru că refuză statutul 
epistemologic al propoziţiilor de tip legic, considerându-le ca false, şi admite numai 
formulări de tipul "generalizărilor empirice" (în sensul pe care l-am menţionat în 
capitolul precedent) sau de tipul "regulilor" mai cuprinzătoare elaborate pe baza 
cunoaşterii comune a actorilor sociali. 

Individualismul metodologic consideră necesară nu numai analiza persoanelor 
umane singulare, ci şi a situaţiilor sau a interrelaţiilor dintre indivizi. Opoziția sa 
programatică față de holismul metodologic îşi pierde oarecum sensul, pentru că este 
greu de înțeles cum pot fi descrise situaţiile sau interrelaţiile fără a cunoaşte 
integralitatea sau totalitatea integratoare. 

Holismul metodologic este un alt principiu al practicii de cercetare, care o 
orientează către investigarea şi analiza sistemelor sau structurilor sociale, adică ale 
totalităților care dispun de proprietăţi de integralitate ireductibile la componentele lor. 
Chiar dacă orice "întreg" (structură, sistem) social este compus din actori individuali, 
proprietăţile sale sunt specifice şi se răsfrîng asupra persoanelor umane conferindu-le 
acestora acele caracteristici care n-ar putea fi detectate prin simpla lor considerare 
individuală. Funcționarea globală a socialului nu poate fi redusă la acţiunile indivizilor 
componenti, deşi se realizează prin acestea. Empirismul generat de individualismul 

metodologic trebuie depăşit prin analiza legilor de structurare şi funcționare integrală 
specifice totalităților sociale mai cuprinzătoare. 

Principiul holismului metodologie solicită operarea cu date obiective care 
transcend subiectivitatea actorilor sau agenţilor sociali, utilizarea de metode de 
cercetare predominant calitative, care să depăşească reflecţiile introspective şi 
proiective ale observatorului social. Conform acestui principiu, cercetarea se 
finalizează în formularea de legi privind organizarea şi funcţionarea independentă a 
structurilor sau sistemelor în raport cu indivizii componenți. Reluând metafora lui W. 
Weaver, individualismul metodologie orientează cercetarea către "complexităţile 
dezorganizate", în timp ce holismul metodologic postulează necesitatea investigării 
"complexităților organizate", adică a relaţiilor multiple dintre obiectele sistemelor 
structurate sau structurabile. În conformitate cu primul principiu, individul uman este 
activ, singurul generator al vieţii sociale, în timp ce al doilea ipostaziază agentul uman 
ca obiect al structurărilor sociale, atâta vreme cât numai totalităţile dispun de 
proprietăţi structurante. 

A urma principiul holismului metodologic înseamnă a considera ca obiect al 
cercetării  totalitătile sociale structurate, a viza relațiile, interrelaţiile şi 
comportamentele sau proprietăţile acestora, adică a caracteriza sistemele sau 
structurile prin relevarea succesiunii, organizării şi transformării diferitelor stări 
identificate în timpul şi spaţiul social. Se face distincţie între ordinea vizibilă, accesibilă, 
fenomenală şi ordinea invizibilă, ascunsă, esenţială, care are capacităţi generative în 
raport cu prima. În cercetarea sociologică, modurile active sau reactive individuale nu 
trebuie considerate ca fiind generate atât psihologic, cât social, adică explicate prin 
factori, condiţii, cauze care sînt transindividuale, structurale, sistemice. Faptele sau 
fenomenele sociale se explică prin alte fapte sau fenomene sociale şi nu prin factori 
psihologiei, "mentalişti". Legile sociale sunt structurale şi statistice, ireductibile la 
factori psihologiei. Termenul metodologic cel mai utilizat este cel de model, elaborat 
teoretic şi având caracter de idealitate teoretică. Modelul nu e o copie a realului, ci o 
simulare a acestuia, generată prin raționamente analogice. Simulările pe model pot 
duce la elaborări predictive privind devenirea realului sau la dirijarea devenirii acestuia 
conform cu cerinţele de optimizare a funcţionării sociale. În consecinţă, un astfel de 
principiu conduce la: 

a) globalism sociologic, în sensul că sînt considerate în analiză totalităţile 
structurate sau structurante, comportamentul actorilor sociali fiind determinat sau 
generat de sisteme sau subsisteme sociale; 

b) o sociologie fără subiecți umani, în măsura în care aceştia sunt eliminaţi de pe 
scena vieții sociale pentru a identifica factorii sociali mai generali care determină 
organizările sociale cuprinzătoare, constrângătoare şi generatoare de comportamente 
individuale (nu individul construieşte structura, ci aceasta îi determină 
comportamentele); 

c) obiectivism analitic, în măsura în care cunoaşterea socială se finalizează în legi 
obiective, asemenea legilor naturii, iar metodele de cercetare trebuie să producă nu 
date subiective, "interpretative", ci date pozitive, structurate, prelucrabile statistic şi 
integrabile în modele matematice sau simulatorii 

Tendința de a opune individualismul şi holismul metodologic străbate istoria 
cercetărilor sociologice şi se manifestă activ şi astăzi. Primul principiu a fost aplicat 
pentru desfăsurarea si realizarea de cercetări la nivel microsocial, iar celălalt pentru 
orientarea cercetărilor de la nivel macrosocial. Totuşi, încercările de divizare a 
cercetărilor şi metodologiilor în micro sau macroanalitice, respectiv, individualiste sau 

holiste au avut consecințe nu numai în sensul opunerii lor, dar şi în diminuarea 
dezvoltării de ansamblu a sociologiei ca ştiintă şi a metodologiei sociologice. Unele 
teorii microsociologice (cum ar fi teoria grupurilor sociale, a socializării, a disonanţei 
cognitive etc.) sau unele cercetări desfăşurate la nivelul unor subsisteme sau instituţii 
sociale (structura socială, organizaţiile, familia, opinia publică etc.) au fost lipsite de o 
perspectivă societală globală şi integratoare. Limitarea microreferenţială a devenit o 
piedică în calea dezvoltării lor teoretice şi pentru formularea adecvată a unor 
consecințe iminent globale. De aceea a fost necesară reconstrucţia lor din perspectiva 
sistemului social global şi includerea dimensiunii critice a schimbării nu numai la nivelul 
microsocial, dar şi la cel macrosocial ". 

Fără îndoială că tehnicile actuale de analiză sociologică empirică nu pot fi 
proiectate astfel încît să vizeze globalitatea socială, ci numai aspecte, segmente ale 
acesteia. Formularea problemelor specifice unui proiect particular de cercetare se 
înscriu de regulă, în cadrul microsociologiei şi al individualismului metodologic. 
Cercetarea poate astfel debuta cu o întrebare orientativă: care sînt factorii care 
determină sau explică variațiile sociale sau culturale ale stilurilor de viaţă? în funcţie de 
ce criteriu se constituie categoriile sociale şi se distribuie indivizii în categorii sociale 
distincte? 

Se poate distinge un obiect de cercetare în analiza de caz sau în analizele 
structurale (subcultura adolescentină, relaţiile de rudenie într-o comunitate rurală etc.). 
Alteori sociologul îşi pune întrebări în legătură cu un fapt sau eveniment singular (cum 
se produce gradul înalt de absenteism în întreprinderea X?, de ce în zona Y există un 
număr mare de navetişti ?). Altă dată urmăreşte identificarea si explicarea unui proces 
(diversificarea diviziuniii sociale a muncii într-un sector productiv, evoluţia structurii 
familiei în timp şi pe comunităţi rurale şi urbane etc.). Astfel de probleme de cercetare 
pot fi investigate cu tehnicile sociologice disponibile şi nu vizeaza globalitatea sistemului 
decât în mod indirect şi pe baza unor deducţii sau presupuneri deductive. De asemenea, 
pentru ca proiectul de cercetare să fie cât mai bine elaborat şi realizat, nu se poate 
limita doar la identificarea unor mecanisme structurale fără să se preocupe de 
reactivitatea individului concret, real (în concordantă cu cerinţele individualismului 
metodologic). Teoria sistemelor aplicată în analiza sociologică*“a urmărit să ofere o 
tehnică de investigare globală a societăţii ca întreg însă neajunsul său principal este 
acela ca persoana (sau agentul social) a ajuns sa fie eludată din analiză, fiind redusă la 
un element implicat în sistem care se subordonează în întregime regulilor de 
funcţionare ale acestuia (un fel de "agent neacţional", ceea ce-i o contradicţie în 
termeni). Analiza sistemică a atras atenţia asupra globalităţii socialului, dar a sacrificat 
agentul social particular, ca subiect al oricărei actiuni sociale; în aceasta rezidă meritul şi 
neajunsul său metodologic. 

Este necesar, deci, ca în investigația sociologică, în teoria şi metodologia sa, sa 
dispunem în aceeaşi măsură de referinţe la dimensiunile întregului social, cât şi la 
iniţiativa, angajarea sau participarea individului singular în actiunile, interacţiunile şi 
interdependenţele sociale. Interacțiunea ca "acţiune reciprocă " a oamenilor este 
temeiul de manifestare istorică a individului sau agentului singular, considerat în 
relaţiile sale cu ceilalți. Tocmai aceasta stă la baza unei duble referinţe ştiinţifice: a) pe 
de o parte, globalitatea socială considerată prin mecanismele sale supraindividuale; b) 
pe de altă parte, acțiunea individuală şi interacţiunea socială ca moduri de manifestare 
a agentului social singular*€. Primul nivel este integrator, al doilea vizează mecanismele 
care se desfăşoară în sistem. Axarea exclusivă pe un nivel sau altul poartă cu sine 
efectele unei limitări. Concentrarea asupra acțiunii şi interacțiunii sociale singulare sau 

atomiste conduce la o sociologie care se orientează spre "concret", spre "dat", fără a 
construi conceptul referinţei sale integratoare. Rămâne astfel pradă unei ideologii 
empiriste. Limitarea la analiza construcţiilor sau efectelor globale scapă din vedere 
tocmai câmpul generării. Rezultă că globalismul sintetic şi atomismul analitic sau 
individualismul şi holismul metodologic nu se pot considera ca polarităţi sau orientări 
divergente, ci mai degrabă ca elemente ale aceluiaşi continuum. Şi nu-i vorba de o 
pretinsă dialectică a împăcării contrariilor, de o topire într-un univers indistinct a unor 
extreme care s-au dezvoltat în opoziţie. Logica analizei sociologice se constituie ştiinţific 
prin medierea structurală între domeniul teoretic referenţial şi global şi domeniul 
acţiunii şi in teracţiunii agenţilor sociali particulari 


Pozitivarea sau înţelegerea datelor empirice 


O altă deschidere opţională cu care se confruntă cercetătorul social şi care a ajuns să 
aibă o formă antinomică se referă la tipurile de date empirice, la modul de producere şi 
interpretare teoretică a acestora: să se utilizeze metode cantitative sau calitative? să 
pozitivărn datele prin procedee adecvate de măsurare sau să le culegem în 
expresivitatea lor lingvistică primară, pentru a ajunge la intepretări adecvate ale 
acţiunilor şi interacțiunilor umane?, să aplicăm modele logico-matematice şi statistice 
pentru structurarea sau integrarea explicativă a datelor empirice sau să descriem 
cunoaşterea socială comună introducînd treptat concepte mai generale, dar oricum direct 
accesibile actorilor sociali reali? Răspunsurile la astfel de întrebări au o dublă incidenţă 
metodologică: pe de o parte, vizează modul de elaborare a metodelor de investigare 
sociologică empirică, iar pe de altă parte, ridică probleme privind elaborarea explica ţiilor 
teoretice. 

Pozitivarea datelor constă într-un set de procedee metodologice prin care datele 
empirice iau o formă cantitativă sau sînt prezentate ca şi când ar fi cantitative. Orizontul de 
referinţă al acestor procedee este cercetarea din ştiinţele naturii. Cele mai uzitate procedee 
metodologice de pozitivare a datelor empirice ar fi următoarele: 


a) măsurarea, adică stabilirea de corespondențe între proprietăţile fenomenelor sau 
evenimentelor sociale şi o scală numerică; 

b) operaţionalizarea, prin care conceptele generale definite teoretic sunt 
concretizate în variabile sau indicatori, astfel încît să se înregistreze variabilitatea 
proprietăților specifice segmentului din realitatea socială definită conceptual; 

c) procedeele de măsurare sunt asociate cu rezultatele operaţionalizării, pentru a se 
ajunge la o aproximare cantitativă a variabilităţii indicatorilor; 

d) pentru culegerea datelor empirice s-au dezvoltat instrumente metodice 
corespunzătoare, luînd forma predominantă a chestionarelor şi interviurilor?” ; 

e) în vederea aproximării sintetice a variabilităţii indicatorilor în diferite contexte 
sociale se utilizează tehnici statistice de prelucrare a datelor empirice care au o formă 
cantitativă sau cvasicantitativă. Datorită coeficienţilor statistici şi procedeelor statistice de 
agregare a datelor (analiză de corelaţii, factorială, de discriminanţă, grupare etc.) ar fi posibil 
să eliminăm decalajul dintre semnificația teoretică a conceptelor şi variabilitatea 
incidenţelor lor empirice; 

f) cercetătorul postulează de la început teoria de referință, construieşte 
instrumentele de culegere a datelor, iar după prelucrarea statistică a datelor procedează la 

interpretarea lor, adică testează ipotezele şi detaliază implicaţiile lor teoretice. Întreaga 
cercetare este orientată epistemologic de o concepţie verificaţionistă asupra cunoaşterii 
teoretice şi empirice. Pentru creşterea preciziei şi eleganţei teoretice se consideră că este 
preferabilă formalizarea teoriei sociologice sau construcţia de modele matematice ale feno- 
menelor sociale. 

Ca atare, pentru pozitivarea datelor empirice s-au dezvoltat în metodologia 
sociologică tehnici de masurare şi operaţionalizare, instrumente de culegere a datelor, 
precum si o statistică socială necesară pentru prelucrarea datelor empirice ce urmează a fi 
interpretate teoretic. Adepții acestei strategii de cercetare socială şi-au propus să elaboreze 
explicatii sau teorii explicative prin identificarea şi integrarea corelativă a factorilor care 
determină un mod de organizare, schimbare sau echilibru social, anumite tipuri de atitudini 
şi comportamente ale agenţilor sociali, o distribuție specifică a evenimentelor sociale. Dintr- 
o astfel de perspectivă, sociologul nu se interesează de fiecare actor social, în parte. Atenţia 
sa este orientată către un ansamblu de indivizi, grupuri, institutii sau oricare alte unităţi 
sociale, pentru a obţine informaţii comparabile între ele şi reductibile la coeficienţi sintetici 
a căror menire este de a ilustra "tendinţele centrale” si nu reactivitatea individuală a fiecărui 
subiect. Din moment ce nu-i nici economic si nici profitabil ştiinţific să fie analizate toate 
cazurile individuale, se procedează la eşantionarea acestora în vederea investigării extensive 
a unui grup detectat şi prezentat ca având caracteristici de reprezentativitate. Presupoziţia 
fundamentală a proiectării unei astfel de cercetări este că elementele investigate sunt 
comparabile între ele în funcţie de variabilele sau indicatorii propuşi şi că indicatorii însişi 
sunt dispuşi într-un spațiu omogen, corelativ, de atribute ale contextului social investigat. 
Un astfel de demers este tipic pentru orice anchetă prin chestionar - metodă esențială a 
strategiei de cercetare orientata catre pozitivarea datelor empirice. 

Astfel de cercetări ajung, totuşi, adeseori sa fie orientate empirist şi atomist, să 
genereze chiar un gen de asociologism, în măsura în care vizează unităţi sau cazuri 
individuale abstracte, adică disociate de mediul lor social. Considerîndu-se cazurile 
individuale cu caracteristicile lor specifice, prin agregare şi exprimare cantitativă sintetică (în 
forma indicilor statistici) se aşteaptă să se releve caracteristicile mai generale ale mediului 
social investigat. Procedeul tipic este cel al abstractizării : prin abstragerea şi agregarea 
noţelor comune ale individualităților investigate se reconstruiesc caracteristicile mediilor 
sociale integratoare, ignorându-se tocmai acele aspecte care rezultă din interacţiunea 
specifică a individului cu mediul său social. O astfel de analiza "atomistă” a fost 
depăşită de procedeele structurale sau sistemice, care s-au concentrat asupra relaţiilor 
stabilite în contextele sociale integratoare. De data aceasta însă s-a tins să se elaboreze 
modele teoretice ale mediilor sociale, mai mult sau mal puţin extinse, făcând abstracție 
de agentul social individual care particularizează funcţional structura sau sistemul 
analizat. Strategiile de cercetare cantitativă sau structurală sunt confruntate deci cu 
limite inerente. Atunci când îşi iau ca termeni de referință actorii sociali individuali 
procedează prin abstracție, adică impersonalizează indivizii şi propun indici sintetici de 
natură statistică meniţi să caracterizeze contextele sau mediile sociale fără a se fi 
analizat relaţiile dintre individ şi mediul său social; atunci când îşi propun să 
caracterizeze mediile sau contextele sociale relaționale nu se mai referă la agenţii 
sociali implicaţi, adică prezintă structuri fără subiecţi sociali sau cu subiecţi care doar se 
conformează mecanismelor de funcţionare a structurilor. 

Aceste remarci sunt menite să arate că există limite considerabile ale utilizării 
metodelor cantitative în sociologie. Adepții orientărilor metodologice interpretative şi- 
au îndreptat critica tocmai către accentuarea acestor limite, propunâdu-şi să dezvolte 
strategii de cercetare care să fie specific sociologice, neorientate predominant 

cantitativ. Metoda fundamentală a "sociologiei interpretative" este, aşa cum am spus, 
înţelegerea (Verstehen). Prin observaţie participativă şi introspecţie se caută să se 
ofere posibilitatea interpretării obiective a semnificaţiilor subiective vehiculate de 
actorii sociali în situatii interacţionale. Pentru cercetătorul "interpretativ" datele 
cantitative produse prin procedeele de analiză obiectivă nu sînt o ilustrare sau o 
reflectare a "adevăratelor" valori ale fenomenelor sociale, ci efecte fireşti ale măsurării 
lor. Instrumentele de măsurare se autoilustrează, adică produc date incluse deja în 
construcția lor în mod implicit. Respondentul la un chestionar, de exemplu, nu face 
altceva decât să ofere datele care i se propun prin instrumentul de măsurare, fără ca 
acesta să aibă o legătură strânsă cu universul său real, cu schimburile de semnificaţii 
sociale la care el participă şi în funcţie de care acţionează şi îşi construieşte traiectoria 
vieţii sale reale. Cunoaşterea produsă prin metodele cantitative de cercetare este 
limitativă din următoarele puncte de vedere: a) se bazează în cea mai mare parte pe 
relatările oamenilor despre comportamentul lor şi nu pe observarea directă a acestuia 
în interacțiunile reale; b) explicaţiile şi predicțiile relaţiilor dintre fenomenele sociale nu 
se caracterizează prin niveluri superioare de acuratețe, validitate şi fidelitate, sunt 
restrânse la domeniul investigat, ceea ce face ca posibilitățile de generalizare a 
concluziilor teoretice să fie limitate; c) se subestimează influenţa procedeelor sau 
tehnicilor de colectare a datelor asupra fenomenelor pe care urmăresc să le măsoare; 
d) cercetătorul social foloseste în mod excesiv interviuri şi chestionare, adesea în 
condiţii inadecvate sau care ar solicita alte tehnici investigative’? 

Cercetarea care se bazează pe date "pozitive" (cantitative) are în vedere numai 
sau mai ales comportamentele, atitudinile, interesele manifestate, declarate, vizibile. 
Orientarea metodologică interpretativă vrea să surprindă mai ales universul subiectiv 
interior al actorului social, unicitatea ireductibilă a evenimentelor sociale produse de 
indivizii umani în interacţiunile lor cotidiene. În timp ce în cazul cercetării "obiective" 
sociologul elaborează inferenţe despre angajarea subiectivă a agenţilor sociali pe baza 
relatărilor acestora despre manifestările comportamentale vizibile, in cercetarea 
interpretativă se urmăreşte analiza observaţională şi introspectivă a semnificaţiilor 
subiective ataşate acţiunilor sociale de către actorii individuali în vederea decelării 
structurii obiective a interacțiunilor sociale. Sociologul orientat "obiectiv" utilizează 
tehnici de producere a datelor empirice pe care apoi le prelucrează şi le interpretează. 
Altfel spus, interpretarea urmează producerea datelor şi se realizează în functie de 
perspectiva teoretică luată de la început ca referință sub forma ipotezelor cercetării. 
Sociologul interpretativ produce cunoasterea socială în procesul însuşi al "înţelegerii" 
datelor pe care le culege prin introspecţie empatică, prin proiectarea şi identificarea sa 
situațională cu actorul sau actorii sociali implicaţi în situaţii participative concrete. 
Disputa metodologică dintre cele două strategii de cercetare este generată tocmai de 
poziția pe care o deţine interpretarea în demersul general de cercetare. Deşi ambele îşi 
propun sa ajungă la o cunoastere ştiinţifică a socialului, căile sunt diferite şi adeseori 
opuse.. 

Cel mai adesea, strategiile “obiectivă” şi interpretativă de cercetare au fost 
considerate ca mutual exclusive. Fiecare a vrut să propună o "unitate metodologică" a 
cercetării sociologice pe paza prezentării unei strategii unice de abordare a 
fenomenelor sociale centrate pe pozitivarea sau pe înţelegerea datelor empirice. În 
realitate, este greu de admis posibilitatea elaborării unei metodologii unitare centrată 
unilateral pe un punct de vedere sau altul. Mai degrabă este necesar să se aibă în 
vedere diversitatea ontologică a fenomenelor sociale. Astfel, unele evenimente sociale 
sunt „construite" subiectiv, ca urmare a schimburilor de semnificaţii în interacțiuni 

definite situațional de actorii sociali. Este cazul specific al elaborării normelor şi 
regulilor morale sau al activării acestora când actorul sau actorii sociali într-adevăr 
"urmează o regulă" sau elaborează normativitatea interactiunilor în condiţii de spaţiu 
şi timp social. Este, de asemenea, cazul unor fenomene sociale caracterizate prin 
unicitate sau al cercetărilor care se orientează spre surprinderea unicitătii ireductibile a 
unui eveniment social. Există, pe de altă parte, fenomene sociale de tip demografic sau 
ecologic, sau cu o determinare de acest tip, care nu pot fi caracterizate corect fără a 
avea în vedere dimensiunile sau atributele lor cantitative. Există, de asemenea, situatii 
sociale determinate factorial. Aşa cum holismul şi individualismul metodologic nu sunt 
principii reciproc disjunctive, tot astfel cele două strategii de cercetare trebuie 
raportate la diversitatea ontologică a socialului şi considerate în interrelaţia lor. 

Sugestiv în acest sens ni se pare modul în care D. Gusti şi-a definit metoda 
monografică. Intenţia sa a fost de a oferi o metodă în care "descrierea se completează 
cu explicația, observaţia întâmplătoare şi fragmentară se organizează în cercetarea 
sistematică şi integrală". Realitatea socială este diversă, se prezintă "sub forma unor 
unități concrete, multiple şi complexe, răspândite pretutindeni, cu variaţii în timp şi 
loc", astfel că este nevoie de o metodologie în care să dispară "...deosebirile ce se 
fac, de obicei, între sociologia teoretică şi aplicată, generală şi specială, 
universalistă si individualistă, ori genetică, analitică şi sintetică...""9e Diversitatea 
ontologică a realităţii sociale pledează pentru complementaritatea metodelor de 
investigare, acordând importanţă deosebită metodei monografice bazate pe 
observarea directă si multilaterală a unitătilor sociale. Ancheta cu chestionar poate fi 
utilizată, dar datele culese astfel trebuie considerate în relativitatea lor, întrucât redau 
relatările subiecțilorilor şi nu se bazează pe observarea directă a comportamentului 
real. Gusti consideră, pe bună dreptate, că "tipul metodei empirice îl constituie 
procedeul anchetei, care culminează în cercetările statistice”. În opinia sa, "ancheta, 
fiind acumularea unui cât mai mare număr de fapte, pe cea mai vastă suprafaţă 
posibilă, prin mijlocul unui interogatoriu de la distanţă, conţine, desigur, o mare 
primejdie. Căci, fireşte, rezultatele anchetei atârnă de condiţiile sub imperiul cărora se 
săvârşeşte: cum se fac întrebările, cui se adresează şi cum se răspunde? Cum şi cine 
prelucrează răspunsurile, în sfîrşit, de cine şi cum se utilizează”?". La rândul său, "sta- 
tistica socială prezintă un nespus de prețios şi indispensabil material comparativ, ea nu 
poate însă în nici un caz lua locul ştiinţei societăţii, pentru că oferă numai indicaţii 
asupra faptelor, nu şi explicaţii"“!. Deşi admite posibilitatea complementarităţii 
metodelor de investigare socială, Gusti va considera că sistemului său teoretic îi 
corespunde mai ales o metodă unică şi globală de cercetare - metoda monografică 
axată pe " ... alegerea unui domeniu social bine determinat (manos, unul singur) 
pentru a câştiga o noţiune cât mai completă a lui...” ^? 

Gusti consideră că "unitătile sociale au o structură lăuntrică obiectivă, formată 
din totalitatea raporturilor funcţionale dintre indivizii care le compun" şi care pot avea 
un caracter static sau dinamic“. Dincolo de interpretarea voluntaristă a realităţii 
unităților sociale“* demersul de investigare sociologică gustiană propune menţinerea 
unei comunicări strânse între nivelul de determinare al "structurii obiective" a 
unităților sociale şi observarea empirică si obiectivă, multilaterală şi aprofundată a 
acestora. Altfel spus, "întrucît socotim monografiile sociologice ca mijloace 
perfecționate de observație, care îmbină intuiţia, trăirea şi înţelegerea cu 
măsurătoarea, cu statistica şi reconstituirea trecutului, nu ne-am gîndit să înlăturăm 
prin ele nici una din metodele existente, ci trebuie să legăm pe acestea mai strâns de 

realitate si să dăm întâietate observaţiei directe cât mai amănunţită şi cât mai precisă, 
într-o nouă ordine metodologică, pentru scopurile cele mai înalte ale cunoaşterii". 

În numele complementarității metodelor de investigare, D. Gusti a propus o 
unificare metodologică a sociologiei în jurul unei metode unice, de tipul observaţiei 
participative a unităţii sociale analizate. Monografierea unităţilor sociale ajunge să fie 
scopul şi totodată mijlocul de realizare a cunoaşterii sociologice. În cadrul său se 
realizează scopuri de cercetare şi acțiune socială“€. 

Cercetarea vizează în aceeaşi măsură organizarea structurală obiectivă a 
unităţilor sociale şi universul subiectiv (investigat prin înțelegere, intuiție şi interpretare) 
al actorilor sociali. De aceea "unificarea metodologică" propusă de Gusti, deşi se 
realizează în jurul unei metode, nu exclude ceea ce în sociologia contemporană se 
numeşte strategie obiectivă sau interpretativă de cercetare, ci le prespune pe ambele 
într-un mod specific. De aici rezultă originalitatea metodologiei sociologice gustiene. 
Numai că la Gusti putem identifica în germene doar o soluţie pentru ceea ce R. Boudon 
a numit "les fausses querelles des methodes"? . Soluţia lui Gusti defineşte parţial ceea ce 
noi am numit "complementaritatea metodelor de investigare". Din punctul de vedere al 
unui proiect de cercetare, complementantatea ar consta în: a) utilizarea extensivă a 
unui set de metode cantitative şi calitative pentru culegerea de date empirice care 
privesc aceleaşi fenomene sociale; b) posibilitatea de a da prioritate unei anumite 
metode de investigare atunci când se studiază un anumit aspect al realităţii sociale, fără 
ca aceasta să coincidă cu construcţia unei metodologii de cercetare în jurul unei metode 
unice (de tipul metodei monografice, genetice, structurale, sistemice, funcțlonale. etc.). 
Astfel de metode "unice" pot indica, aşa cum menţionam mai înainte, căi de abordare 
sau construcție epistemologică, dar nu se pot oferi ca singurele surse sau mijloace de 
investigare a socialului sau de culegere a datelor empirice. 

Există şi o altă soluţie, care evidenţiază complementaritatea metodelor 
diversificate de investigare socială în funcţie de comunicarea posibilă dintre 
fundamentele lor metodologice. Strategiile de cercetare menţionate în capitolul al 
doilea diferă între ele prin presupoziţiile teoretice la care se raportează şi prin aspectele 
tehnice şi normative de dirijare a investigării empirice. Diferenţele menţionate nu 
împiedică însă comunicarea posibilă dintre fundamentele metodologice ale acelorasi 
metode folosite în contexte strategice diferite. Metodologia interpretativă a dezvoltat o 
critică aprofundată a modalităţilor de pozitivare a datelor empirice“$, dar ea însăşi s-a 
concretizat în prea puţine cercetări concrete pentru a-şi proba validitatea. Contribuțiile 
sale rămân mai ales la faza de proiect. Metodologia cantitativă a condus la realizarea 
unor numeroase cercetări empirice, dar tehnicile sau instrumentele standardizate de 
investigare au evidenţiat şi considerabile erori de măsurare şi interpretare. Prin 
intensificarea comunicării metodologice dintre strategiile cantitative şi cele 
interpretative de cercetare socială este posibilă eliminarea şi elaborarea unei 
metodologii a cărei unitate să fie exprimată prin varietatea metodelor de investigare 
sociologică corespunzătoare diversităţii ontologice a realităţii sociale. 

Opţiunea noastră metodologică se orientează către acceptarea ideii că 
diversităţii ontologice a fenomenelor sociale trebuie să-i corespundă o diversitate de 
metode si tehnici de investigare, calitative şi cantitative, de analiză obiectivă a datelor 
empirice sau de analiză a mecanismelor subiective ale acțiunii şi interacțiunii sociale. 
Prezentarea antinomică a două strategii de cercetare ("obiectivă" sau interpretativă) 
trebuie suplinită de intensificarea comunicării dintre fundamentele lor metodologice, 
pentru a le releva complementaritatea tehnico-metodică. De aici nu trebuie să rezulte 
că deja există o complementaritate a celor două strategii şi ea trebuie doar 

particularizată într-un proiect de cercetare. Complementaritatea implicită trebuie 
explicitată în funcţie de orizontul teoretic luat ca referință”. 

Aceasta credem că este una din direcţiile principale de dezvoltare a cercetărilor 
metodologice actuale. Ea nu trebuie să degenereze însă în interminabile dispute 
metodologice care să ducă (dacă nu au dus încă) la situaţia ironizată de Poincare la 
începutul secolului, când spunea că sociologia dispune de prea puţine rezultate ale 
cercetării şi de foarte multe metode de cercetare. Metodologia se substanţializează în 
cercetarea efectivă, metodele sau tehnicile de cercetare îşi probează viabilitatea în 
măsura în care conduc la cunoaşterea socială validă. 

B. Bernstein remarca într-unul din eseurile sale că "în mare parte «noutăţile» din 
sociologia contemporană par să fie noutăţi despre condiţiile necesare pentru crearea 
noutăţilor acceptabile. .... Studenţii sînt mai degrabă familiarizați cu diferitele abordări 
decit să fie încurajați să creeze noutăţi ... Deşi tensiunile dintre paradigmele de 
abordare pot într-adevăr asigura posibilitatea unei chestionări continue, ele nu 
garantează în mod necesar vreun răspuns". Este nevoie ca metodologia să nu devină 
exclusivistă şi predominant normativă, ci să se dezvolte în strânsă legătură cu teoria 
referenţială şi mai ales cu cercetarea efectivă a realităţii sociale: pentru că numai astfel 
sociologia se poate afirma ca o autentică ştiinţă socială. 


Obiectivitate sau implicare ideologică 
Obiectivitatea este domeniul "sacru" sau de consacrare al oricărei metodologii 
de investigare socială. Într-o formă sau alta, fiecare demers metodologic practicat în 
sociologie îsi propune să demonstreze modalităţile de producere a cunoaşterii 
"obiective", al cărei adevăr ar transcende diversitatea opţiunilor sociale de natură 
valorică sau ideologică. 

Metodologiile de natura pozitivistă au cautat să aplice metodele si tehnicile de 
cercetare dezvoltate în ştiinţele naturii considerând că acestea şi-au probat eficacitatea 
cognitivă în oferirea de răspunsuri valide şi obiective la problemele cercetării ştiinţifice. 
Oamenii ar elabora o lume „obiecte" sociale în forma faptelor, fenomenelor, manifes- 
tărilor comportamentale vizibile. 

A studia ştiinţific societatea înseamnă a porni de la vizibil sau de la ceea ce este 
făcut vizibil de agenţii sociali în forma atitudinilor, opiniilor, comportamentelor şi, pe 
baza acestor constatări, a elabora inferente despre aspectele sociale care nu sunt direct 
vizibile. Factorii determinatori, care au putere generatoare la nivel social, nu sunt direct 
accesibili şi de aceea pornim de la ceea ce este sau de la ceea ce ştim că este manifest, 
pentru a descoperi invarianţii structurali şi factorii "ascunşi” care explică diversitatea 
fenomenală. Cunoaşterea sociologică se concretizează în generalizări empirice şi în legi, 
adică în enunţuri teoretice care transcend opţiunile valorice ale oamenilor, scopurile 
acţiunilor sau interacțiunilor lor cotidiene şi le oferă mijloace pentru mmai buna 
organizare socială, pentru satisfacerea cerintelor de optimalitate specifice funcționali- 
tății sociale moderne. După pozitivişti, legile sociale ar exista oricum, ar fi legi naturale 
ale societății umane, iar cunoaşterea lor ar condiționa functionarea sau organizarea 
socială optimă şi eficientă. 

O cunoaştere socială obiectivă este o cunoaştere a principiilor şi legilor naturale 
ale societăţii. A ajunge la aceasta înseamnă ca cercetătorul să practice detaşarea de 
orice univers valoric, de orice scopuri sau opţiuni sociale. Cercetătorul social trebuie să 
se considere exterior situației, neutral; în colectarea, analiza şi interpretarea datelor să 
facă abstractie de valorile, dorinţele, preferințele proprii, pentru că numai astfel 

observarea repetată a aceluiaşi fenomen de către diferiti investigatori va produce 
rezultate similare şi obiective. Sensurile obiectivităţii în metodologia orientată pozitivist 
sunt deci următoarele: a) considerarea fenomenelor, proceselor, relaţiilor sociale ca 
"obiecte" ale investigației; b) separarea valorilor, preferințelor, scopurilor personale ale 
cercetătorului social de procesele tehnice de colectare analiză şi interpretare a datelor; 
c) utilizarea procedeelor de cercetare consacrate în ştiințee naturii pentru investigarea 
fenomenelor (obiectelor) sociale, deoarece numai o metodologie ştiinţific orientată 
poate duce la cunoaşterea obiectivă a socialului. 

Apare totuşi o contradicţie în modul de înţelegere pozitivistă a cunoaşterii 
sociale obiective. Pentru un cercetător care aderă la procedeele acestei metodologii 
este esenţială postularea iniţială a unei teorii sau a unei explicatii teoretice în funcţie de 
care se conduce demersul de prelucrare, analiza şi interpretare a datelor. Dar există 
oare o teorie socială neutrală valoric sau ideologic, independentă de anumite interese 
de clasă? în ce măsură este posibil ca cercetătorul social să fie „deasupra claselor” sau 
ideologiilor? Orice teorie socială este implicit sau explicit ideologică, gândirea 
cercetătorului este modelată în strânsă legătură cu conditiile sale de viaţă, este 
influenţată şi nuantată de pozitia socială de evaluările şi opţiunile valorice. Cunoaşterea 
este un proces social. Istoria cunoaşterii a demonstrat că interesele sociale determină 
selectarea obiectivelor cunoaşterii, iar structura societăţii influențează formele 
proceselor mentale prin care este propusă cunoaşterea. Demersul pozitivist de 
înţelegere a obiectivităţii se fundeaza, deci, pe contradictia dintre caracterul. ideologic 
al teoriei luate ca referință explicativă şi pretenţia separării valorilor de tehnicile 
colectării analizei şi interpretării datelor. Teoriile orientate pozitivist au accentuat rolul 
metodologiei în realizarea cunoaşterii "obiective" si de aceea au condus la o dezvoltare 
considerabilă a metodelor, tehnicilor al procedeelor de cercetare socială. Numai că, 
procedând astfel, întregul demers de cunoaştere este subordonat metodologiei pentru 
a-i verifica cerintele normative? "Imaginaţia sociologică a ajuns să fie stopată de 
normativitatea metodologică, iar progresul cognitiv a fost mai degrabă lent, întrucât nu 
s-a ajuns la sperata cumulativitate a ipotezelor teoretice parțial demonstrate. 

Metodologiile interpretative s-au orientat cu aceeasi consecvență spre 
elaborarea cunoaşterii sociale ştiinţifice, dar dintr-o perspectivă oarecum diferită. 
Spunem '"oarecum diferită”, pentru că tocmai Max Weber, iniţiator al sociologiei 
interpretative", a teoretizat principiul obiectivităţii sau al "neutralității etice" a 
cercetătorului social, în, sensul separării enunţurilor factuale de enunţurile valorice, al 
cercetării mijloacelor acţiunii sociale în mod lindependent de implicaţiile lor etice sau 
valorice. Chiar dacă Weber a considerat că valorile înseși ale colectivității pot constitui 
obiect al investigării ştiinţifice, el a pledat pentru conştientizarea lor de către cercetător 
cu scopul de a le elimina din discursul social teoretic. Un astfel de sens al obiectivităţii a 
fost practicat cu asiduitate in sociologia occidentală, atât de adepţii metodologiilor 
orientate pozitivist cât şi de către cei orientaţinterpretativ”! . 

Dezvoltarea unei metodologii sociologice diferită de metodologia ştiinţelor 
naturii este necesară din punctul de vedere al sociologiei interpretative, întrucât: 
a)cercetătorul social este el însuşi actor social; b)cercetarea socială nu investighează 
„obiecte”inerte, neânzestrate cu conştiinţă de sine, ci fiinţe umane care dispun de o 
cunoaştere comună a vieţii zilnice în societate.Studiul acţiunilor şi interacțiunilor 
sociale, al semnificaşiilor investite de actorii sociali în acţiunile lor zilnice trebuie făcut, 
pe cât posibil, de pe poziţia actorului social implicat. Cercetătorul înțelege şi 
interpretează introspectiv datele în termenii propriei experienţe de viaşă şi a 
conduitelor pe care le manifestă social. Cercetătorul nu este doar un observator 

obiectiv şi exterior al realităţii sociale. Cunoaşterea socială nu este exterioară, nu 
trebuie doar să o proiecteze asupra universului investigat pentru a-l forța să-şi 
destăinuie semnificațiile. Cunoastera există, este implicată în cunoaşterea comună 
actorilor sociali şi totul este să fie descoperită. Prin implicarea cercetătorului în 
activitatea practică, prin înţelegerea introspectivă a semnificaţiilor subiective vehiculate 
de actorii sociali şi printr-o atitutdine „ştiinţifică” (A. Schutz) este posibil să se realizeze 
cunoaşterea obiectivă. Pentru metodologiile interpretative sensurile obiectivităţii 
cunoaşterii sociologice rezultă din: a)considerarea problemei ştiinţifice ca singurul 
determinant al relevanţelor cognitive teoretice, indiferent de valorile care ar guverna 
comportamentul sau conduita actorilor sociali; b) recpectarea exigenţelor, a criteriilor şi 
principiilor specifice construcţiei logice a problemei sau teoriei specifice. 

În analiza obiectivităţii cunoaşterii sociologice sau a adevărului ei pornim de la 
premisa că aceasta este procesuală şi multinivelară, Obiectivitatea nu se opune 
implicării valorice sau ideologice a cercetătorului social, ci o include. Problematice sunt 
modul şi gradul în care se explicitează dimensiunea implicit valorică sau ideologică a 
ceea ce se consideră a fi cerința de obiectivitate a cunoaşterii sociologice. 

Obiectivitatea, considerată din punctul de vedere al metodologiei sociologice, 
dispune de sensuri multinivelare. Un prim sens este cel ontologic. Din acest punct de 
vedere obiectivitatea cunoaşterii sociologice rezultă din modul în care este conceput 
universul social investigat. Realitatea socială se constituie şi ni se prezintă în forme 
diversificate: instituţionale sau neinstituționale, procesuale sau relativ invariante, 
individuale sau colective, rationale sau nerationale etc. 

Universul social nu este pur şi simplu "obiectual", ci în structura sau modurile 
sale constitutive este implicat subiectul uman activ, cunoscător, valorizator, generator 
şi receptor de acțiuni. Când spunem, odată cu Marx, că omul este "subiect istoric" 
semnalăm dubla sa ipostază: de obiect al lumii sociale preexistente şi de creator al 
existenţei sociale la care se raportează, în care trăieşte, participă, se integrează, 
construieste. Realitatea socială există ca atare, dar este şi construită prin activitatea 
umană creatoare. Tocmai de aici rezultă dubla referință a eforturilor de cunoaştere 
sociologică. Prima este reprezentată de universul material de viaţă al oamenilor, al 
relaţiilor sociale şi de producţie. A doua rezidă în analiza modului în care oamenii 
manifestă atitudini, opinii şi trăiri subiective. Cele două referințe ontologice ale 
cunoaşterii sociologice sunt sau ar trebui să fie strâns unite şi nu văzute dintr-o 
perspectivă dualistă. De multe ori însă cunoaşterea sociologică este elaborată numai pe 
baza analizei opiniilor şi atitudinilor declarate sau manifestate ale oamenilor şi, pornind 
de aici, se fac inferențe despre universul obiectiv, material şi spiritual al vieţii lor. 
Concluziile despre universul practic, concret rezultă din investigarea aspectelor 
subiective, personale, individuale, iar alteori cele care privesc viața subiectivă, 
generatoare de semnificaţii sau de motivații acționale individuale sînt deduse exclusiv 
din analiza relaţiilor sociale şi materiale de viaţă. Ambele perspective sînt aplicate 
disjunctiv (ori una, ori cealaltă), iar la nivelul teoretizării concluziile sînt formulate după 
regulile implicaţiei reciproce (dacă una, atunci şi cealaltă). 

Condiţia ontologică a asigurării obiectivității procesuale a cunoaşterii sociologice 
constă în investigarea, analiza şi afirmarea unitară a celor două niveluri ale realităţii 
sociale referenţiale, în corelare a lor metodologică şi în evitarea elaborării unilaterale 
a unor inferenţe neverificate (respectiv interferenţe care definesc un nivel al realitătii 
sociale pe baza unor date care privesc celălalt nivel). O strategie de cercetare istorică 
consacrată are în vedere numai viata mentala a individului şi mai ales ceea ce acesta 
declară sau relatează a fi această viață. Ce altceva facem printr-un chestionar decât 

să culegem date seriale despre atitudinile oamenilor cu privire la anumite stări, 
obiecte sau itemi sociali? Ce urmărim printr-un interviu sau observaţie participativă 
dacă nu să sintetizăm opiniile unei persoane, cunoaşterea sa comună despre o 
problemă sau set de probleme? Cealalta strategie vizeaza doar relaţiile umane făcând 
abstracţie de individul real, activ. Analiza structurală sau sistemică reconstruieşte 
relaţiile pentru a le conferi viabilitate structurală. Ambele strategii de cercetare nu 
satisfac însă, din punctul nostru de vedere condiţia ontologică a "obiectivității" 
cunoaşterii sociologice, ci ajung fie la o viziune "mentalistă", fie la una "obiectivisă”. 
Nu vrem prin aceasta să negăm posibilitatea desfăşurării de cercetări urmând una din 
aceste strategii. 

Condiţia ontologică de obiectivitate solicită însă, pe de o parte, evitarea trans- 
ferului de concluzii neverificate sau nevalidate de la un domeniu la celălalt şi, pe de 
altă parte, complementaritatea celor două tipuri de strategii centrate pe cele două 
universuri corelate ale vietii sociale. Un alt sens al obiectivității este de natură 
epistemică şi metodologică. Din punct de vedere epistemic, obiectivitatea este 
procesuală, întrucât cunoaşterea însăşi şi acţiunea umană nu sunt imobile, constituite 
odată pentru totdeauna, ci într-o permanentă mişcare, tendenţiale, mereu reînnoite 
şi niciodată finite sau definitiv realizate. 

Nu există obiectivitate în sine, adică un dat ce trebuie realizat într-un timp 
limitat; cunoaşterea îsi construieşte propria obiectivitate prin capacitatea sa de se 
adecva la real, de a-l asimila în forma unor noi orizonturi şi perspective, a unor noi 
coordonări operatorii, care presupun coordonările diverselor puncte de vedere, 
elaborări provizorii şi construcţii integratoare şi deschise la noi angajări cognitive. 
Totodată, nu se poate spune că există reţete metodologice unice incluse într-un 
model statornic al producerii de cunoaştere obiectivă, pentru că fiecare normă 
metodologică se manifestă în procesul însuşi de cunoaştere, îşi probează valabilitatea 
în măsura adecvării sale la realul investigat. Adecvarea gândirii la obiect este 
procesuală, contradictorie, se realizează în actul însuşi al cunoaşterii, iar metodologia 
nu se poate sustrage demersului cunoaşterii pentru a-i stabili normele statorniciei, ci 
se forjează odată cu producerea cunoaşterii. 

Metodologia trebuie înțeleasă procesual, adică raportabilă la devenirea însăşi 
a cunoaşterii şi nu ca un ansamblu de tehnici menite să conserve o practică dată de 
producere a cunoaşterii. Posibilitatea teoretică a metodologiei cercetării rezidă în 
imposibilitatea tehnică a acesteia de a se erija în comandament al unor căi unice şi 
eficiente de producere a cunoaşterii obiective şi valide. Ea include teme de reflecţie 
critică privind acţiunile de cercetare şi prin aceasta îşi dobîndeşte propria tehnici tate 
la niveluri date de precizie şi rigoare. Tehnicitatea metodică a generării cunoaşterii 
obiective este rezultatul reflexivității critice a cunoaşterii înseși. Obiectivitatea ne 
apare astfel ca o valoare deschisă, în construcţie permanentă, prin eforturi de 
structurare, restructurare, angajare. 

Sensul epistemic şi metodologie al obiectivităţii cunoaşterii se configurează în 
strînsă legătură cu spiritul ştiinţific al timpului istoric considerat. "Ideea a ceea ce are 
valoare de adevăr şi drept de cetate în cunoaşterea asigurată este influenţată de 
fiecate dată în mod specific de climatul intelectual general al unei epoci. Şi din acest 
punct de vedere putem spune: adevărul este fiul timpului""?. Obiectivitatea cunoaş- 
terii nu poate fi permanent şi intransigent raportată la fapte, la datele diverse şi 
uneori contradictorii ale realității, urmînd o poziţie empiristă şi relativistă, 
Cunoaşterea se obiectivează şi se afirmă ca obiectivă în strînsă legătură cu activitatea 
colectivă de cercetare ştiinţifică şi cu practica social-politică. Aceasta din urmă se 

edifică în aceeaşi măsură prin acţiunile interacţionale şi relaţiile socioumane, dar şi 
prin scopurile sau orientările valorice propuse realizării sociale. Cu aceasta am ajuns 
la un alt sens al obiectivităţii cunoaşterii sociologice, care este de natură ideologică şi 
praxiologică. 

Criteriul principal al obiectivităţii instituit în cercetarea sociologică a fost cel al 
detaşării cercetătorului social de valorile sociale şi politice, situarea acestuia pe o 
poziție axiologică neutrală în vederea stabilirii corespondenţei dintre enunţurile 
teoretice şi datele factuale, a adecvării teoriei la realitate. Condiţia fundamentală a 
adecvării sau corespondentei nu ar putea fi satisfăcută atît timp cât lumea valorilor este 
acceptată în sanctuarul producerii de cunoaştere. Enunturile teoretice ar trebui să fie 
enunţuri despre mijloacele acțiunii şi nu despre scopurile ei. Dar practica social-istorică 
este o practică orientată valoric, politic, ideologic. Aplicabilitatea cunoaşterii sociale se 
face în funcţie de opţiunile şi evaluările valorice şi ideologice. Distincția clasică dintre 
omul politic şi omul de ştiinţă, dintre practician şi cercetător este consonantă cu 
distincţia artificială dintre fapte şil valori. Din moment ce sociologul trăieste în lumea 
socială pe care o cercetează, iar poziția socială este coerentă cu distribuţia raporturilor 
de clasă şi de putere în societatea respectivă, conştientizarea valorilor socialmente 
existente sau proiectate şi a propriilor sale valori nu trebuie făcută cu scopul de a le 
elimina, ci de a le cerceta odata cu studierea enunţunlor teoretice sau datelor factuale. 
Lumea valorilor sociale pătrunde oricum în orizonturile interpretative teoretice şi de 
aceea a asigura obiectivitatea cunoaşterii sociologice înseamnă a face explicite valorile 
de referință 

Valoarea este o categorie deschisă; ea include scopuri şi interese sociale, 
preferințe şi evaluări apreciative. Cunoaşterea socială obiectivă este dimensionată 
valoric pentru a statua nu numai lumea existentă, ci şi lumea proiectată şi preferată. În 
locul adoptării implicite a valorilor existente, al subordonării necritice, de pe o poziţie 
neutrală, faţă de valorile statuate, al prezentării mijloacelor de acţiune de pe poziţia 
contemplativă a nonacţiunii este necesară includerea explicită a valorilor în proiectul 
metodologic de cercetare socială, afirmarea sociologiei ca ştiinţă obiectivă în măsura în 
care este critică, acțională, transformatoare, angajată valoric în proiectarea socială 
conformă cu scopurile propuse. Dintr-o astfel de perspectivă dilema obiectivitate - 
implicare ideologică îşi relevă propriul reducționism. Obiectivitatea cunoaşterii 
sociologice este realizabilă numai în condiţiile implicării ideologice explicite” 

Sensurile obiectivităţii pot fi sintetizate într-o schemă ilustrativă în forma 
următoare: 


Sensuri/ | Domeniul | Teoria Datele Valorile Acţiunile de 
referințe social refernţială | factuale statuate implementar 
explorat e 


ONTOLOGIC xX 
EPISTEMIC 
METODOLOGIC X 
IDEOLOGIC X 


PRAXIOLOGIC 

În conformitate cu aceste sensuri, obiectivitatea cunoasterii sociologice nu se 
realizează la un nivel sau altul ci rezultă din omogenitatea implicării lor reciproce. A 
înţelege sociologia ca o ştiinţă constructivă şi critică înseamnă a admite implicarea 
valorică sau ideologică a cercetătorului social. 

Acesta trebuie să se considere pe sine în strânsă comunicare cu factorii de 
decizie politică, să elimine distinctia separatoare dintre "domeniul teoretizator" si 
"domeniul aplicativ", dintre "cercetare" şi "cercetarea-acţiune" pentru a face loc ideii că 
o teorie este validă în măsura în care se angajează şi se finalizează practic. Conceptul de 
obiectivitate fundamentat pe diviziunea dintre politică şi ştiinţă, teorie şi valoare, 
aserțiune teoretică şi aplicare practică corespunde unor moduri fragmentare de 
realizare a cercetării sociologice. Un concept integral de obiectivitate nu este reductibil 
la un sens sau altul, ci le include pe toate, generând o practică ştiinţifică integrală, a 
cărei normalitate este progresiv şi total construită, excluzând fragmentarismul limitativ. 
Dacă dăm prioritate sensului de orientare si angajare valorică a cercetării, atunci 
aceasta trebuie să o facem nu statuând valori imuabile, ci profund flexibile, care să dea 
sens staticii şi dinamicii sociale, poziţiei critice şi evaluative, constructive şi ameliorative 
a cercetătorului. 

Dacă acesta ar fi sensul integral al obiectivitătii cunoaşterii atunci şi proiectele 
metodologice de producere a acestora urmează să-şi elaboreze demersurile adecvate. 


3.2 Componentele proiectului metodologic 


Aşa cum am văzut, deschiderile opţionale cu care se confruntă cercetătorul 
pentru definirea unui proiect metodologic au fost detaliate şi prezentate cel mai adesea 
exclusivist în dezvoltarea istorică a cercetării sociale. Adică, un proiect metodologie 
odată definit a fost considerat ca unic şi universal valabil. în locul susţinerii diversităţii şi 
complementarităţii proiectelor metodologice s-a pledat pentru identificarea unei 
strategii de cercetare menită să fie opusă altora existente sau posibile şi să fie 
generalizată în orice condiţii şi pentru orice problemă. Intenţia noastră este de a 
fundamenta un proiect metodologie de cercetare sociologică pe care să nu-l 
considerăm nici unic şi nici universal, ci mai degrabă complementar cu altele posibile. în 
specificarea acestui proiect ne-am bazat pe istoria dezvoltării teoriei şi metodologiei 
sociologice şi am luat ca referință teoria sociologică marxistă. în consecinţă, am optat 
pentru următoarele principii generale ale căror semnificaţii sperăm că au rezultat din 
analizele precedente: 

1. Sociologia se dezvoltă ca ştiinţă socială şi aplică procedeele generale ale 
oricărei analize care se consideră ştiinţifică. Aceasta nu înseamnă că urmează să 

transpunem tehnicile de cercetare din alte ştiinţe mai dezvoltate (în special din ştiinţele 
naturii) în sociologie, pentru a investiga realitatea socială, ci a considera specificitatea 
ontologică a fenomenelor sociale şi, în legătură cu aceasta, a releva procedeele de 
investigare şi teoretizare sociologică. Afirmarea sociologiei ca ştiinţă socială nu exclude 
comunicarea cu filosofia, ci implică un raport în care cele două discipline se dezvoltă 
concomitent şi diferențiat; sau reflecţia filosofică operează cu concluziile investigaţiei 
ştiinţifice de natură sociologică. Subordonarea exclusivă a demersului teoretic specific 
construcţiei sociologiei față de enunţurile filosofice poate genera o practică ideologică 
deformatoare sau o conştiinţă teoretică falsă (în termenii lui Marx), adică inadecvată în 
raport cu realitatea socială”. Totodată, raporturile dintre sociologie şi ştiinţele naturii 
nu pot fi excluse, dacă sunt puse în alți termeni metodologiei sau epistemologici decât 
cei menţionaţi în tradiţia pozitivistă sau neopozitivistă. Comunicarea şi compararea 
teoretică sunt de dorit şi profitabile metodologic atât pentru una, cât şi pentru celelalte; 
mai ales că ştiinţa contemporană evoluează nu numai în direcţia diversificării, ci şi a 
unificării sau integrării. Mărturie în acest sens este, de exemplu, modul în care tinde să 
se dezvolte sociologia industrială în legătură cu disciplinele tehnice şi tehnologice 
pentru a sugera noi căi de proiectare a sistemelor sociotehnice, ținând seama şi de 
dinamica factorului uman din întreprinderile industriale si nu numai de cerinţele 
eficienței economice sau tehnologice”. Metodologic vorbind, sociologia nu se poate 
dezvolta numai prin afirmarea propriei autonomii disciplinare, ci trebuie să se integreze 
în raporturi de comunicare activă cu alte ştiinţe, pentru a practica strategii 
interdisciplinare de cercetare. Tensiunea dintre propria autonomie ştiinţifică şi 
abordarea interdisciplinară este oricum profitabilă teoretic şi metodologic. Acest prim 
principiu se referă deci la ştiinţificitatea cercetării sociale orientată către o comunicare 
interdisciplinară. 
2. Cercetările sociologice mai recente sunt în mare parte fragmentate atâta vreme 
cât se concentrează asupra unui segment al realităţii sociale pe care intenţionează 
să-i analizeze intensiv şi, pe cât posibil, exhaustiv. Semnificațiile faptelor sociale 
derivă însă nu numai din analiza lor individuală sau fragmentată, ci şi din raportarea 
la totalitățile sociale mai largi cu virtuți integratoare. O metodologie realmente 
operatorie este ghidată în acelaşi timp de principiul abordării individualiste şi de cel 
al abordării holiste a faptelor sociale. De regulă, cercetarea sociologică urmăreşte 
stabilirea de comparații şi corelaţii între diversele fenomene, manifestări, organizări, 
fapte sau procese sociale. La nivel microsocial, orientarea strict individualistă a 
abordării riscă să ignore proprietăţile derivate holistic ale unui fenomen social, în 
timp ce la nivel macrosocial orientarea strict globală a investigației poate duce la 
reificarea structurilor sociale, la pierderea din vedere a agentului uman creator. Un 
al doilea principiu metodologie de referință este, deci, cel al complementarităţii 
abordărilor micro şi macrosociale, al orientării individualiste în concordanță cu 
considerarea totalităţilor integratoare de referinţă. 


3. Un al treilea principiu metodologic se referă la tipurile de date cu care să opereze 
sociologia ca ştiinţă empirică. Folosirea de procedee tehnico-metodice pentru 
producerea şi colectarea datelor empirice este indispensabilă pentru orice cercetare 
sociologică. Numai că în locul folosirii exclusive a procedeelor cantitative sau a celor 
descriptiv-literaturizate este necesar să elaborăm dimensiunea tehnicometodică a 
metodologiei, astfel încât aspectele calitative să fie complementare cu cele cantitative. 
Instrumentele investigative axate pe pozitivarea datelor empirice trebuie reelaborate 
în aşa fel încât să se aibă în vedere natura faptelor sociale ca purtătoare de semnificaţii 

investite conştient de actorii sociali. Orice fapt social uman este, cel puţin prin unele 
din laturile sale esenţiale, un fapt de conştiinţă, astfel că datele cu care operează 
cercetătorul nu trebuie să reflecte instrumentul însuşi de investigare, ci fenomenele 
sociale supuse investigării. Pentru aceasta sunt necesare următoarele reguli metodice: 


a) Regula comparabilității: semnificaţiile instituite de instrumentul de investigare 
trebuie să fie coerente în raport cu unul şi acelaşi univers al discursului, adică să nu 
existe decalaje între universul de semnificaţii vehiculate de instrumentul investigaţiei şi 
cele practicate de actorii sociali. O astfel de regulă se referă la modul de frazare a 
întrebărilor într-un chestionar, la categoriile observaţionale propuse într-un protocol 
de observaţie, la ordonarea "stimulilor" într-un montaj experimental etc. De 
asemenea, ea vizează relaţiile dintre semnificaţiile mai mult sau mai puţin diversificate 
folosite de actorii sociali investigaţi, în sensul că datele care privesc diferitele "unităţi" 
analizate trebuie să fie comparabile între ele nu numai din perspectiva instrumentului 
de colectare a datelor, dar şi a actorilor investigați. 


b) Regula clasării sau a "distribuirii" reacţiilor, comportamentelor sau semnificaţiilor 
individuale în categorii, pentru a ajunge la comparații sau corelaţii. O astfel de regulă 
presupune producerea de date pe baza cărora să se poată stabili uniformităţile sociale 
pornind de la semnificaţiile sociale pe care le configurează. Omul este o ființă care 
diferenţiază şi se diferenţiază, iar instrumentul de investigare trebuie să surprindă 
mecanismele prin care se deosebesc sau se aseamănă grupările sociale. Procedeele de 
măsurare socială, folosite pentru producerea de date pozitivate, sunt utile dacă ajung să fie 
concordante sau în corespondenţă cu semnificaţiile vehiculate social în mod diferențiat. A 
stabili corelaţii înseamnă a ajunge la surprinderea elementelor sociale purtătoare de 
semnificaţii care covariază (în acelaşi sens sau în sensuri diferite), iar pe această bază a 
continua demersul de prelucrare a datelor în aşa fel încât să identificăm factorii 
explicativi ai. covarianţei semnificaţiilor practicate social în schimburile interacţionale 
dintre actorii sociali. 


c) Regula veridicităţii sau fidelității vizează poziția cercetătorului în raport cu universul 
observat, astfel că observarea repetată a aceluiaşi univers de către acelaşi observator 
sau de către observatori diferiți să producă date similare. O astfel de regulă este 
respectată atunci când instrumentul de investigare a fost pretestat, pentru a se ajunge 
la concordanţă între semnificaţiile investite de cercetător în instrumentul de cercetare 
şi semnificaţiile vehiculate practic de actorii sociali sau atunci când se precizează 
condiţiile de spaţialitate socială şi de timp social în care un instrument de cercetare 
este utilizabil. 


d) Regula validității este de fapt un corolar al regulilor precedente, vizând măsura în 
care datele produse şi utilizate în analiză se referă într-adevăr la universul observat si la 
intenţiile cercetării în aşa fel încât pot fi stabilite relaţii între universul 
manifestat/cercetat şi cel al ontologiei sociale latente despre care urmează să 
elaborăm inferenţțe. Cunoaşterea sociologică este validă nu numai prin referinţa la 
tipurile de date produse şi analizate, ci şi în legătură cu gradul de înţelegere al realității 
sociale la care ajungem în finalul cercetării. 

A satisface aceste reguli metodice echivalează cu respectarea cerinţelor principiului 
saturării cu semnificaţii reale a datelor empirice. 

4. Un ultim principiu metodologic general vizează obiectivitatea cunoaşterii 
sociologice bazate pe implicarea ideologică şi explicitarea valorică a cercetătorului 
social în conformitate cu acest principiu, în orice cercetare sociologică enunţurile 
empirice şi cele teoretice sunt congruente cu enunțurile valorice explicite şi orientate 
constructiv. Proiectul metodologic de cercetare este astfel realizat, încât să părăsească 
matca neutralității axiologice sau a  neimplicării ideologice a cercetătorului. 
Obiectivitatea este şi o problemă pragmatică, de acţiune critică şi constructivă, care 
presupune angajarea sociologului în fundamentarea teoretică a acţiunilor sociale şi în 
realizarea lor efectivă. Proiectul de cercetare se finalizează nu numai în producerea de 
cunoaştere despre mijloacele acţiunilor şi interacțiunilor sociale, ci şi în angajarea 
valorică şi programatică a sociologului pentru transpunerea cunoaşterii în acţiune. În 
locul detaşării sau disimulării ideologice propunem o metodologie a angajării în 
acţiunea de formare şi transformare socială. 

În conformitate cu aceste principii metodologice proiectul de cercetare 
sociologică urmează să aibă o structură tripartită: ontologică, tehnico-metodică şi 
discursivă/acţională. 

Componenta ontologică a proiectului de cercetare se defineşte prin universul 
analizei sociale, adică prin modul în care realitatea socială existentă este considerată 
din punctul de vedere al cercetării pentru a o face să-şi releve semnificaţiile sale reale. 
Proiectele metodologice s-au diferențiat în funcţie de modul în care au definit unităţile 
analizei sociale: indivizi sau totalități, comportamente sau semnificaţii etc. Dacă avem în 
vedere modul de considerare a timpului social în cercetare, vom descoperi alte surse de 
diferenţiere (cercetări transversale sau longitudinale, sincronice sau diacronice, statice 
sau dinamice). În considerarea acestor surse de diferenţiere trebuie să plecăm de la 
diversitatea ontologică a relaţiilor sociale. De regulă, fiecare componentă a diversităţii 
ontologice a condus la definirea unui alt proiect metodologie, care s-a prezentat ca unic 
şi universal valabil: empirismul a practicat o metodologie inductivă bazată pe 
investigarea actorilor sociali individuali ; structuralismul sau analiza sistemică s-au 
concentrat asupra studiului relaţiilor din totalităţile globale; fenomenologia sau alte 
orientări metodologice interpretative s-au fixat asupra investigării semnificaţiilor din 
schimburile interacţionale etc. Analiza unei singure componente a socialului sau, mai 
precis, analiza socialului din perspectiva unei singure componente, ipostaziată ca 
fundamentală, a făcut ca fiecare din proiectele metodologice menţionate să fie 
unilaterale. 

Problema ontologică fundamentală a oricărui proiect metodologie constă în 
specificarea relaţiei dintre parte şi întreg, individ si structură proces si stare. Diversităţii 
ontologice a realităţii sociale trebuie să-i corespundă în plan metodologic o diversitate a 
strategiilor de abordare, iar proiectul metodologic trebuie astfel construit, încât să 
ofere posibilităţi diverse de realizare a cercetării. în acest sens, ne propunem să 
insistăm în capitolul următor asupra referinţelor ontologice ale proiectului metodologic 
de cercetare socială. 

Ontologia Datele 
socială(unită empirice(investigația 
tile analizei sociologică ca 


sociologice) practică de 


O producere a datelor 


Teoria Practica socială 
(referinţă şi constructivă şi 
construcție) orientată valoric 


Fig. 3.1 Relatii între componentele proiectului metodologic de cercetare socială 


Dacă în felul acesta răspundem la întrebarea "ce anume cercetăm?", următoarea 
problemă în proiectarea analizei sociologice este: "cum procedăm pentru a capta, 
colecta şi prelucra mesajele empirice ale realității sociale?". Răspunsurile la această 
întrebare sunt menite să releve aspectele tehnico-metodice ale proiectului metodologic 
de cercetare socială. Vom avea în vedere probleme referitoare la raportarea empirică a 
cercetătorului la realitatea socială: definirea unui instrument de investigare, culegerea 
datelor empirice şi tehnicile disponibile pentru prelucrarea şi analiza datelor. 

O altă componentă a proiectului metodologic este de natură discursivă şi 
acţională. Cum construim teoria socială, cum definim mijloacele şi valorile acțiunii sau 
practicii fundamentate teoretic - sunt problemele principale care ne vor concentra 
preocupările la acest nivel. 

Schema din fig. 3.1 propune o vizualizare a relaţiilor dintre componentele 
proiectului metodologic. 

Relaţiile pot fi analizate din punctul de vedere al succesiunii şi al simultaneităţii 
raportărilor. Pe axele succesiunii se evidenţiază demersul hic el nunc de desfăşurare a 
unei cercetări concrete: 


O > D':considerarea unui anumit aspect al ontologiei sociale conduce la o practică tehnico-metodică de 
producere a datelor empirice, ca mesaje ale realității sociale investigate; 


D > T :datele empirice culese, prelucrate şi analizate sunt interpretate şi integrate într-o teorie cu valoare 
descriptivă, explicativă şi predictivă ; 


T > Piteoria este astfel formulată, încât să aibă valoare critică şi constructivă față de realitatea socială 
investigată, adică să conducă la fundamentarea unei practici sociale constructive coerente cu sistemul de 
valori adoptat. 

În acest demers de cercetare, etapizat în timpul de realizare a proiectului 
metodologic de cercetare şi construcţie socială, avem în vedere succesiunea vizibilă a 
actelor cercetătorului. Ne aflăm însă numai la nivelul aparenţelor, căci în desfăşurarea 
sa proiectul metodologic implică un set complex de comunicări. Axele simultaneităţii 
raportărilor relevă tocmai interferenţele care se stabilesc între instanţele care aparent 
se derulează într-o succesiune lineară. Poziţii critice pe axele simultaneităţii sunt 
deținute de teoria şi practica socială. Teoria eşantionează ontologia socială pentru a se 
referi la un anumit fragment al acesteia: individ şi/sau structură, comportamente 
şi/sau semnificaţii, stări şi/sau procese etc. Formularea problemei ştiinţifice şi a 

ipotezelor explicative este principala modalitate de stabilire a raportului între teorie şi 
ontologia socială (T, ) iar aceasta este posibilă numai atunci când teoria referențială 
este în corespondenţă cu caracteristicile ontologice ale realității cercetate. Teoria nu 
este pur şi simplu un produs inductiv al analizei datelor empirice, ci tipurile de date 
generate în cercetare sunt concordante cu postulatele teoretice referenţiale (T2). 
Datele şi teoria se construiesc şi reconstruiesc în contextul raporturilor de 
intercomunicare permanentă. Teoria este referinţă pentru datele produse şi, totodată, 
rezultat al construcției bazate pe datele empirice disponibile. Practica socială este 
orientată valoric si constructiv în funcţie de teorie şi, în acelaşi timp, oferă formulări 
teoretice noi probleme de reflecţie (T 3 & P3). Din acest punct de vedere expresia 
cercetare-acţiune este tautologică, din moment ce orice cercetare este ştiinţifică şi 
obiectivă în măsura în care este acționată (K. Lewin spunea că cea mai bună teorie este 
practică). Ontologia socială este modificată prin acţiunea practică umană şi este produs 
al acţiunii, tot aşa cum practica socială se exercită în condiţii ontologice (istorice) date 
(P2). Datele empirice sunt culese printr-o practică de investigare care nu-i altceva decât 
o formă a practicii sociale mai generale, iar acțiunea umană practică este sursa a noi 
date empirice (P.). 

Comunicările multiple dintre instanţele proiectului metodologic sunt posibile în 
condiţiile stimulării imaginaţiei sau creativității metodologice. Un reţetar metodic şi 
tehnic formulat în termeni strict normativi riscă să genereze ceea ce Wright Mills 
numea  "inhibiția metodologică" a cercetătorului. De aceea concepem proiectul 
metodologic ca fiind deschis unor multiple combinaţii pe axele simultaneităţii. Axele 
succesiunii sunt numai aparente, linearitatea lor ascunzând dramatismul creaţiei 
teoretice şi metodologice. 

Sociologului contemporan îi este oferit astăzi un evantai destul de larg de 
opţiuni metodologice prezentate cel mai adesea în mod antinomic. Polarităţile 
antinomice ascund complementarități metodologice aflate în corespondenţă cu 
diversitatea ontologică a realității sociale. Sunt posibile mai multe proiecte 
metodologice de cercetare socială în măsura în care metodologia este deschisă şi 
receptivă la nou, adică nu se transformă într-un sistem de procedee orientate spre 
conservarea şi statuarea repetată a aceloraşi principii teoretice. Pentru aceasta 
considerăm că un proiect metodologic trebuie să aibă o structură tripartită: ontologică, 
tehnice-metodică şi discursivă/acţională. 

